Abdulla Jabir | Magey Candidate 2019 | SunOnline\nއެޑްރެސް: ހ. ތިމާވެށި، މާލެ\nކުރިމަތިލާ ދާއިރާ: ކާށިދޫ ދާއިރާ\nކެނޑިޑޭޓު ނަމްބަރު: 3\nޖާބިރަކީ ރާއްޖޭގައި ތިބި ބޮޑެތި ވިޔަފާރިވެރިންގެ ތެރޭގައި ފާހަގަކޮށްލެވޭ ކުޅަދާނަ ބޭފުޅެކެވެ. މީގެ ކުރިންވެސް ރައްޔިތުންގެ މަޖިލީހުގައި ކާށިދޫ ދާއިރާ ތަމްސީލުކުރެއްވި ޖާބިރަކީ މަޖިލީހުގެ މަސައްކަތްތަކަށް ފަރިތަ ބޭފުޅެކެވެ. ވާހަކަ ދައްކައިގެން ކަންތައް ނިންމުމުގެ ހުނަރާއި ސިޔާސީ މަސައްކަތަށް ހުންނަ ޝައުގުވެރިކަމަކީ މި ގޮނޑިއަށް ޖާބިރު ގާބިުްކަން އަންގައިދޭ ކަމެކެވެ.\nޖާބިރު ކާށިދޫ ދާއިރާއަށް ކުރިމަތިލަނީ އެ ދާއިރާގެ ތަރައްގީއަށް އެޖެންޑާއެއް ހިފައިގެންނެވެ. އެ ދާއިރާގައި ހިމެނޭ ކާށިދޫއާއި ގާފަރުގައި އިގްތިސާދީ މަސައްކަތްތައް އިތުރުކޮށް، ޒުވާނުންނަށް ރަށުގައި ތިބެގެން މަސައްކަތް ކުރެވޭނެ ފުރުސަތުތައް ފަހިކޮށްދިނުމަށް ޖާބިރު ބޭނުންފުޅުވެއެވެ. ކާށިދޫ ދާއިރާ ސިޓީއެއްގެ ފެންވަރަށް ތަރައްގީކުރުމަކީ ޖާބިރުގެ އެންމެ ބޮޑު އެއް ތަސައްވަރެވެ. އަމިއްލަ ފަރުދެއްގެ ހައިސިއްޔަތުން މިކަންތައް ފުރިހަމަކުރުމަށް ޖާބިރު ވަނީ ބިޔަ ޕްލޭނެއް ހައްދަވާފައެވެ. ޖާބިރުގެ ތަސައްވަރަކީ ދާއިރާގެ ރައްޔިތުން މާލެ ގޮސްގެން ކުރަންޖެހޭ ކަންތައް ރަމިއްލަ ދާއިރާގައި ތިބެގެން ކުރެވޭނެ ފުރުސަތު ފަހިކޮށްދިނުމެވެ. އަދި އިގްތިސާދީ ނާރެހަކަށް ކާށިދޫއައި ގާފަރު ބަދަލުކޮށްލުމެވެ.\nއަބްދުﷲ ޖާބިރަކީ ރާއްޖޭގެ ސިޔާސީ ދާއިރާގައި ފާހަގަކޮށްލެވޭ ނަމެކެވެ. ޖާބިރަކީ ރާއްޖޭގެ އެކިއެކި ސިޔާސީ ޕާޓީތަކުގައި އުޅުއްވި، އަދި ސިޔާސީ ގޮތުން ނުފޫޒުގަދަ ފަރާތެކެވެ. މިހާރުގެ ރައީސް އިބްރާހިމް މުހައްމަދު ސޯލިހުގެ ސްޕެޝަލް އެންވޯއީކަން ކުރައްވާ ޖާބިރަކީ ކާމިޔާބު ވިޔަފާރިވެރިއެކެވެ. އޭނާގެ ނަން ފަވާލެވެނީ ރާއްޖޭގެ ޓޫރިޒަމް ދާއިރާގައެވެ. މީގެ ކުރިން ރައްޔިތުންގެ މަޖިލީހުގެ ގއ. އަތޮޅުގެ މެމްބަރުކަމާއި، ކ. ކާށިދޫ ދާއިރާގެ މެމްބަރުކަން ޖާބިރު ކުރެއްވިއެވެ. މީގެ އިތުރުން ޖާބިރަކީ މީހުންނާ ގުޅޭ، އަދި ސިޔާސީ މަސްރަހުގައި މަގުބޫލު ޝަހުސިއްޔަތެކެވެ.\nކާށިދޫއާއި ގާފަރަށް ޖާބިރު އެކުލަވާލައްވާފައިވާ ބޮޑު ޕްލޭނުގެ ދަށުން އެންމެ މުހިންމު ކަމަކީ ރައްޔިތުންނަކީ ފުދުންތެރި ބަޔަކަށް ހެދުމެވެ. އެގޮތުން، ރައްޔިތުން ބޭނުންވާ ކަންކަން ރަށުން ހަމަޖެއްސޭނެ ގޮތްތައް ފަހިކޮށްދީ، އެހެން ރަށްރަށުގެ މީހުންވެސް ހިޖުރަ ކުރާނެފަދަ ކުރިއަރާފައިވާ ސިޓީއަކަށް ކާށިދޫ ދާއިރާ ހެދުމެވެ. ރަށުގައި ތިބެގެން ވަޒީފާ އަދާކޮށް، އާމްދަނީ ހޯދޭނެ ވަސީލަތްތައް ރަށުން ލިބޭނެ ގޮތް ހަދައިދިނުމަށް ޖާބިރު ވަނީ ރާއްވަވައިފައެވެ. އަދި ފަތުރުވެރިކަމުގެ މައި ހަބަކަށް ކާށިދޫ ދާއިރާ ހެދުމަށް ޖާބިރު ވަނީ ވައުދުވެވަޑައިގެންފައެވެ. އެގޮތުން ހަލާލް ޓޫރިޒަމްވެސް ހިމެނޭ ގޮތަށް އެ ދާއިރާގައި ޓޫރިޒަމް ތަރައްގީކޮށް، އަދި ދާއިރާގައި ރިސޯޓާއި ޕްރައިވެޓް އައިލެންޑް އެޅުމަކީ ކާށިދޫ ދާއިރާއަށް ޖާބިރު ގެންގުޅުއްވާ ބިޔަ ތަސައްވަރުގައި ހިމެނޭ މައިގަނޑު އެއް ކަންތަކެވެ.


Imyaan Umurah Jalah Lumah Kuri Hukumah Spreme Courtun Thaaeedhu Koffi — Ihavandhoo.com\nއިމްޔާން އުމުރަށް ޖަލަށްލުމަށް ކުރި ހުކުމަށް ސްޕްރީމް ކޯޓުން ތާއީދުކޮށްފި\n16 އޮކްޓޫބަރު 2020 0\nހއ.އިހަވަންދޫ / ގުޑްލަކް، މުޙައްމަދު އިމްޔާންގެ މައްޗަށް ކެނަބިސް ޓްރެފިކް ކުރުމުގެ ކުށް ސާބިތުވެ އެއް ލައްކަ ރުފިޔާއިން ޖޫރިމަނާކޮށް އުމުރަށް ޖަލަށްލުމަށް 2015 ނޮވެމްބަރު 22 ވަނަ ދުވަހު ކްރިމިނަލް ކޯޓުން ކުރި ހުކުމަށް ދިވެހިރާއްޖޭގެ ސްޕްރީމް ކޯޓުން ވެސް މިއަދު ތާއީދުކޮށްފިއެވެ.\nއިމްޔާން މައްޗަށް ދައުވާކުރީ 2013 ފެބްރުއަރީ 22 ވަނަ ދުވަހު "އައްޑަނަ" ދޯނިން އިހަވަންދޫއަށް ލެފުމުން ފުލުހުން އޭނާ ބަލާފާސްކުރިއިރު އޭނާ ލައިގެން ހުރި ސޯޓުގެ ވާތް ފަރާތު ޖީބުން ނެގުނު ދަޅަކުން މަސްތުވާތަކެތީގެ ބާވަތެއްކަމުގައިވާ ކެނަބިސް ފެނުމާ ގުޅިގެންނެވެ. މި ދަޅުން ފެނުނު ކެނަބިސްގެ ބަރުދަނުގައި 23.7912 ގްރާމް ހުއްޓެވެ.\nއިމްޔާން މައްޗަށް ކުށް ސާބިތުވުމުން އެ މައްސަލަ ދިވެހިރާއްޖޭގެ ހައިކޯޓުގައި ވެސް އިސްތިއުނާފުކުރިއެވެ. ނަމަވެސް ހައިކޯޓުން ހުކުމް ކޮށްފައި ވަނީ އިމްޔާންއާ ދެކޮޅަށެވެ.\nހައިކޯޓުގެ މި ނިންމުން އިމްޔާންގެ ފަރާތުން ސްޕްރީމް ކޯޓުގައި އިލްތިމާސްކުރުމުން އެ ކޯޓުން މިއަދު ކުރި ހުކުމުގައި ކަނޑައަޅާފައި ވަނީ އިމްޔާން މައްޗަށް ކުށް ސާބިތުވާކަމަށް ކްރިމިނަލް ކޯޓުން ކުރި ހުކުމަށް ތާއީދުކޮށް ހައިކޯޓުން ހުކުމްކޮށްފައި ވަނީ "ޝަރުޢީ ނުވަތަ ޤާނޫނީ އުޞޫލަކާ ޚިލާފަށްކަން ކަނޑައަޅާނެ ތަނެއް ނެތް" ކަމަށެވެ.


10 aharu fahun Messi, Ronaldo nethi El Clasico\n10 އަހަރު ފަހުން މެސީ، ރޮނާލްޑޯ ނެތި އެލްކްލަސިކޯ\nއެންމެ ފަހުން މެސީ އާއި ރޮނާލްޑޯ ނެތި، އެލްކްލަސިކޯ އެއް ކުޅެފައިވަނީ 2007 ވަނަ އަހަރު އެވެ. -- ފޮޓޯ: ގެޓީ އިމެޖަސް\nއެލްކްލަސިކޯ އަކީ ދުނިޔޭގެ ފުޓުބޯޅައިގެ އެންމެ ވާދަވެރި ކުރިމަތިލުންކަމުގައި ސިފަ ކުރުމަކީ ދެބަސްވެވޭނެ ކަމެއް ނޫނެވެ. ފާއިތުވި 10 އަހަރުގެ ތެރޭގައި، ސްޕެއިންގެ އެންމެ ބިޔަ، އަދި ތާރީހީ ދެ ކުލަބުގެ ދެކޮޅުގައި، ދުނިޔޭގައި މިހާތަނަށް އުފެދުނު އެންމެ މޮޅު ދެ ކުޅުންތެރިންގެ ގޮތުގައި ގިނަ ބަޔަކު ގަބޫލުކުރާ ލިއޮނަލް މެސީ އާއި ކްރިސްޓިއާނޯ ރޮނާލްޑޯގެ ވިދާލި ވިދާލުން މި ވަނީ ނިމުމަކަށް އައިސްފައި އެވެ.\nނުވަ އަހަރުގެ ތެރޭގައި 450 ލަނޑު ޖަހައިދީ، ހަތަރު ޗެމްޕިއަންސް ލީގާއެކު 15 ތަށި ކާމިޔާބު ކުރުމުގައި އިސްދައުރެއް އަދާކޮށް ދިނުމަށްފަހު ރޮނާލްޑޯ މިހާރު ވަނީ ޔުވެންޓަސަށް ބަދަލުވެފައި އެވެ.\nއާދީއްތަ ދުވަހު، ރޮނާލްޑޯ ނެތުމުގެ ހިޔަނި އެލްކްލަސިކޯއަށް އެޅިފައިވަނިކޮށް، އެ މެޗަށް ވަނީ އިތުރު ހީނަރުކަމެއް އައިސްފައި އެވެ. ބާސެލޯނާގެ މެސީ އަށް ވެސް ވަނީ އަނިޔާގެ ސަބަބުން އެ މެޗު ކުޅުމުގެ ފުރުސަތު ގެއްލިފައި އެވެ.\nއެންމެ ފަހުން މެސީ އާއި ރޮނާލްޑޯ ނެތި، އެލްކްލަސިކޯ އެއް ކުޅެފައިވަނީ 2007 ވަނަ އަހަރު އެވެ. ހޫލިއޯ ބަޕްޓިސްޓާގެ ލަނޑުން އެ މެޗު ކާމިޔާބުކުރީ މެޑްރިޑް އެވެ. އެ މެޗުގައި ފާހަގަކޮށްލެވޭ އިތުރު ނަންތަކުގެ ތެރޭގައި، ޑެކޯ، ޒެމްބްރޮޓާ، ހައިންޒޭ އަދި ވޭން ނިސްޓަލްރޯއީ ހިމެނެ އެވެ.\nއޭގެ ފަހުން، އެލްކްލަސިކޯ ވެގެން ގޮސްފައިވަނީ މެސީ އާއި ރޮނާލްޑޯގެ ރަސްކަމުގެ ތަހުތަށެވެ. އެލްކްލަސިކޯގެ އެންމެ ފާހަގަކުރެވޭ ކުޅުންތެރިއަކީ ވެސް މެސީ އެވެ. ސީދާ މެޑްރިޑާއި ދެކޮޅަށް 26 ލަނޑު ޖަހައިދީފައިވާއިރު، 14 އެސިސްޓު ވެސް މެސީ ވަނީ ތަނަވަސްކޮށްދީފައި އެވެ. ޖެހިޖެހިގެން އެލްކްލަސިކޯގައި ލަނޑުޖެހި ރެކޯޑް އޮތީ ރޮނާލްޑޯ އަތުގައި އެވެ.\nމެސީ ކްރިސްޓިއާނާ ރޮނާލްޑޯ ބާސެލޯނާ + ރެއާލް މެޑްރިޑް


Aamukoh bid ah hulhuvaalumun project thakuge agu dhe guna kudavey: Ameer | Mihaaru\nއާންމުކޮށް ބިޑަށް ހުޅުވާލުމުން އަގު ދެ ގުނަ ކުޑަވޭ: އަމީރު\n18 ޖޫން 2019 - 13:236comments\nކުރިން 65 މިލިއަން ރުފިޔާއަށް ހަވާލުކުރި ނަރުދަމާގެ މަޝްރޫއުތައް އާންމުކޮށް ބިޑަށް ހުޅުވާލުމުން މިހާރު 30 މިލިއަން ރުފިޔާއަށް ކުޑަވެއްޖެ ކަމަށް ފިނޭންސް މިނިސްޓަރު އިބްރާހިމް އަމީރު މިއަދު ވިދާޅުވެއްޖެ އެވެ.\nކުރުނބާ މޯލްޑިވްސްގައި ކުރިއަށް ދާ މޯލްޑިވްސް ޕާޓްނާޝިޕް ފޯރަމްގައި ޕްރައިވެޓް ސެކްޓަރާ ގުޅޭ ގޮތުން ވާހަކަ ދައްކަވަމުން އަމީރު ވިދާޅުވީ ހުރިހާ އެންމެންނަށް ހަމަހަމަ އުސޫލުން ބިޑަށް ހުޅުވާލުމުން ހަރަދު ކުޑަކޮށް ސަރުކާރަށް މަޝްރޫއުތައް ހިންގޭ ކަމަށެވެ.\nސަރުކާރުގެ ވައުދުތައް ފުއްދަން އަމިއްލަ ވިޔަފާރިތަކުގެ ދައުރު ވަރަށް ބޮޑުކަން ފާހަގަކުރައްވާ އޭނާ ވިދާޅުވީ އެ ވިޔަފާރިތަކުގެ ބައިވެރިވުން އިތުރުކުރުމުން ކޮރަޕްޝަނަށް އޮންނަ ފުރުސަތު ވެސް ހަނިވާ ކަމަށެވެ. އޭގެ ސަބަބެއްގެ ގޮތުގައި އޭނާ ވިދާޅުވީ އަމިއްލަ ކުންފުނިތަކުން ކޯޕަރޭޓް ގަވާނެންސް ކޯޑަކަށް އަމަލު ކުރަން ޖެހޭ އިރު އެ ކުންފުންޏެއްގެ ބޯޑުން އެކަންކަމަށް ކުންފުނި ޖަވާބުދާރީ ކުރުވާތީ ކަމަށެވެ.\nއަމީރު ވިދާޅުވި ގޮތުގައި ރާއްޖޭގައި ޕްރައިވެޓް ސެކްޓަރު ކާމިޔާބު ވެގެން ނުދަނީ އެކަމަށް ރަނގަޅު މޮޑެލްއެއް ނުގެންގުޅޭތީ އެވެ. އެގޮތުން ޕްރައިވެޓް ސެކްޓަރަށް ހާއްސަ ޕޮލިސީއެއް އެކުލަވާލަން ޖެހޭ ކަމަށާއި އެ އުސޫލުތައް ގާނޫނީ އޮނިގަނޑުގެ ތެރެއަށް ވައްދަން ވެސް ޖެހޭ ކަމަށް އޭނާ ވިދާޅުވި އެވެ.\n"ރާއްޖޭގައި ވަރަށް ގިނަ ސްޓޭޓް އޯން އެންޓަޕްރައިޒަޒްތައް އެބަހުރި. މިދިޔަ ސަރުކާރުތަކުން އެންމެ ބޮޑެތި ކޮރަޕްޝަންތައް ހިންގާފައި ވަނީ މިފަދަ ކުންފުނިތައް މެދުވެރިކޮށްގެން. އެހެންކަމުން މި ސަރުކާރުގެ ވައުދެއް އެއީ ސަރުކާރު ހިއްސާވާ ކުންފުނިތަކުން ވިޔަފާރީގައި ބައިވެރިވުން ކުޑަކުރުން،" އަމީރު ވިދާޅުވި އެވެ.\nމިއަދު ހަވީރު ނިމޭ މި ފޯރަމްގައި ޒުވާން ފިނޭންސް މިނިސްޓަރު ވިދާޅުވީ ގާނޫނީ ނިޒާމެއް ގާއިމްކުރުމުގެ އިތުރުން އަމިއްލަ ކުންފުނިތަކަށް ދިމާވާ، މައްސަލަތައް ފަސޭހައިން ހައްލު ވެސް ކުރެވެން ޖެހޭ ކަމަށެވެ.\nޕާޓްނާޝިޕް ފޯރަމް ފެށުމުގެ ރަސްމިއްޔާތުގައި ފޮރިން އިންވެސްޓަރުންނަށް ފަހި މާހައުލެއް ގާއިމްކުރަން ގާނޫނަށް ބަދަލު ގެންނާނެ ކަމަށް އޭނާ ވިދާޅުވެފައިވެ އެވެ.\nޕާޓްނާޝިޕް ފޯރަމަށް ސަރުކާރުން ވަނީ ނޫ އިގްތިސާދުގައި ހިމެނޭ މަޝްރޫއުތަކާއި އިޖްތިމާއީ ދާއިރާއިންނާއި އަދުލް އިންސާފުގެ ދާއިރާ ހަރުދަނާ ކުރުމަށް ގިނަ ޕްރޮޖެކްޓްތަކެއް ހުށަހަޅައިފަ އެވެ.\nއިތުރު ލިޔުންތައް ފިނޭންސް މިނިސްޓްރީ ތަރައްގީގެ މަޝްރޫއުތައް އިބްރާހިމް އަމީރު، ފިނޭންސް މިނިސްޓަރު މޯލްޑިވްސް ޕާޓްނާޝިޕް ފޯރަމް\nފުރަތަމަ އަހަރު އެންމެ ގިނަ މަޝްރޫއު ފެށީ މިސަރުކާރު


Ha ha haa! bayaku moyavaanee mihaavarah\nހަހަ ހާ....! ބަޔަކު މޮޔަވާނީ މިހާވަރަށް\nބާއްވަނީ އެތެރޭގެ އިންތިޚާބެއް\nނަޝީދުގެ ޝަރުތު ހަމަނުވާ ކަމަށް ކަނޑައެޅޭނީ ފޯމު ހުށަހެޅުމުން\nފުލުހުން ފޮށި ގެންދިޔައި ނަމަވެސް ވޯޓުލުން ކުރިއަށް\nކ. މާލެ 30 މެއި 2018 | ބުދަ 19:12 19,369\nވޯޓު ފޮއްޓެއް ކަމަށް ބުނެ ބަހައްޓާފައިވާ ކޮންކްރީޓް މެޝިނަކާ އެކު ނިހާން ކުރެއްވި ޓްވީޓް - މުހައްމަދު ޝަރުހާން\n"މާތް ކަލޯކޯ! ބަޔަކު މީހުން ދުނިޔެއިން މޮޔަވާނީ މިވަރަށް". މިއީ ކޮންކްރީޓް ގަށާ މެޝިނަކީ ވޯޓު ފޮއްޓެއްގެ ގޮތުގައި ކަނޑައަޅައި އެމްޑީޕީގެ ޖަގަހައެއްގެ ތެރޭގައި ބަހައްޓާފައި ހުރި ފޮޓޯއެއް އެޓޭޗް ކުރައްވައި ޕީޕީއެމްގެ ޕީޖީ ލީޑަރ އަހުމަދު ނިހާން ހުސައިންމަނިކު ކުރައްވާފައިވާ ޓްވީޓެއްގައި ވިދާޅުވެފައިވާ ވާހަކައެކެވެ.\nMaaiy kalaako! Bayaku meehun dhuniyein moyavaanee mivarah. pic.twitter.com/wQsILvtaVd\n— Ahmed Nihan (@ahmed_nihan) May 30, 2018\nނިހާން އެވިދާޅު ވަނީ ވަރަށް ބޮޑު ތެދެކެވެ. ހަމަ ހަޤީގަތުގައި ވެސް ބަޔަކު މީހުން މޮޔަވެއްޖެއެވެ. ދުނިޔެ އިން މޮޔަވެއްޖެއެވެ.\nމީހަކަށް ތާއީދު އޮތް ވަރެއް ފެނިދާނެތީ ގަންނާ ކުރައްވާ ބިރުން ތެޅިފޮޅެވޭނީ ދެން މިހާވަރަށެވެ. ރޯމާ ދުވާލު ޔުނީފޯމުގައި ފުލުހުން ނެރެގެން މިގަތް ސަކަރާތުން ހީނހީނ ބަނޑުގައި ގޮށްލައިފިއެވެ. ރަމަޟާން މަހު ރޯދައަށް ތިއްބާ އެވެރިން ނެރެ ކޮޅުކޮޅުމައްޗަށް ދުއްވާ އެގަތްގަނޑަކުން ނުހީ ހުރެވޭނެ ހަމަ އެއްވެސް މީހަކު ނެތެވެ. ނިހާން އެވިދާޅުވާހެން ބަޔަކު މީހުން ދުނިޔެއިން މޮޔަވާނީ ހަމަ މިވަރަށެވެ.\nއެތައް ބަޔަކު އެތައް އަމުރެއް ހޯދަން ކޮންމެ ދުވަހަކު ކޯޓަށް ހުށަހަޅާއިރު ވެސް މުއާލާތް ކެނޑިގެން ދާއިރު އެފަދަ އަމުރެއް ނުލިބި ކަންވެ ނިމޭ ވާހަކަ ދައްކަނީ މަދެއް ކޮށެއް ނޫނެވެ. ޝަރީއަތް ނިމި ހުކުމް ކުރާ މަރުހަލާގައި ވެސް ހުރި މައްސަލަތަކަށް އަހަރު ދެއަހަރު ވެގެން ދެއެވެ. އެކަމަކު ބަޔަކު މީހުން ބާއްވާ އެތެރޭގެ ޚިޔާލު ހޯދުމުގެ ވޯޓެއް ހުއްޓުވައިދިނުމަށް ވަގުތުން އެނެރެލީ ބޮޑުސިންގާ ވަގުތީ ކޯޓުއަމުރެކެވެ. މުޅި ރާއްޖެއަށް ނިސްބަތްކޮށެވެ. ނޫނޭވޭ ހަރަކާތްތެރިވެވޭނީ ތިޔަހާ ވަރަށެވެ. ނިހާނު ވިދާޅުވިހެން ކޯޓުތަކުން އެވަރުގެ މޮޔައެއް ވެދާނެ ކަމަކަށް މަށަކު ނުބުނާނަމެވެ.\nޓީވީ ރޭޑިޔޯތަކުން ވެސް އެއިން ޚަބަރެއް ގެނެސްދީފާނެތީ އެތެޅުނު ގޮތަކުން ވެސް ފޮށާގަނޑު ދޮންނަވަރަށް އަންނަނީ ހިންޏެވެ. ބްރޯޑްކޮމްއަކާއި އަނެއް ތަނަކުން ތިޔަދިން އިންޒާރު ފެނިފައި މީހުން އެތިބީ ހީނހީނ އަތްޖަހާލަ ޖަހާލައެވެ. ޓްވިޓަރ އާއި ފޭސްބުކް އާއި ދެންވެސް އެހެރަ މީސްމީޑިޔާގެ ވަސީލަތްތަކުން މިއަދު ކޮންމެ މީހެއްގެ އަތުގައި ޓީވީއެއް އޮންނަކަން ނޭނގޭނީ ވެސް ބަޔަކު މޮޔަވީމަތާއޭ ހިތަށް އެރީމާ މާބޮޑަށް ހިނިއާދެއެވެ.\nފުލުހުން ވެސް ދެނެކާ ދެނެއް ނެތެވެ. އެއްކަލަ ބަޔާން އިއްވުމުގެ ސްޓޭޖް ޝޯވއެއް ފަދަ ޕްރެސް ކޮންފަރެންސް އެފެށީ ބަސް ބުނި ހިނދުންނެވެ. މިފަހަރުވެސް ނޫސްވެރިންނަކާ ނޫސްވެރިންނެއް ދޫކޮށްލާފައެވެ. އަމިއްލައަށް ކިޔާނެ އެއްޗެއް ކިޔާފައި ނިންމާލީއެވެ. ގައިމު ފެބްރުއަރީ 1 ގައި ވެސް މި ގައުމުގައި ކޯޓު އަމުރެއް ނެރުނެވެ. ޕްރައިމަރީ ހުއްޓުވަން އަމުރު ނެރުނު ފަދަ ދަށު ކޯޓަކުން ވެސް ނޫނެވެ. ރާއްޖޭގެ އެންމެ ފަހު ބަސްބުނާ އެންމެ މަތީ ކޯޓުގެ އިއްތިފާގުންނެވެ. ހުރިހާ ފަނޑިޔާރުން ސޮއިކުރައްވައެވެ. ނަމަވެސް ޕްރައިމަރީ ހުއްޓުވަން ތިޔަ އުޅުނުހެން ފުލުހުން ވެސް އުޅުނުތަނެއް ނުފެނުނެވެ. ގައިމު އަދިވެސް ފަސް ފަނޑިޔާރުން ސޮއިކުރި އަމުރު އެއޮތީ އޮތްތަނުގައެވެ. ޕޯޑިއަމަށް އަރައި ތަންފީޒެއް ކުރާނަމެކޭ ބުނާކަށް ނުކެރެއެވެ.\nއެކަމަކު އަޖައިބުވީ އެންމެމަތީ ކޯޓުން ނެރުނު އަމުރު ތަންފީޒް ނުކޮށް ފަހަށްޖެހުނު ފުލުހުން ސިވިލް ކޯޓުން ނެރުނު އަމުރެއް ތަންފީޒް ކުރަން ވަގުތުން ފޫގަޅާފައި ނެރުނީތީއެވެ. އެއަމުރަކީ ސައްޙަ އަމުރެއްތޯއާ އެއަމުރު ނެރުނު ޤާޒީއަށް ލިބުނީ ކިތައް ފްލެޓްތޯ ބަލާކަށް ހިނދުކޮޅެއް ވެސް ނުނެގީތީއެވެ. ބަންޑާރަނައިބާ ޑިފެންސް މިނިސްޓަރު އަރުއްވާ ބަޔާނެއް ދެއްވަންދެން މަޑެއް ވެސްކޮށް ނުލައެވެ. މާލެއަށް އެކަންޏެއް ނޫނެވެ. ލޯންޗް ފަހަރުގައި ފުރަފުރައިގެން ރަށްރަށަށް ވެސް ފުލުހުން ފޮނުވީއެވެ. މީހުންގެ ގޯތިގެދޮރުގައި ހުރި ވޯޓުފޮށިތައް ކިހިލި ޖަހާލައިގެން ގެންދިޔައީއެވެ.\nނިހާން އެވިދާޅުވާހެން މޮޔަވާނީ މިހާވަރަށެވެ. އެކަމަކު އަހަރެން ވިސްނަވިސްނާ މޮޔަވީ މިވަރުން މި ޕްރައިމަރީ ހުއްޓުވަން އުޅުނު ސަބަބަކާ ހުރެއެވެ. މޮޔަނުވާވަރެއް ނޫނެވެ. މައްސަލައަކީ ނަޝީދު ކުރިމަތިލައިފާނެތީއެވެ. އެކަމަކު އަދި ނަޝީދު ކީއްކުރަން ހެއްޔެވެ. ކުރިމަތި ލުމަށް ފުރުސަތެއް ވެސް ހުޅުވައެއް ނުލައެވެ. ނަޝީދުގެ ކެންޑިޑެސީ ބަލައިގަނޭތޯ ފޯމު ހުށަހަޅަން ޖެހެނީ އެމްޑީޕީއަކަށް ނޫނީ ގ. ކެނެރީގެއަކަށް ނޫނެވެ. އިލެކްޝަންސް ކޮމިޝަނަށެވެ. ރައީސްކަމަށް ކުރިމަތިލާ މީހެއްގެ ކިބައިގާ ޝަރުތު ހަމަވޭތޯ ނޫންތޯ ބެލޭނީ ވެސް ފޯމު ހުށަހެޅީމައެވެ. އެމްޑީޕީން ކޮންމެ އެއްޗެއް ކިޔަކަސް އަދި ހުށަހެޅިޔަކަސް ގޮތެއް ނުނިންމޭނެއެވެ. ނަޝީދަކަސް ޔާމިނަކަސް އަދި އައްމަކަޅޭއާ ޕައްލަންބެއަކަސް އެއީ ޝަރުތު ހަމަނުވާ މީހެއް ކަމަށް ކަނޑައަޅާނީ އިލެކްޝަންސް ކޮމިޝަނުންނެވެ. އެއަށް ފަހު ބަސް ބުނާނީ ސުޕްރީމް ކޯޓުންނެވެ. މިހާ ސާފުކޮށް އޮތް ކަމެއްގައި މިވަރަކުން ތެޅުނީމާ ނިހާނެއް ކަމަކު މޮޔަނުވާވަރެއް ނޫނެވެ. ބޮލެއް މައްޗަށް ހުރި ހަމަ ކޮންމެ މީހަކު ވެސް މިކަމާ މޮޔަ ނުވިއްޔާ ދެރައެވެ.


Islam Dheenaai Keerithi Rasoolaa ah Malaamaiy Kuran Furusathu Nudheynan: Raees – Iru\nއިސްލާމްދީނާއި ކީރިތި ރަސޫލާއަށް މަލާމާތްކުރަން ފުރުސަތު ނުދޭނަން: ރައީސް\nލަހޫ· 16 އޮކްޓޫބަރު 2019\nރާއްޖޭގައި އޮންނާނީ އިސްލާމްދީންކަމަށާއި ދީނަށް ގޮންޖަހައި، ބަދުބަސްބުނެ، ކީރިތި ރަސޫލުﷲ صلّى اللّه عليه وسلّمއަށް މަލާމަތްކުރުމަށް ސަރުކާރުން ފުރުޞަތު ނުދެއްވާނެކަމަށާ އަދި އިސްލާމް ދީނުގެ ނަމުގައި ފިތުނަފަސާދަ އުފެއްދުމަށް ވެސް ޖާގަ ނުދެއްވާނެ ކަމުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިއަދު ވިދާޅުވެއްޖެއެވެ. ރައީސުލްޖުމްހޫރިއްޔާ މިހެން ވިދާޅުވީ ދ. ހުޅުދެއްޔަށް ވަޑައިގެން އެރަށުގެ ރައްޔިތުންނާ ބައްދަލުކުރައްވައި ވާހަކަފުޅު ދައްކަވަމުންނެވެ.\nދ. ހުޅުދެލީގެ ރައްޔިތުންނާ މުޚާޠަބު ކުރައްވައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި އެންޓިޓެރަރިޒަމްގެ ޤާނޫނަށް ގެންނެވި އިޞްލާހުގެ މައްޗަށް އަލިއަޅުއްވާލައްވަމުން ވިދާޅުވީ މި އިޞްލާހު ގެނައުމުގެ ބޭނުމަކީ ރާއްޖޭގައި އޮތް ޚިޔާލުފާޅުކުރުމުގެ މިނިވަންކަން ނަގާލުން ނޫންކަމަށެވެ. ޤާނޫނުއަސާސީން ލިބިދީފައިވާ އެއްވެސް މިނިވަންކަމަކަށް ސަރުކާރުން ހުރަސްނާޅާނެ ކަމަށާއި ނަމަވެސް ހަމަނުޖެހުމަށް ގޮވާލާ ގޮވާލުންތަކަށް ސަރުކާރުން ފުރުޞަތު ނުދެއްވާނެކަމުގައި ރައީސުލްޖުމްހޫރިއްޔާ ވިދާޅުވިއެވެ.\nރައީސުލްޖުމްހޫރިއްޔާގެ ވާހަކަފުޅުގައި ތަރައްޤީއަށްޓަކައި އެންމެ މުހިންމު ކަމަކީ ރާއްޖޭގައި ހަމަޖެހުން ޤާއިމުވެފައި އޮތުންކަން ފާހަގަކުރެއްވިއެވެ. ހަމައެހެންމެ ހަމަޖެހުން ނެތްތަނެއްގައި އިޤްޠިޞާދު ކުރިނާރާނެކަން ފާހަގަކުރައްވައި ސަރުކާރުގެ އެންމެ އިސްވާޖިބެއްކަމުގައި ދެކެވަޑައިގަންނަވަނީ ރާއްޖޭގައި ހަމަޖެހުން ޤާޢިމުކުރެއްވުންކަން އެމަނިކުފާނު ފާހަގަކުރެއްވިއެވެ.\nރައީސުލްޖުމްހޫރިއްޔާ ދެއްކެވި ވާހަކަފުޅުގައި ރާއްޖޭގެ އެއްވެސް މީހަކު ސީރިޔާ ނުވަތަ އަފްޣާނިސްތާނު ފަދަ ޤައުމަކަށް ގޮސް އެތަންތަނުގައި ކުރާ ހަނގުރާމަ ތަކުގައި ބައިވެރިވާން ނުޖެހޭނެކަމުގައި ވިދާޅުވިއެވެ. ރައީސުލްޖުމްހޫރިއްޔާ ވިދާޅުވީ އެތަންތަނުގައި ހިނގާ ހަނގުރާމަތަކަކީ ދުނިޔެވެސް ބަލައިނުގަންނަ ޓެރަރިޒަމްގެ ހަނގުރާމަތަކެއް ކަމުގައެވެ. އަދި އެތަންތަނަށްގޮސް އެ ހަނގުރާމަތަކުގައި ދިވެހިން ބައިވެރިވިޔަ ނުދިނުމަށް ކުރަންޖެހޭ ހުރިހާ ކަމެއް ސަރުކާރުން ކުރާނެކަމުގައި ރައީސުލްޖުމްހޫރިއްޔާ ވިދާޅުވިއެވެ. މީގެ އިތުން މިކަންކަމަށް ހިތްވަރުދީ، ބާރުދޭ ފަރާތްތައް ހޯދާ އެފަރާތްތައް ހުއްޓުވާނެކަމަށާ އެއީ ރާއްޖޭގެ ޞުލްޙައާ އަމާންކަމަށްޓަކައި އެއިރަކު އޮންނަ ސަރުކާރަކުން ކުރަންޖެހޭ ކަމެއްކަންވެސް ރައީސުލްހުމްހޫރިއްޔާގެ ވާހަކަފުޅުގައި ފާހަގަކުރެއްވިއެވެ.\nހުޅުދެލީ ރައްޔިތުންނާ މުޚާތަބުކުރައްވައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި ވެރިޔަކަށް ހުންނަ މީހަކު ރަށްރަށަށް އައިސް ރައްޔިތުންނާ ބައްދަލުކޮށް ރައްޔިތުން ބޭނުންވެފައި ހުންނަ ކަންކަން ދެނެގަތުމަކީ ކުރަންޖެހޭ ކަމެއްކަމަށާއި އެމަނިކުފާނު ކުރައްވަމުން ގެންދަވަނީ އެ މަސައްކަތް ކަމުގައި ވިދާޅުވިއެވެ. ހުޅުދެއްޔަށްވެސް އަސާސީ ބައެއް ޚިދުމަތްތައް ނުލިބި ހުރިކަން ފާހަގަކުރައްވައި ރައީސުލްޖުމްހޫރިއްޔާ ވަނީ ހުޅުދެލީ ބަނދަރު ބޮޑުކުރުމުގެ މަސައްކަތް މިހާރު ގޮސްފައިވާ ހިސާބު ހާމަކޮށްދެއްވާފައެވެ. އެގޮތުން މަޝްރޫޢު ބީލަމަށް ހުޅުވާލައި މިހާރު ކުރިއަށްދަނީ ބީލަން ދިރާސާ ކުރުމުގެ މަސައްކަތް ކަމުގައި އެމަނިކުފާނު ވިދާޅުވިއެވެ. އެގޮތުން މިހާރު އޮތް 150 ފޫޓު 300 ފޫޓު ބަނދަރު ތަރައްޤީ ކުރެވިގެންދާއިރު ރަށު ކައުންސިލުން އެދިވަޑައިގެންފައިވާގޮތަށް 300 ފޫޓު ބަނދަރަށް އިތުރުކުރެވިގެން ދާނެކަން ރައީސުލްޖުމްހޫރިއްޔާ ފާހަގަކުރެއްވިއެވެ.\nމީގެ އިތުރުން ރަށުގެ މަސްވެރިންގެ އެދިވަޑައިގެންފައިވާ ގޮތަށް ރަށާ ކައިރިން މަސްކިރޭނެ އިންތިޒާމެއް މިފްކޯއާ ވާހަކަދައްކަވައިގެން ހަމަޖައްސަވައި ދެއްވާނެކަމުގައި ރައީސުލްޖުމްހޫރިއްޔާ ވިދާޅުވިއެވެ. ރައީސުލްޖުމްހޫރިއްޔާގެ ވާހަކަފުޅުގައި މަހަށް ރަނގަޅު އަގު ހޯދައިދިނުމަކީ ސަރުކާރުގެ ވަޢުދެއްކަން ފާހަގަކުރައްވައި، މިހާރު އިންޑިޔާ ކަނޑުގައި ދާ އަޅައިގެން މަސްވެރިކަން ކުރުން ކޮންޓްރޯލްކުރެވިފައިވާތީ ރާއްޖޭގެ މަސްވެރިކަން ރަނގަޅުވުމުގެ ފުރުޞަތު އޮތްކަން ފާހަގަކުރެއްވިއެވެ. މީގެ އިތުރުން މަސްގަނެވޭ މިންވަރު އިތުރުކޮށް އެސިނާޢަތް ތަރައްޤީ ކުރުމަށް ސަރުކާރުން ކުރައްވަމުން ގެންދަވާ މަސައްކަތްތަކުގެ ދަށުން ފެލިވަރާ ކޫއްޑޫގެ ކެޕޭސިޓީ އިތުރުކުމުގެ މަސައްކަތް ކުރައްވަމުން ގެންދަވާކަންވެސް ރައީސުލްޖުމްހޫރިއްޔާ ފާހަގަކުރެއްވިއެވެ.


Shaheem Fettevi Quruan Challenge Gai Baiverivumuge Dhauvathu Nasheedh Ah!\nޝަހީމް ފެއްޓެވި ގުރުއާން ޗެލެންޗުގައި ބައިވެރިވުމުގެ ދައުވަތު ނަޝީދަށް!\nރައްޔިތުން މަޖިލީހުގެ ރައީސް މުހައްމަދު ނަޝީދު އަދި ކުރީގެ އިސްލާމިކް މިނިސްޓަރު ޑރ. ޝަހީމް ---\nކުރީގެ ރައީސް އަބްދުﷲ ޔާމީންގެ ވެރިކަމުގެ އިސްލާމިކް މިނިސްޓަރުކަން ކުރެއްވި އަދި ކުރީގެ އިސްލާމިކް ޔުނިވާސިޓީގެ ޗާންސެލަރުގެ މަގާމު އަދާ ކުރެއްވި ޑރ. މުހައްމަދު ޝަހީމް އަލީ ސައީދު ފައްޓަވާފައިވާ "ގުރުއާން ޗެލެންޖު"ގައި ބައިވެރިވުމުގެ ދައުވަތު ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދަށް އަރުވައިފިއެވެ.\nޝަހީމް މިއަދު ކުރެއްވި ޓްވީޓެއްގައި ވިދާޅުވީ އެ ޕްރޮގްރާމްގައި ބައިވެރިވެ ވަޑައިގަތުމުގެ ދައުވަތު ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދަށް އަރުވާ ކަމަށާއި މި ދައުވަތު ގަބޫލުކުރައްވާނެ ކަމަށް އުއްމީދުކުރައްވާ ކަމަށެވެ.\nAlhugandumenge Quran kiyevumuge Program ga baiverive vadaigathumah manikufaanah dhauvathu aruvan! @MohamedNasheed\nQaboolfulhu kuravvaane kamah umemeedhu kuran.\n— Mohamed Shaheem Ali Saeed (@Mohamedshaheem1) March 31, 2020\nރައީސް ނަޝީދުގެ އިތުރުން ޝަހީމް ވަނީ ރައީސުލްޖުމްހޫރިއްޔާގެ އޮފީހުގެ ޕޮލިސީ ސެކްރެޓެރީ އައިމިނަތު ޝައުނާއާ ނާއިބު ރައީށް ފައިސަލް ނަސީމާއި ހޯމް މިނިސްޓަރު އިމްރާން އަބްދުﷲއާ ރައްޔިތުން މަޖިލީހުގެ ފަރެސްމާތޮޑާ ދާއިރާގެ މެންބަރު ހުސައިން މުހައްމަދު ލަތީފު އަދި އިދިކޮޅު ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) އަށް މި ދައުވަތު އަރުވާފައެވެ. މިހާތަނަށް މިއިން އެއްވެސް ބޭފުޅަކު މި ދައުވަތު ގަބޫލުކުރައްވާފައެއް އަދި ނުވެއެވެ.\nމި ދުވަސްވަރު ދުނިޔޭގައި ހަލުވިކަމާއި އެކުގައި މިހާރު ފެތުރެމުން އަންނަ ކޮވިޑް19 ވައިރަހާއި ގުޅިގެން ސިއްހީ މާހިރުން އަންނަނީ ގޭގައި ގިނަވަގުތު ތިބުމަށް އިލްތިމާސް ކުރަމުންނެވެ. އަދި އެކަމާއި އެކި މީހުން އަންނަނީ ގޭގައި ތިބެގެން ކުރެވޭނެ ތަފާތު ކަންކަން ކުރަމުންނެވެ. އޭގެތެރެއިން ސޯޝަލް މީޑިއާގައި އެންމެ ބޮޑަށް ވައިރަލް ވެފައިވާ އެއް ކަމަކީ ސްޓޭ އެޓް ހޯމް ޗެލެންޖެވެ. ދުނިޔޭގެ މަޝްހޫރު ގިނަ ފުޓުބޯޅަ ކުޅުންތެރިންތަކެއް ބައިވެރިވި މި ޗެލެންޖަކީ ޓޮއިލެކްޓު ޕޭޕަރު ބޭނުން ކޮށްގެން ޖަގްލް ކުރާ ކުޅިވަރެކެވެ. މި ޗެލެންޖުގައި ސަރުކާރުގެ ގިނަ ވަޒީރުންނާއި މަޖިލިސް މެންބަރުން ވަނީ ބައިވެރިވެވަޑައިގެންފައެވެ.


މުސްތޮގެ ރިވާޔަތްތައް 2: ޙައްޤުވެރިޔާ | ވާހަކަ | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް ވާހަކަ މުސްތޮގެ ރިވާޔަތްތައް 2: ޙައްޤުވެރިޔާ\nދުވަސްތައް މާޒީވެ ދަނީއެވެ. އެއާއި އެކު ދުނިޔެވެސް ދަނީ ބަދަލުވަމުންނެވެ. މީހުންގެ އުޅުމަށާއި ގުޅުމަށްވެސް ބަދަލުތަކެއް އާދެއެވެ. ހެދުން އެޅުމުގެ ވައްޓަފާޅިއަށާއި ވާހަކަދައްކާ ބަހުރުވަވެސް ބަދަލުވެއްޖެއެވެ. ބަދަލުވަމުންދާ ދުނިޔޭގެ އޮއިވަރުގައި ކުޑަކުޑަ ދިވެހިރާއްޖެވެސް ޖެހި، ދުނިޔެ ދާމަގުން ކުރިއަށް އޮވެގެން ދެއެވެ.\nމިހާރު މާލެއަކީ މީގެ ވިއްސަކަށް އަހަރު ކުރިން ފެންނަން އޮތް މާލެއެއް ނޫނެވެ. އެއަށްވުރެ މާރީތި ކުރިއަރާފައިވާ ހަރަކާތްތެރި މާލެއެކެވެ. މަގުތަކާއި ގެތައްވެސް ފެންނަލެއް ވަރަށް ޗާލެވެ. މިސްކިތްތަކާއި ރީތި މައިޒާންތަކެވެ. އަދި އެކި މަރުހަލާތަކަށް ކިޔަވައިދޭ މަދަރުސާތަކެވެ. މީހުންނާއި ދުއްވާތަކެތިވެސް މާލޭގެ މަގުމަގުމަތިން ފެންނަނީ ހައިރާން ވާހާ ގިނައިންނެވެ. އެކި ފުރަފުރައިގެ މީހުންނާއި ކުދިންނެވެ. އެއެންމެންގެވެސް އެ ހުންނަ ރީތި އޮޅަލި ހަންގަނޑާއި އެހަމާއި ގުޅޭ ކުލަކުލައިގެ ރީތި ހެދުންތަކުން ޒީނަތްތެރިވެގެންނެވެ. އޭގެ އިތުރުން ތަފާތު އެކިކުލަކުލައިގެ ބިދޭސީން ފެންނަލެއްވެސް މަދެއްނޫނެވެ.\nމެންދުރުން އަނބުރައި ދެގަޑި ބައިގައި ހުޅުލޭގެ ވައިގެބަނދަރަށް ޖައްސަން އޮތް އަލިޓާލިއާ ގެ ފްލައިޓުން މިއަދު، އިޓަލީވިލާތުގެ މާބޮޑު މުއްސަންޖަކު ރާއްޖެއަންނަވާހަކަ ނަސަންދުރަ ޕެލަސް ހޮޓަލްގައި މަސައްކަތްކުރާ އެންމެންވެސް އޮތީ އަޑު އަހާފައެވެ. އޭނާގެ ނަމަކީ މރ. މޮރިސް އެވެ. ޖަމީލް މޮރިސްއެވެ. މުސްލިމެއްވެސް ތޯއްޗެކެވެ. ނަމުން އެކަހަލަ އެއްޗެއް ދޭހަވެއެވެ. އެހެން ނޫނީ އެއީ އަރަބި ނަސްލުގެ އިޓަލީ މީހަކަށް ވުން ވެސް އެކަށީގެން ވެއެވެ.\nއަލިޓާލިއާގެ ފްލައިޓް ރާއްޖޭގެ ސަރަޙައްދަށް ވަނީންސުރެ މރ. މޮރިސް، އެރީތި ކުދިކުދި ރަށްތަކަށް ބެލުން ހުއްޓައެއް ނުލައެވެ. ބޯޓުގެ ކުޑަދޮރުން އޭނާ އެރަށްތަކަށް ބަލަމުން ދިޔައިރު މޫނުމަތިން މާބޮޑު އުފާވެރިކަމެއް ފާހަގައެއް ނުކުރެވެއެވެ. އަދި ކިއެއްތަ އޭނާގެ އަގުބޮޑު އަވިއައިނުން މޫނުގެ ބޮޑުބައެއްވަނީ ފޮރުވިފައެވެ. އުމުރުން 60 އަހަރު ވީއިރު މރ މޮރިސް ދުވަހަކުވެސް ކާވެންޏެއް ނުކުރެއެވެ. އޭނާގެ މުޅި ޒުވާން އުމުރު ނަގާލީ ލާރި އެއްކުރުމުގައެވެ. އެކަންތައް މިއަދު އޭނާއަށް މާ ރަނގަޅަށްވެސް އެވަނީ ޙާސިލްވެފައެވެ. މިދަތުރުގައި އޭނާއާއި އެކު ގެނައީ އޭނާގެ ޚާއްސަ ވަކީލާއި ނަރުހެކެވެ. އޭނާ ގެ މަންޒިލަކީ ސީދާ މާލެއެވެ. އެއީވެސް އަޖައިބެކެވެ. ދުނިޔެމަތީގެ ފިރްދައުސްގެ ނަމުން މަޝްހޫރުވެފައިވާ ރާއްޖޭގައި އެހާ ބައިވަރު ރިސޯޓުތައް އޮއްވާވެސް މީނާ މި އަންނަނީ މާލެއަށެވެ.\nބޯޓު ހުޅުލޭގެ ރަންވޭގައި ޖައްސައިފިއެވެ. އަދި އޭގެ ދުވެލި މައިތިރިވަމުން އައިސް އެންމެފަހުން ހުއްޓިއްޖެއެވެ. އެއާއިއެކު ދަތުރުވެރިންނަށް އުފާވެރިދަތުރަކަށް އެދެމުން ބޯޓުގެ ދޮރުތައްވެސް ހުޅުވިއްޖެއެވެ.\nމރ މޮރިސް އާއި އޭނާގެ ދެ އެހީތެރިންވެސް ބޯޓުން ފައިބައިފިއެވެ. އެއާއިއެކު ހުޅުލޭގެ ތެތް ހޫނު ވައިރޯޅިތައް މރ މޮރިސްގެ ގައިގައި ފިރުމަންފެށިއެވެ. އެވަގުތު އޭނާއަށް ބުނަންނޭނގޭކަހަލަ އަސަރުތަކެއް ކުރިއެވެ. ބިމައްތިރިވެ އެބިންގަނޑުގައި ފުރޮޅިގަންނަން އޭނާގެ ހިތައް އެރިއެވެ. އެ ބިމުގެ ވެލިގަނޑުތެރެއަށް އޭނާގެ ހަށިގަނޑު ވިރާނާވެ ދާނެނަމައޭ އޭނާގެ ހިތަށް އެރިއެވެ. އެއާއެކު އޭނާގެ ފަނާވަނިވި ހަށިގަނޑުވެސް އޭގެ އަސްލާއި އެކުވެ ހިނގައިދާނެއެވެ.\nއަވިއައިނު ހިއްލާލުމަށްފަހު ކުޑަކުޑަ ރުމާލަކުން އޭނާ ދެލޯ ފޮހެލިއެވެ. އެއަށް ފަހު ލަފާމީހުންގެ ގިމަތައަށް ވަންނަން ދިޔަ މީހުންނާއެކު އޭނާވެސް ވަދެގެން ހިނގައްޖެއެވެ.\nއަނެއްކާވެސް މީގެ ދިހަ ވަރަކަށް އަހަރު ކުރިއަށް ޖެހިލާނަމެވެ. ހުދުބޯގަންވިލާގެއަކީ ވަރަށް އާދައިގެ ގޮތަކަށް ހުރި ގެއެކެވެ. ގޭގެ އެއްބައި ރާނާފައި ހުރި އިރު ބޮޑުބައި ހުރީ ޕްލައިވުޑު ފިލައިން ހަދާފައެވެ. އެކަމަކު ބަލާބެލުމަށް ރީތި ހިތްފަސޭހަ ގެއެކެވެ. ގޭގެ އަހުލުވެރިންގެ ސާދާކަމާއިއެކު ވެސް އެމީހުންގެ އުޅުން ހުންނަނީ ވަރަށް ފުއްދުން ތެރިކޮށެވެ. އުމުރުން ފަންސާހަކަށް އަހަރުވެފައި ވާ ނަސީމާއްތަ އަކީ މިންވަރަށް އީމާންވާ ރަނގަޅު ހެޔޮލަފާ އަންހެނެކެވެ. އޭނާގެ ދެ ފިރިހެން ކުދިން ތިބެއެވެ. ދޮށްޓަށް ހުންނަނީ ހާރޫނެވެ. ހަގަށް ހުންނަނީ މުސްޠަފާއެވެ. ހާރޫނުގެ ބައްޕަ ވަނީ ވަރަށް ކުރިން ނިޔާވެފައެވެ. މުސްތަފާ އަކީ ނަސީމާއްތަ އަލިބެއާ އިނދެގެން ލިބުނު ކުއްޖެކެވެ. އަލިބެއަކީ ގޭދޮށު މިސްކިތެއްގެ މުދިމަކަށް ހުންނަ ދީންވެރި މުރާލި މީހެކެވެ. ފަހަރެއްގައި ވެސް އޭނާއަކީ ދޮންބައްޕަ ކަމެއް ހާރޫން އިޙްސާސްކުރާކަށް ނުޖެހެއެވެ.\nހާރޫނުގެ އުމުރުން 20 އަހަރު ވީއިރު އޭނާ އުޅެނީ އޮފީހެއްގެ އާދައިގެ މުވައްޒަފަކަށެވެ. ގުރޭޑު 10 ގެ ފެންވަރަށް އޭނާވެސް އެހެރީ ކިޔަވައިގެންނެވެ. މިހާރު ގޭގެ ބޮޑުމީހަކީވެސް އޭނާއެވެ. އަލިބެ ވެސް އެއްވެސް ކަމަކާ މާބޮޑަކަށް އަޅައެއް ނުލައެވެ. މުސްތަފާގެ ހުރިހާ ކަމަކާވެސް ޒިންމާވާ ބޮޑުމީހަކީ މިހާރު ހާރޫނެވެ. އެއީ މާ ފަސޭހަ ކަމެއްވެސް ނޫނެވެ. އުމުރުން 14 އަހަރު ވެފައި ވާއިރު އޭނާގެ ކަންތައް އުޅެނީ ފުކެއް މަތީގައެވެ. ދޭތެރެއަކުން މަދުރަސާގެ ކޮންމެސް ޝަކުވާއެއް އަޑުއަހަން ޖެހެއެވެ. ބެލެނިވެރިއެއްގެ ހައިސިއްޔަތުން މުސްތަފާގޮވައިގެން ދާންޖެހެނީ ހަމަ ހާރޫނަށެވެ. އޭގެ އިތުރުން ގޭގެ ފޯނު ބިލްވެސް އުޅެނީ ތަންކޮޅެއް މަތީގައެވެ. މުސްތަފާއަށް ހީވާގޮތުން އޭނާއަކީ މިހާރު މާ ބޮޑު މީހެކެވެ. 14 އަހަރުވީއިރު މުސްތަފާ އެތައް އަންހެން ކުދިންނަކާއި ރައްޓެހިވެ ރުޅިވެފައި ވާއިރު އޭނާގެ ބޭބެ ހާރޫނު އަދިވެސް އެކަހަލަ ކަމަކާ ވިސްނިހެނެއް ހީއެއް ނުވެއެވެ. ނުވިސްނަނީއެއް ވެސް ނޫނެވެ. އަދި އެހެން މީހުނަށް އެކަންތައްތައް ރޭކައި ނުލަނީއެވެ.\nމުސްތަފާގެ ލާނެއްކަމާއި ހަލަބޮލިކަމާއެކުވެސް ހާރޫން އޭނާގެ ކޮއްކޮއަށް އިތުބާރު ކުރެއެވެ. ސަބަބަކީ މުސްތަފާގެ މިޒާޖު އެކަހަލަ ގޮތަކަށް ހުއްޓަސް އޭނާއަކީ ވިޔާނުދާ ކުއްޖެއް ނޫންކަން ހާރޫން ދަންނަކަމެވެ. މައްސަލައަކީ އޭނާ އުޅޭ ގޮތުން އޭނާގެ ކިޔެވުމަށް ބުރުލެއް އަރާފާނެކަމެވެ. އެއާއި އެކުވެސް ހާރޫނު އެންމެ ހިތް ހަމަ ޖެހޭ ކަމަކީ މުސްތަފާގެ އެކުވެރިންނަކީ ލަފާ ކުދިބަޔަކަށް ވާކަމެވެ. ރިޒާއާއި ޒަކަރިއްޔާއާއި އަދިވެސް ދެތިން ކުއްޖަކު އެބައިގައި އުޅެއެވެ. އެ އެންމެންނަކީވެސް ކިޔެވުންވެސް ރަނގަޅު، މަދަރުސާގެ ހަރަކާތް ތަކުގައި ވެސް ބައިވެރިވެއުޅޭ ކުދިންނެވެ. އޭގެ ތެރެއިންވެސް އެންމެ ނުކިޔަވާ އުޅެނީ ހަމަ މުސްތަފާއެވެ. ނަމަވެސް އޭނާއަކީ ޕްރިފެކްޓެކެވެ. ސަބަބަކީ އެކުގައި އުޅޭ ކުދިން ކަމާއިމެދަކު ޝައްކެއްނެތެވެ. އެ މީހުންނާއިއެކު އުޅޭތީ މަދަރުސާގެ ހަރަކާތްތަކުގައި އޭނާއަށް ވެސް ބައިވެރިވެވެއެވެ. މަޖައްލާ ނެރޭއިރު އެކަމުގައިވެސް އަވަދިނެތި އޭނާ އުޅެއެވެ. ދުވަހަކު މަޒުމޫނެއް ޅެމެއް އެއްޗެއް ހަދާފައި ނެތަސް އޭނާގެ ވަރަށް ބުރަ މަސައްކަތްތައް އެފަދަ ކަންތައްތަކުގައި އޮވެއެވެ. އެހެން ނަމަވެސް އޭނާގެ ފާހަގަވާ އެއްކަމެއް އޮވެއެވެ. ކުޅިވަރުގެ މައިދާނުގައި އެއީ ބަޠަލެކެވެ. އިދިކޮޅުޓީމު ޖެހިލުންވާ ވަރުގަދަ ފަހުލަވާނެކެވެ. ބައި ކުދިންނަށް، ދޫކޮށްލެވެން ނެތް ރަނެކެވެ.\nއެއްދުވަހެއްގެ ހަވީރު ހާރޫން ގެއަށް އައި އިރު މުސްތަފާ އޭނާގެ ގުރޫޕު އެއްކޮށްގެން މާ އޮލަ ވާހަކައެއް ދައްކަނީއެވެ. ޒަކަރިއްޔާގެ އަތުގެ ކުޑަހުޅުގައި ބެންޑޭޖެއް އޮޅާފައި އޮތެވެ. އެމީހުން ހީހީފައި އެދައްކާ ވާހަކައެއް ދައްކަނީ މަޑެއްކޮށެއް ވެސް ނޫނެވެ. މަންމަގެ ފަހާފޮށި ކައިރީގައި ހުރި އަނދަރާދަގޮނޑިއެއްގައި ހާރޫނު އިށީނެވެ. އަދި އެތާ އޮތް ނޫސްގަނޑެއް ނަގާ، މަތިމަތިން ސުރުޚީތަކަށް ބަލާލިއެވެ. ނަމަވެސް އެމީހުން އެދައްކާ ވާހަކައެއްގެ މަޖާކަމުން އެކަމަށް ވެސް ކަންފަތެއް ދީގެން އިނދެވުނެވެ.\n" މުސްތޮ ކުރީ ދުވަހު ފަޔަށް ތަދުވެގެން ދަނޑުންފޭބި އިރު ކޮރުޖަހަމުން ދިޔަގޮތުންނޯ މަރީގެ ހިތް ހަލާކުވީ..."\nއެންމެން އެކީގައި ޕަކަޕަކަ އަޅާފައި ހީގަތެވެ.\n" މޮޔަވީތަ..؟ "\nވީ ފޫއްސަކުން މުސްތަފާ ބުންޏެވެ.\n" ޒަކޭ އެހެންވެ އަޅައިގެން އުޅޭ ބެންޑޭޖެއް އެއީ.. ދެން ބިޓުންނަށް ހީވާނެއްނު މީ މާ ސްޕޯރޓީ މީހެކޭ..."\n" އެހެން ދޯ.. އެހެން ވީމަ ތި މަރީއަކު ކައިރިއަށް ޒަކޭ ފޮނުވަން ވީނުން.. ތިހިރަ ބެންޑޭޖުގަނޑުގަ މިފަހަރު މަރީ އަޅައި ނުގަނެއެއް ނުދާނެ.."\nއަނެއްކާވެސް އެންމެން އެކީގައި ހޭންފެށިއެވެ.\n" ތަހޫ ކައިރީގަ ބުނޭ މަރީއަށް ވިސްނައިދޭށޭ.. މަ މިއުޅެނީ މިހާރުވެސް ފާތުން ނުނެގިގެން.. އެހެން ނޫނަސް ތި މަރީއަކީ ތީ ބޮޑު ކޫޑިއެއް ނު.."\nމިހެން ބުނާއިރު މި މުސްތަފާއަށް ވުރެ ބޮޑު ކޫޑިއެއް ތާކު ވަކި އުޅޭ ބާވައެވެ. ހަގީގަތަކީ ފިރިހެން " ކޫޑިއެއް" އަދި މިހާތަނަށް ދުނިޔެއިން ފެނިފައި ނުވާކަމެވެ.\nމި މީހުން މިނޫން ކަމަކާއި މެދު ވިސްނާ ބާވައޭ ހާރޫންގެ ހިތަށް އެރިއެވެ. އޭނާ ވެސް އެ އުމުރުގައި އަންހެން ކުއްޖަކާހެދި ހޭބަލިވެގެން އުޅުނެވެ. އެކަމަކު އެއީ މިނިސްޓަރެއްގެ ދަރިއެއް ވިއްޔާއެވެ. ވީމާ އަނގައިން ބުނެލާކަށް ވެސް ނުކެރެއެވެ. އޭނާއަކީ އެމީހުންނާ އެކަށޭނަ މީހެއްވެސް ނޫނެވެ. އެއަށް ވުރެ މާ އާދައިގެ މީހެކެވެ. މުއްސަނދިންނާއި ސަރުކާރުގެ މަތީ މީސްމީހުންގެ ދަރިން އެހާ ރީތީ ކީއްވެ ބާވައޭ އޭނާގެ ހިތަށް އަރައެވެ. ހަގީގަތުގައި އެހެން ކުދިންނާ އަޅާ ބަލާއިރު އެކުދިންވެސް ވަކި ރީތީއެއް ވެސް ނޫނެވެ. އެކުދިންނަށް ވިޓަމިން ހުރި ރަނގަޅު ކާނާ ކެވޭތީ ހަންގަނޑު އޮމާނީއެވެ. އަގުބޮޑެތި ގަހަނާއާއި ރީތި ހެދުން އެޅޭތީ ހިތްދަމައިގަންނަ ގޮތް ބޮޑީއެވެ. އެހެންވީމާ ޅަފުރާގެ ފިރިހެންކުދިންނަށް އެހެން އަންހެން ކުދިންނަށް ވުރެ އެ ފަންތީގެ ކުދިން މާރީތިހެން ހީވަނީއެވެ.\nހާރޫނު ހިތާވެގެން އުޅުނު ކުއްޖާއަށް ކިޔަނީ މައުސޫމާ އެވެ. ގޯސް ކުއްޖެއް ނޫނެވެ. ވަރަށް ހިތްތިރި ރަހުމަތްތެރި މިޒާޖެއްގެ ކުއްޖެކެވެ. އޭނާ ހާރޫނާއި ވާހަކަ ދައްކާ އުޅުނެވެ. ފެނުނީމާ ހީލައެވެ. އެ ހީލުމުގައި ވަނީ ކޮން މާނައެއް ކަމެއް ހާރޫނަކަށް ނޭނގެއެވެ. އޭނާގެ "ފިނޑިކަން" އެއަށްވުރެ ބޮޑެވެ. ނަމަވެސް މިހާރު އެ މައުސޫމާއެއް ނެތެވެ. އޭނާ ވީ މާދުރުގައެވެ. ރާއްޖޭން ބޭރުގައެވެ. އޭނާގެ މުޅި އާއިލާ މިހާރު ދިރި އުޅެނީ ލަންޑަނުގައެވެ. މުސްކުޅިވެ ސިއްޙީ ހާލަތު ހުރިގޮތުން މިނިސްޓަރުކަން ދޫކޮށްލާފައި ހުރިއިރުވެސް އޭނާގެ ބައްޕަގެ ޢިއްޒަތްތެރިކަމަކަށް ބަދަލެއް ނާދެއެވެ.\nދުވަސްތައް ފާއިތުވަމުން ދިޔައެވެ. މިހާރު ހާރޫންގެ އުމުރުން ވެސް 25 އަހަރުވެއްޖެއެވެ. އަދި މުސްތަފާވެސް މަދަރުސާ ނިންމާފައި މިހާރު ވަޒީފާއަށް ނުކުންނަން ފަށައިފިއެވެ. ދެ ފިރިހެން ދަރިންވެސް ބޮޑުވެ ވަޒީފާއަށް ނުކުންނަން ފެށުމުން ނަސީމާއްތަ ވެސް މިހާރު ހުންނަނީ ވަރަށް ހިތްހަމަޖެހި އުފަލުންނެވެ. ނަމަވެސް ދޮށީ ފިރިހެން ދަރިފުޅު އަދިވެސް ކާވެންޏެއް ކުރަން ނޫޅޭކަމުގެ ފޫހި އިޙްސާސެއް އަބަދުވެސް އޭނާގެ ހިތުގައި އޮވެއެވެ. އެ ނޫނީ އޭނާ މިހާރު ވިސްނާ އެހެންކަމެއް ނެތެވެ. ކަން މިހެން އޮއްވާ މުސްތަފާ އެއްދުވަހަކު ދިން ޚަބަރަކުން އެންމެން ދިޔައީ ސިއްސައިގެންނެވެ.\n" މަންމާ .. ދެން އަބަދު ތިހެން އެކަނި މައި އެކަނި ބަދިގެ ތެރޭގަ ކިހާދުވަހަކު އުޅެން ކަމަށް ތަ ތި ވިސްނަނީ..؟ "\nރިހަ ބޯތައްޓެއް ހިފައިގެން ނަސީމާއްތަ އައިސް ކާމޭޒު ދޮށަށް ހުއްޓުނުއިރަށް މުސްތަފާ ބުނެލިއެވެ.\nއެވަގުތު އަލިބެއާއި ނަސީމާއްތަ ވެސް ބަލާލީ ހާރޫނުގެ މޫނަށެވެ. އެންމެނަށް ވެސް ހީވީ އެއީ ހާރޫނަށް އެއްލި ގަލެއް ކަމަށެވެ.\n" ދޮންބެއަކަށް ނުވާނެ ކަމެއް.. މަ މިހާރު ގޮތެއް ނިންމައިފިން.. މަންމަ ތިހާ ބުރަކޮށް އުޅޭ ތަން ބަލާކަށް ދެނެއް މަށަކަށް ނުހުރެވޭނެ.."\n" ވާސަރީ.. އެހެން ދޯ ވަނީ.. ދެން ތިހާ ދުރުން ދުރުން ނޫޅެ ތި ނިންމި ގޮތެއް އަޅެ ބުނަންވީނުން.."\nނަސީމާއްތަ މާ އުފަލަކުން ހުރެ އެހެން ބުނި އިރު ބައްތިރީސް ދަތް އެކީގައި ފެނުނެވެ. ހާރޫނު ގާތަށް ވެސް ފާޑެއްގެ ހިންޏެއް އައެވެ. އަލިބެ އަށް އިނދެވުނީ އަނގަޔަށް ލީ ބަތްސުވާވެސް ހަފާލަން ހަނދާން ނެތިފައެވެ.\n" މަ މިއުޅެނީ މީހަކާ އިންނަން މިހާރު.. މަންމައަށް ވެސް އެނގޭނެ އޭނަ.. ވަރަށް ރަނގަޅު ކުއްޖެއްނު.."\nއެއީ ތެދެކެވެ. މުރީހާ އަކީ ވަރަށް އުޅުންހުރި، ރަނގަޅު، ހަރުދަނާ ކުއްޖެކެވެ. މުސްތަފާ އެކަކާ ރައްޓެހިވެ އަނެކަކާ ރައްޓެހިވަމުން ގޮސް އެންމެފަހުން އިންނަން އެ އުޅެނީ ހަމަ ވަރަށްވެސް ރަނގަޅު ކުއްޖަކާއިއެވެ.\nއޭނާ އެވާހަކަ ދެއްކިތާ މާ ގިނަ ދުވަހެއް ނުވެއެވެ. މުރީހާ އާއި އިންދެގެން ގެއަށް ގެނެސްފިއެވެ. އަދި މުރީހާ ގޭތެރެއަށް ހޭނޭކަށް ވެސް މާގިނަ ދުވަހެއް ނުނެގިއެވެ. މިހާރު އެންމެންގެ އެއްޗެހި ދޮވެ ގޭތެރެ ކުނިކަހާ ކައްކާ ހަދަނީ އޭނާއެވެ. ވަރަށް ކަންތައްތައް ދަންނަ ކުއްޖެކެވެ. ދޫހެލޭ ކެރޭ ވެސް ކުއްޖެކެވެ. ދިވެހިން އާއްމުކޮށް ކައްކާ ބާވަތްތަކުގެ އިތުރުން ތަންކޮޅެއް މިޒަމާނުގެ އެއްޗެހިވެސް އޭނާއަށް ކައްކަން އެނގެއެވެ. ކޮންމެ ދުވަހަކު ނިދުމުގެ ކުރިން އާފަލެއް ކާން އޭނާ އޮންނަނީ މައިދައިތަ އަށާއި ބަފައިބެއަށް އަންގާފައެވެ. އަދި ބަފައިބެ ފަތިސްނަމާދުން ފައިބައިގެން ގެއަށް އަންނަ އިރަށް ސައިދީފައި އަލިބެގެ ދެމަފިރިން ގެއިން ބޭރުކުރެއެވެ. ދެން އެ ދެމީހުން އަންނަނީ ލޮނުޒިޔާރަތްކޮޅުގައި ކަސްރަތަށް ހިނގާފައެވެ. މިއީ ހައްތާވެސް މުރީހާ އައިފަހުން އެމީހުންގެ ދިރިއުޅުމަށް އައިހާ ބަދަލުތަކެވެ.\nމުސްތަފާގެ ކާވެންޏަށް އެއް އަހަރު ވީއިރު އޭނާއަށް ކުއްޖަކު ލިބިއްޖެއެވެ. އެކުއްޖާގެ ނަމަކަށް ކީ ޢުމަރެވެ. އެއީ އޭނާގެ އެކުވެރި ޒަކަރިއްޔާ ދިން ނަމެކެވެ. ޒަކަރިއްޔާއަކީ ނުލަފާ މޮޅެތި ވާހަކަ ދައްކަން ދަންނަ ޒުވާނެކެވެ. މުރީހާ ވިހައިގެން ގެއަށް ގެނައިންސުރެ ކުޑަސޮރު ހުއްޓާލަނީ މަދު ފަހަރަކުއެވެ. އެއީވެސް އޭނާގެ މަންމަ ގާތުގައެވެ. އެހެން މީހަކު އަތް ލާއިރަށް ހަމަ ރޮނީއެވެ. އެވަރު ކުއްޖަކަށް އެހެން މީހަކު އަތްލާއިރަށް ރޯން އެނގޭކަންވެސް މޮޅެވެ. މިކަމާހެދި މުސްތަފާ އެކުއްޖާދެކެ ގަންނަނީ އަމަށަކު ބިރެއް ނޫނެވެ.\n" މި މުސްތޮގަނޑަށް ނުކެރޭނެ މިސޮރު ބާއްވާފަ އޮންނަ މަގަކުން ހިނގަންވެސް.. ކިހާ ބޮޑުކަމެއް ދެން.."\nމުރީހާ އެސޮރު އުނގަށް ލައިގެން އިނދެފައި އެހެން ބުނި އިރު ޒަކަރިއްޔާވެސް ގޭގައި އުޅެއެވެ.\n" މުރީ ބުނަންތަ.. ތީ އާކަމެއް ނޫން.. ޢުމަރުގެފާނު ހިންގަވާ މަގަކުން އިބިލީހަށްވެސް ހިނގަން ނުކުރޭ ކަމަށް ވަނީ.."\nޒަކަރިއްޔާ އެހެން ބުނާއިރަށް އެންމެން ހޭންފެށިއެވެ. ހާރޫނު ކައިރިއަށް އައި ހިނިން އަނގަފުރާ އަޅާފައި ހުރި ފޯއްތައް ކަރުތެރެއަށް ގޮސް މުޅިން ކޮށިއަރައިފިއެވެ.\n" ދެން ތިބުނީ މަށަކީ މީ އިބިލީހޭތަ؟ "\nމުސްތަފާ ނިކަން ރުޅިއައި ކަމަށް ހަދާފައި ހަޅޭލައިގަތެވެ. އެއަޑަށް ކުޑަސޮރު މާ ބާރަކަށް ރޯންފަށައިފިއެވެ. އެކަމާ އޭނާ ގަންނާ ކުރެއްވި ބިރުން އަވަހަށް އެތަނުން ނުކުމެގެން ހިނގައްޖެއެވެ. ޒަކަރިއްޔާ ހަމަ ޗަކަޗަކަ އަޅާފައި އިނދެގެން ހެނީއެވެ. ހާރޫނު ކޮށިއަރައިގަނެގެން އުޅޭތީ ނަސީމާއްތަ އޭނާގެ ބުރަކަށީގައި ތަޅަންފެށިއެވެ. ކޮންމެއަކަސް އެ ހާދިސާއިން އެންމެންނަށް ވެސް ވިސްނުނީ ދަރިފުޅަށް ކިޔަން އެންމެ ރަނގަޅު ނަމަކީ ޢުމަރުކަމެވެ.\nއެއްދުވަހެއްގެ މެންދުރުގަޑީގައި ކުޑަސޮރުގެ ފޮތިތައް ހިއްކަން އަޅަންވެގެން އުޅެނިކޮށް ނަސީމާއްތަ މޫނުމައްޗަށް އަނދިރިވާގޮތް ވިއެވެ. ދެން އެތާ ކޮޅަށް ނުހުރެވިގެން އައިސް ޖަނބުރޯލުގަހުގެ ހިޔަލުގައި ހުރި ޖޯލިފަތިން ޖޯއްޔެއްގައި އޭނާ އިށީނެވެ. އަދި އެއީ ގަދަ އަވީގެތެރެއަށް ނުކުތުމުން ވީގޮތެއްކަމަށް ބަލާފައި ހިތްހަމަ ޖައްސާލިއެވެ. އިރުކޮޅަކުން ރަނގަޅުވެއްޖެހެން ހީވިއެވެ. ދެން އަނެއްކާވެސް ކުރަން އުޅުނު ކަންތަކައިގެން އޭނާ މަޝްޣޫލު ވެއްޖެއެވެ.\nނަމަވެސް ނަސީމާއްތަ އަށް މިހާރަކަށް އައިސް މާގިނައިން މިހެން ވާންފަށައިފިއެވެ. މާގިނައެއްކޮށް ބޮލެއްގައިވެސް ރިއްސަނީއެވެ. ދޭތެރެއަކުން ރަނގަޅުވެސް ވެއެވެ. އެކަމަކާ ހެދި ފަތިހު ހިނގާކަށް ވެސް ނުދެވެއެވެ. މި ހުރިހާ ކަމެއް މުރީހާ ދުވަހުން ދުވަހަށް ނޯޓުކުރަމުން ދިޔައެވެ. އަދި މީގައި ކޮންމެސް ނުބައެއް އުޅޭކަން އޭނާއަށް ވިސްނިއްޖެއެވެ.\nއެއްދުވަހެއްގެ މެންދުރު ކައިގެން މުސްތަފާއާއި ހާރޫނު ނުކުތްތަނުން މުރީހާ ގޮވާލިއެވެ.\n" ދޮންބެ އައިސްބަލަ މިކޮޅަށް.."\nމުރީހާގެ ގޮވާލުމުގައި ހުރި ރާގުން، ކަރަންފުލެއްވެސް އަނގަޔަށް ނުލައި ހާރޫނު އެތަނަށް ދިޔައެވެ. އަދި މެދަށް އެއް ޖޯލި ދޫކޮށް ދެން ހުރި ޖޯލީގައި އިށީނެވެ. މުރީހާ ވައި އަޑުން ފާޑެއްގެ ވާހަކަތަކެއް އޭނާ ކައިރީގައި ދައްކަން ފެށިއެވެ. އެއާއެކު ހާރޫނު ގެ ނިތްކުރިއަށް ކަންބޮޑުވުމުގެ ރޫތަކެއް އަރަމުން ދިޔައެވެ. އެހެން އިނދެފައި އެންމެ ފަހުން ބުންޏެވެ.\n" އެހެންވީމަ މިރޭ މަންމަ ގޮވައިގެން ހޮސްޕިޓަލަށް ދާން ތިޔަ ވީ .."\n" އާނ .. ލަސް ކޮށްގެން ކަމަކު ނުދާނެ.."\nމުރީހާ އެބަހަށް ތާއީދު ކުރިއެވެ.\n" ބުނަން.. ޑރ ސައީދަށް ދައްކަންވާނީ.. އެއީ މިހާރު މާލޭގަ ހުރި އެންމެ ރަނގަޅު ޑޮކްޓަރު.. އަންހެން ޑޮކްޓަރެއް.."\n" އަންހެނުންނަށް ސައީދު ވެސް ކިޔާތަ؟ "\n" ތިޔެއް ނޭގެ މަށަކަށް... އެހެން އޭނާއަށް ކިޔާ އުޅެނީ ... ވެދާނެ ފަހަތު ނަން ކަމަށްވެސް .."\n" އެހެން ދޯ.. އޯކޭ އެހެންވީމަ.. ޑޮކްޓަރުސައީދަށް އެހެން ވީއިރު ދެން ދައްކާނީ.."\nއެރޭގެ އަށެއް ޖެހި އިރު ހުދުބޯގަންވިލާގެ ކައިރިން ޓެކްސީއެއް ބަރުގޮނު އަޅަންފަށައިފިއެވެ. ދެން މުރީހާ އޭނާގެ ގަދަ އަޑުން ޓެކްސީ އައި ވާހަކަ މުޅި ގޭތެރެއަށް އިއްވާލިއެވެ. އެއިރު މުރީހާ އޮތީ މުސްތަފާ ފޮނުވައިގެން ނަންބަރެއްވެސް ނަންގުވާފައެވެ. ދެން ލަހެއް ނުކޮށް ހާރޫނާއި އޭނާގެ މަންމަ، ނުކުމެގެން ގޮސް ޓެކްސީއަށް އަރައިފިއެވެ. ހަމަ ވަގުތުން ހަސްފަތާލާ ދިމާއަށް އެ ކާރު މިސްރާބު ޖެހިއެވެ.\nއެތަކެއް ބަލިމީހުންގެ ތެރޭގައި ހާރޫނުގެ ދެމައިންވެސް އެމީހުންގެ ނަންބަރަށް ގޮވަންދެން އިންތިޒާރުގައި ތިއްބެވެ. އެއިރު ޑޮކްޓަރު އިންނަވާ ކޮޓަރީގެ ބޭރުގައި ހަރުކޮށްފައި ހުރި ނަންފިލާގަނޑުގައި ބޮޑު އަކުރުން ޑރ މައުސޫމާ ސަޢީދު ޖަހާފައި އޮތެވެ. އެ ނަން ފުރަތަމަ ފަހަރަށް ފެނުމުން ހާރޫންގެ ގައިން ހީބިހި ނަގައިގަތެވެ. އެއީ މީގެ ދުވަސް ތަކެއް ކުރިން އޭނާގެ ހުވަފެންތަކުގައި ރަނިކަން ކުރި ނަމެކެވެ. ހަމަ އެކަނި އެ ނަމެވެ. މައުސޫމާ ސަޢީދެވެ. ފަހަރެއްގައިވެސް މި ޑޮކްޓަރަކީ އެ މައުސޫމާ އަށް ވުމަކީ އެހާ ގާތްކަމެއް ނޫނެވެ. އޭނާގެ މައުސޫމާއަކީ މިހާ މަޝްހޫރު ޑޮކްޓަރެއްނަމަ އެކަން އޭނާއަށް ނޭނގިއެއް ނޯތީހެވެ. ކޮންމެއަކަސް 22 ވަނަ ނަންބަރަށް ގޮވައިފިއެވެ. ހާރޫނަށް ބޭއިޚްތިޔާރުގައި އޭނާގެ އިސްތަށިގަނޑު ރީތިކޮށްލެވުނެވެ. އަދި ގަމީސްވެސް ރަނގަޅު ކޮށްލައި އެއް އަތުން މޫނުވެސް ފޮހެ ލެވުނެވެ. ދެން މަންމަ ގޮވައިގެން އޭނާ ޑޮކްޓަރުގެ ކޮޓަރިއަށް ގޮސް ވަދެއްޖެއެވެ. އެއާއި އެކު އޭނާ އަށް ހުއްޓުން އެރިއެވެ. ލިބުނީ ކުއްލި ހައިރާން ކަމެކެވެ. ޑޮކްޓަރެއްގެ ހެދުމުގައި އެތާ އެއިނީ ދެވަނަ ދެމީހެއް ނޫނެވެ. އޭނާގެ .. އޭނާގެ މަދްރަސީދައުރުގެ .. މައުސޫމާއެވެ. ޑރ މައުސޫމާއަށް ވެސް ހާރޫނަކީ ކާކުކަން ދެނެގަންނާކަށް މާގިނަ އިރެއް ނުނެގިއެވެ. އެއާއިއެކު ހައިރާންކަމާއި އުފާވެރިކަމުގެ ހިނިތުންވުމަކުން މަރުހަބާކިޔަމުން އޭނާ ހާރޫނާއި ސަލާން ކޮށް ހާލު އަހުވާލު އަހާލިއެވެ. އަދި ނުފެންނާތީ ޝަކުވާވެސް ކުރިއެވެ. އަދި ހާރޫން މިހާރު އޭނާ މަތިން ހަނދާންވެސް ނުހުންނާނޭ އެންމެފަހުން ބުނެލިއެވެ.\nހާރޫން ވަރަށް އުފާވިއެވެ. އަދި ހައިރާންވެ އަންތަރީސްވެސް ވެއްޖެއެވެ. މައުސޫމާގެ ރީތިކަމާއި ފުރިހަމަކަން ފެނި އޭނާ އެކަމުގައި ރަނގަޅަށް ޖެހިއްޖެއެވެ. މިހާރު އެއީ ފުރާ ފުރިހަމަވެފައި އިން ރީތި އަންހެނެކެވެ. މާތްކަލާނގެ ލެއްވިހާ ވިޓަމިނެއް އޭނާގެ އެ ރަންދޯދި ހަންގަނޑަށް ވަނީ ލިބިފައެވެ. ހިނިތުންވުމުގައިވެސް އެހެރަ އުޖާލާ ކަމެކެވެ.\nކޮންމެއަކަސް ޑރ ސަޢީދު ވަރަށް ރަނގަޅަށް ނަސީމާއްތަ ބައްލަވާފައި އިތުރު ޓެސްޓުތައް ހަދަން ބޭނުން ވާހަކަ ބުނުއްވިއެވެ. އަދި އެހެން ޓެސްޓެއް ހަދަންޖެހޭތީ އެމީހުން އެހެން ކޮޓަރިއަކަށް ފޮނުއްވަމުން ޑޮކްޓަރު ބުނުއްވިއެވެ:\n" މި ޓެސްޓް ހަދާލާފައި ގެއަށް ދޭ އިނގޭ.. ދެން ހާރޫންގެ ފޯން ނަންބަރު ދީ .. މިތަނަށް ދެން ކޮންމެހެން ނަޔަސް ވާނުވާ، އަހަރެން އަންގާލާނަން.."\nހިނިތުން ވެލަމުން އޭނާ އެހެން ބުނީ ވަރަށް ގާތް ރައްޓެއްސަކު ބުނާ ގޮތަށެވެ.\nއޭނާ ކިހާ ރަނގަޅު ހެއްޔެވެ! ކިހާ ހިތްހެޔޮ ހެއްޔެވެ! އެހާ މުއްސަނދި، އަދި ޢިއްޒަތްތެރި، ތަޢުލީމީ، އަދި މަދުން ނޫނީ ނުފެންނާނެ ރީތި ކުއްޖަކު، މާކުރީގެ ކުލާސްޓެއްސަކު ފެނުމުންވެސް ރަހުމަތްތެރިކަމާއި ހިތްހެޔޮކަން ފާޅުކޮށްފިއެވެ.\nއަނެއް ދުވަހު ހާރޫން އޮފީހުގައި އިންދާ އޭނާގެ މޯބައިލް ރަނގަބީލުވެއްޖެއެވެ. ދެން އަވަހަށް ފޯނު ނަގާ ކަންފަތުގައި ޖެއްސިއެވެ..\n" ހަލޯ.. "\nއެކޮޅުން އައީ ވަރަށް ހިތްގައިމު އަންހެން އަޑެކެވެ.\n" ނޭނގުނު ދޯ.. މީ މައުސޫމާއޭ.."\n" މައު.. އަނހަ.. އެހެންތަ؟ ކިހިނެތް؟ ކޮބާ...."\nހާރޫނު ހާސްވިއެވެ. އޮށްދާ ހިއްލާލިއެވެ. ކިޔޭ ނުކިޔޭ އެއްޗެއް އޭނާއަކަށް ނޭނގުނެވެ.\n" މަންމަގެ ޓެސްޓުތައް އަހަރެން ހަމަ ރޭގަ ބަލާލައިފިން އިނގޭ.. ރޭ ޑިއުޓީ ނިންމާލާފަ.. އެކަމަކު އެއިރު މާ ދަންވެފައި ހުރީމަ ނުގުޅީ.."\nމަންމަގެ.. މައުސޫމާގެ ދުލުން އެބުނީ މަންމައޭއެވެ. ހާރޫނުގެ މަންމައަށް މަންމައޭއެވެ. އެކަމުންވެސް އޭނާއަށް ތަފާތު އަސަރެއް ކުރިއެވެ. ދެން އެބުނީ މާ ބޮޑަށް ދަންވި ވާހަކައެވެ. ހާރޫންގެ މޯބައިލްފޯނަށް މައުސޫމާ ގުޅާކަށެއް ދަންގަޑިއެއް އޮންނާނެ ބާވައެވެ. ހާރޫން ފުން ނޭވާއެއް ލައި ހަމަ ޖެހިލިއެވެ.\n" ހޫނ.. ކިހިނެތް ދެން ނަތީޖާ..؟ "\n" އަހަންނާ ބައްދަލު ކޮށްލެވިދާނެތަ؟ ....... އެއީ.. އަސްލު، ތަންކޮޅެއް ހަމަޖެހިލައިގެން ތިބެ ނުން ވާހަކަ ދައްކާލެވޭނީ.."\nމައުސޫމާ އެބުނި އެއްޗަކުން ހާރޫނުގެ ހިތުގައި ހުރި ޢިޝްޤީ ގޮތްގަނޑު ކެނޑި ހޭ އަރައިފިއެވެ.\n" ކީކޭ..؟ ކިހިނެތްވީ އަނެއްކާ..؟ "\n" ހާސް ނުވޭ.. ހުރިހާ ކަމެއްވެސް ރަނގަޅުވާނެ.. "\n" ކޮން އިރަކުން.. ؟ ކޮން އިރަކުން..؟ މިހާރު ދަންތަ..؟"\nހާރޫން ބޭނުންވީ އަވަހަށް އެކަންތައްތައް އޮޅުން ފިލުވާށެވެ. ކޮންމެސް ނުބައެއް އުޅޭކަމަށް އޭނާއަށް އިހްސާސްވާންފެށިއެވެ.\n" މިހާރަކު ނޫން .. މިއަދު 11 ގަޑި ބައިގަ ހޮސްޕިޓަލަށް އާދޭ.. އަހަރެން އެގަޑީގަ ހުސްވާނެ.. ދެން ހާސް ނުވޭ އިނގޭ.."\nއޯގާތެރި އަޑަކުން މައުސޫމާ ބުނެލިއެވެ.\nއޭނާ ހިތްހަމަ ޖައްސާލިއެވެ. އެހެން ނަމަވެސް ގަޑި ހިނގާލެއް ލަސްވާން ފެށިއެވެ. ފިކުރުބޮޑުވާންފެށިއެވެ.\nއެދުވަހުގެ އެގާރަ ގަޑި ބައި ވީ އިރު ހާރޫނާއި މައުސޫމާ ތިބީ ހޮސްޕިޓަލުގެ ކެންޓީނުގައެވެ. ފިކުރު ބޮޑުވުމާއި ހާސްކަމުގެ އަސަރުތައް ހާރޫންގެ މޫނުމަތިން ފާޅުވޭވެ ހުއްޓެވެ. މައުސޫމާ އޭނާގެ އަތުގައި ހިފާލައިގެން އިނދެ ވާހަކަތަކެއް ދައްކަމުން ގެންދިޔައެވެ.\n" ހާރޫން ބުނަންތަ އަސްލު.. ބަލީގެ ކުރީކޮޅު ފަރުވާދެވިއްޖެއްޔާ ހަމަ 99 ޕަސެންޓު ކާމިޔާބުވާނެ..ނަސީބަކުން މަންމަގެ އަދި މާ ބޮޑުވަރެއް ނުވޭ.. "\n" ދެން ކިހިނެތް އަހަރެން ހަދަންވީ..؟ "\nގޮތް ހުސްވެފައި އިން ކުޑަ ކުއްޖަކުހެން ހާރޫން ބުންޏެވެ.\n" އޮޕަރޭޝަނެއް ކުރަން ޖެހޭނީ.. އެކަމަކު.. މިތަނަކުން ނުވާނެ.... ލަންކާއިން ވެދާނެ.. އެކަމް...."\nމައުސޫމާ ބުނަން އުޅުން އެތި މެދު ކަނޑާލިއެވެ.\n" އެކަމަކު ކިހިނެތްވީ..؟ "\n" ބެންކޮކް އެންމެ ރަނގަޅުވާނީ.. ވަރަށް ރިސްކީ ކަމެއް މީ"\n" ބެން... އަޅެ ހެޔޮ ބެންކޮކަށް ގޮސްގެން ވެސް ތިކަންތަށް ކުރަން ޖެހޭނެއްނު..؟ "\n" އާނ.. އެކަމް.. ވަރަށް ޚަރަދު ބޮޑު އޮޕަރޭޝަނެއް .."\nއެކަމަށް ހިނގާފާނެ ޚަރަދު ބުނުމުން ހާރޫންގެއުއްމީދު މުޅިން ކެނޑުނު ކަހަލައެވެ. ނަމަވެސް އޭނާއަކީ އެހާ އަވަހަށް ކަންކަމާއި މާޔޫސްވާ މީހެއް ނޫނެވެ. އަދި އަމިއްލަ މައްސަލަތައް އެހެން މީހުނަށް މާ ބޮޑަށް ހާމަ ކުރަން ވެސް ބޭނުން ވާ މީހެއް ނޫނެވެ. ވީމާ ފައިސާއާއި މެދު ކަންބޮޑުވާކަން އޭނާ މައުސޫމާގެ ކުރިމަތީގައި ހާމައެއް ނުކުރެއެވެ. މައުސޫމާ އަނެއްކާވެސް ހާރޫނުގެ އަތުގައި ހިފާލަމުން ނިކަން އޯގާތެރި ކަމާއިއެކު އޭނާގެ މޫނަށް ބަލާލަމުން ބުންޏެވެ:\n" ހާރޫން.. ބުނަން.. އެއްވެސް ކަމަކު އެހީއަށް ބޭނުން ވެއްޖެއްޔާ އަހަރެން ކައިރީގަ ބުނާތި.. އެނގިއްޖެތަ.. އެއްވެސް ކަމެއްގަ..އިނގޭ..."\nހާރޫން މަޑުމަޑުން ބޯޖަހާލިއެވެ.\nހާރޫންގެ ހަތަރު އުދަރެސް ފެނު ޖެހުން ކަހަލައެވެ. އެހާ ބައިވަރު ފައިސާ އޭނާ ހޯދާނީ ކޮންތާކުން ހެއްޔެވެ؟ އެކަމަކު އުއްމީދެއް އޮތް އިރު އޭނާގެ މަންމައަށް ބޭސް ކުރަން އޭނާ އަޒުމް ކަނޑައެޅިއެވެ. އެއީ ފައިސާއިން ވާނެކަމެއް ކަމަށް ވަންޏާ ކުރާނެއެވެ. ތަނެއް ފަޅާފައި ނަމަވެސް އޭނާ ފައިސާ ހޯދާނެއެވެ. އެކަމަކު ކިހިނެތް ހެއްޔެވެ؟ އޭނާގެ ކޮއްކޮއަކީ ވެސް މާގިނަ ފައިސާ ތަކެއް ގެންގުޅޭ މީހެއް ނޫނެވެ. އެއާއި އެކު ޅަދަރިއަކާ އަންބަކުވެސް އޭނާގެ ހުރެއެވެ. ދެން ސަލާން ޖަހައިގެން ވެސް އެ ހުރިހާ ލާރި ހޯދާނީ ކިހިނެތް ބާވައެވެ. މައުސޫމާމެން ކިތައްމެ މުއްސަނދިވެފައި ރަނގަޅަސް އޭނާ ކައިރިއަށް ސަލާން ޖަހަން ދިއުމަށް ވުރެ ހާރޫން ގެ ކިބުރުވެރިކަން ތަންކޮޅެއް ބޮޑެވެ. ކުރާނީ ކީއް ހެއްޔެވެ؟ އެއީ ފިރިހެނުންގައި ހަމަ ހުންނަ ގޮތަކީއެވެ. އެހާ ހިތާވާ އަންހެން ކުއްޖަކު ކުރެން ފައިސާއަށް އެދި ސަލާން ޖެހުމަކީ އޭނާ އަށް ވަރަށް ލަދު ކަމެކެވެ. އެއަކުން އަދި އޭނާ ދަށްވީ ކަމަކަށްވެސް އަދި ނުވާނެއެވެ. ބަޅުގެ ނަގޫ ސަންފާ އޮނަށް ލިޔަސް ތެދު ނުވާނެހެން ފިރިހެނުން ގެ ހުންނަ އެކަހަލަ ބޮޑާ ސިފަތަށް ވަރަށް ބަދަލު ނުވާނެއެވެ. މީގައި ދިވެއްސެއް ޔޫރަޕްމީހެއް، އަދި އެމެރިކާމީހެއް ވަކި އިސްތިސްނާއެއް ނުވާނެއެވެ. ދެން ކޮންމެ ގޮތެއް ވިޔަސް އޭނާގެ މަންމައަށް ބޭސް ކުރަން އެބަ ޖެހެއެވެ. ސަންފާ އޮނަށް އެރިގެންވެސް އޭނާ އެކަން ކުރާނެއެވެ.\nހާރޫން އެދުވަހު ގެއަށްދިޔައީވެސް މަޖުބޫރުންނެވެ. މަންމަގެ ރީދޫވެފައި ހުރި މޫނުގައި ވަޅުވަދެފައި ހުރި ދެލޮލުން ކިހާވަރެއްގެ ބަލި މީހެއްކަން ފުރަތަމަ ފަހަރަށް އޭނާއަށް ދެނެގަނެވުނެވެ. މިމައްސަލާގައި ވިސްނަން ހަދައިގެން އޭނާ މިއަދު ހުންނަނީވެސް މާ ނެގިމަޑުވެފައެވެ.\n" ކޮބާ ޑޮކްޓަރު ވަކި އެއްޗެއް ނާންގާތަ ފަހުން..؟ "\nބޯދަށަށް ދެއަތް ލައިގެން ޖޯލި ފަތީގައި އޮއްވާ މުރީހާ އައިސް ސުވާލު ކުރިއެވެ.\n" އުނ.. ކީކޭ .."\nކުއްލި ސިހުމަކާއި އެކު ހާރޫނަށް އަހާލެވުނެވެ.\n" އާނ.. ޑޮކްޓަރު ދޯ..؟ ނޫނޭ.. މިހާރު މަންމަ ގޮވައިގެން ބޭރަށް ދާ ގޮތަށް މި ނިމުނީ.. ކުޑަ އޮޕަރޭޝަނެއް ކޮށްލީމަ ރަނގަޅު ވެދާނެ ކަމަށް ޑޮކްޓަރު ބުނަނީ.."\n" ބޭރަށޭ..؟ "\nޝައްކުގެ ކަޅިއެއް އަޅާލަމުން މުރީހާ ދޮންބެއާ ދިމާއަށް ބަލާލިއެވެ. ނަމަވެސް މިވަގުތު ސުވާލު ގިނަކުރާކަށެއް އޭނާ އަކަށް ނުފެނުނެވެ. ހާރޫންގެ މޫނުމަތިން މުރީހާ ވަރަށް ގިނަ ކަންތައް ތަކެއް ދެނެގެންފިއެވެ. ނަމަވެސް އޭނާގެ ބުއްދި ރަނގަޅު ކަމުން ދޮންބެ އެކަނި ބާއްވާފައި އެތަނުން ތެދުވެގެން ދިޔައީއެވެ. ހާރޫން ސަރުކާރަށް ލިޔަން ނިންމިއެވެ. އަދި ކޮންމެސް ވަރެއްގެ އެހީއެއް މައުސޫމާގެ އަތުން ވެސް ހޯދާނީއެވެ.\nހަމަ އެދުވަހުގެ ހަވީރު ހުދުބޯގަންވިލާގޭ ދޮރޯށި ހިއްލާލާފައި މީހަކު ސަލާމް ގޮވާލިއެވެ. އެމީހަކު އައި ގޮތަށް އައިސް އެހީ ހާރޫން އަހުމަދު އުޅުއްވާތޯއޭއެވެ. އެއިރުވެސް ހާރޫން ޖޯލީގައި އިނެވެ.\n" ހާރޫން އަހުމަދަކީ އަޅުގަނޑު..."\n" އެހެންތޯ؟ އަޅުގަނޑު މިއައީ ވަރަށް މުހިއްމު ކަމަކު.. އެއީ ހެންވޭރު ގޮބޮޅިގެއަށް ދުރުވެދެއްވާތޯ.."\n" ގޮބޮޅި ގެއޭ.. "\nއޭނާ ހައިރާންވިއެވެ. ކޮން ގޮބޮޅިގެ އެއް ހެއްޔެވެ. މި ޖެހުނީ އަނެއްކާ ކޮން ކަމެއް ބާވައެވެ.\n" ކީއް.... އެންމެ ރަނގަޅު ... ކޮން އިރަކުން ދާންވީ.. ކާކާ ބައްދަލު ކުރަން..؟ "\n" މިހާރު ދުރުވެދެއްވެން އޮތިއްޔާ ވަރަށް ރަނގަޅު މރ މޮރިސް ކިޔާ އިޓަލީގެ ބޭކަލަކު ތި ބޭފުޅާ އާއި ބައްދަލު ކޮށްލަން ބޭނުންވެލައްވާ އެބަ، ވަރަށް އަވަހަށް.."\nމިސްޓަރ މޮރިސް...! އިޓަލީ...! މީ އަނެއްކާ ކޮންކަހަލަ އަރަތެއް ކިޔަމުން އައި މީހެއް ބާވައެވެ. ކޮންމެ އަކަސް މި ވެގެން އުޅޭގޮތެއް އޮޅުން ފިލުވާހިތް އޮތްލެއް ބޮޑުކަމުން ހާރޫން އެންމެ ފަހުން އެމީހާއާއި އެކު ދާން އެއްބަސް ވިއެވެ. އަދި އޭނާ ގެ ސައިކަލް ނެރެން ވެގެން އޭގެ ހުންގާނުގައި ހިފާލި ތަނުން އެމީހާ ބުންޏެވެ:\n" އަޅުގަނޑު އައީ މިސްޓަރ މޮރިސްގެ ކާރުގަ.. އޭނާގެ ޑްރައިވަރުވެސް އެބައިން.. އެހެން ވީމަ ސައިކަލު ބަހައްޓަވަން ވީ ނޫންތޯ؟ "\nކޮންމެއަކަސް ހާރޫން އޭނާ ބުނިގޮތަކަށް ހަދައިގެން ދާންވެގެން ނުކުތް އިރު ބޭރުގައި ކާރެއް އޮތެވެ. އޭގައި ޑްރައިވަރުވެސް އިނެވެ. ދެން އެމީހާއާއި އެކު ހާރޫން ވެސް އެ ކާރަށް އަރައި އިށީނެވެ.\n" ގޮބޮޅިގެއަކީ ގެސްޓް ހައުސް އެއްތަ؟ "\nކާރުގައި އިށީނދެ ހަމަޖެހިލަމުން ހާރޫން އެއްސެވެ.\n" ނޫން .. އެއީ މިސްޓަރ މޮރިސްގެ އަމިއްލަ ގެއެއް.."\nއަޖައިބެކެވެ. އިޓަލީ މީހަކު މާލޭގައި އަމިއްލަ ގެދޮރުވެސް ހުރޭހެއްޔެވެ. ނޫނޭ މިނަށް ވުރެ މުއްސަނދިއްޔާ ގެއެއް ވެސް ގަނެވިދާނެ އެވެ. ސުވާލަކީ އިޓަލީމީހަކަށް މާލެއިން ކިތައްމެ އަގުބޮޑުކޮށްވެސް ގެއެއް ވިއްކަ ފާނެ ބާވައޭއެވެ.\nކާރު ގޮސް ގޮބޮޅިގޭ ދޮރާށި މައްޗަށް ހުއްޓުމާއިއެކު، އެމީހާގެ ފަހަތުން ހާރޫން ވެސް ފޭބިއެވެ. ދެން ޑްރައިވަރު ކާރުގެންގޮސް ގަރާޖަށް ވެއްދިއެވެ. ދޮރޯށި ހުޅުވާލާފައި ހާރޫން އެމީހާގެ ފަހަތުން ގޮސް ގޭތެރެއަށް ވަދެއްޖެއެވެ. އެއިރު އެތާހުރި ސޯފާއެއްގައި ވަރަށް ބަލި މުސްކުޅިއަކު އިށީނދެގެން އިނެވެ. އެމީހާގެ ބޮލުގައި އެންމެ އިސްތައްޓެއްވެސް ނެތެވެ. އެއަށް ވުރެ ތަންކޮޅެއް އެތެރޭގައި ހުރި މޭޒެއް ކައިރީގައި ޒުވާންފުރައިގެ -ޔޫރަޕްގެ ދޮން- ފިރިހެނެއް ކަރުދާސްތަކެއް ހާވަން ހުއްޓެވެ. އެއީ މރ މޮރިސް ނޫންކަމާއިމެދަކު ހާރޫން ޝައްކެއް ނުކުރެއެވެ. އޭނާއަށް އެހީ ވާން ހަމަ އެކަހަލަ ދޮން އަންހެނެއް ވެސް އެތާ ހުއްޓެވެ. އެވާނީ މިސިޒް މޮރިސް ކަމަށެވެ.\nހާރޫން ފެނުމުން މުސްކުޅިޔާ ވަރަށް ފަރުވާތެރިކަމާއިއެކު އޭނާގެ ބޮލުން ފެށިގެން ފައިގެ ބޮޑުވައި އިނގިއްޔާ ހަމައަށް ބަލާލިއެވެ. އަދި ހިނިތުން ވެލަމުން ބުނެލިއެވެ.\n" ތިޔައީ ހާރޫން... ދޯ؟ ކޮއިފުޅު ހާދަ ބޮޑުވެއްޖޭ.."\nމުސްކުޅިޔާގެ ބަހުރުވަވެސް ހުރީ މާކުރީގައި މީހުން ވާހަކަދައްކާ ކަހަލަ ބަހުރުވައަކަށެވެ. އަނެއްކާ ދިވެހިބަހަށް ކޮށި ގޮތެއްވެސް އެބަ ހުރިމެއެވެ. ކޮންމެއަކަސް އޭނާގެ ވާހަކަ އަޑު އަހާފައި އަޖައިބުވެގެން ހާރޫނަށް ބުނާނެ އެއްޗެއްވެސް ނޭނގުނެވެ.\n" ހައިރާން ނުވޭ.. އަހަންނަކީ މިސްޓަރ މޮރިސް.. އަހަންނަކީ އިޓަލީ ދިވެއްސެއް.. ނޫނީ ދިވެހި އިޓާލިއާނޯ އެއް.."\nހާރޫނަށް ބުނާނެ އެކައްޗެއްވެސް ނުވިސްނުނެވެ. މީ ދިވެއްސެއް ކަމަށް ވަންޏާ ކޮން މޮރިސްއެއް ހެއްޔެވެ؟ މީނާ އިޓަލީ މީހަކަށް ވީ ކިހިނެއް ހެއްޔެވެ؟ ދެން އަނެއްކާ މީނާއަށް ހާރޫނު އެނގެނީ ކޮންގޮތަކުން ބާވައެވެ؟\n" އިށީނދޭ.. "\nއޭނާ އިށީނދެގެން އިން ސޯފާގެ އަނެއް ކޮޅަށް އިޝާރާތް ކުރަމުން މޮރިސް ބުންޏެވެ. ބިރުގެންފައި ހުރި ކުޑަ ކުއްޖަކު ހެން ހާރޫން ގޮސް އޭނާ ދެއްކި ތާގައި މަޑުމަޑުން އިށީނެވެ. އެވަގުތު މޮރިސް އޭނާގެ ތުރުތުރު އަޅާ އަތް ހާރޫންގެ ބޮލާދިމާއަށް މަޑުމަޑުން ހިއްލާލިއެވެ. ދެން އަނެއްކާ ޚިޔާލު ބަދަލުވެގެން އެ އަތް ތިރިކޮށްލިއެވެ. އޭނާ އުޅުނީ ހާރޫން ގެ ބޮލުގައި ފިރުމާލާށެވެ. ނަމަވެސް އޭނާގެ އަތަކީ އެކަމަށް ލާއިޤް އެއްޗެއް ނޫނީ ކަންނޭނގެއެވެ.\n" އަޅުގަނޑަކަށް ނުވިސްނުނު... މިސްޓަރ މޮރިސް.. ! ތި ބޭފުޅާ އަޅުގަނޑާއި އޮތީ ކޮން ގުޅުމެއްތޯ..؟ އަޅުގަނޑު އެނގިލައްވަނީ ކޮންގޮތަކުން ތޯ؟ ހަމަ ގައިމު ތީ އަޅުގަނޑު ދުވަހަކުވެސް ތަނަކުން ދުށް .... އަދި އަޑު އަހާފައިވާ ނަމެއް ނޫން.. "\nތަނުގެ ހަމަހިމޭންކަން ކަނޑުވާލަމުން ތަންކޮޅެއް ސާބިތުކަމާއި އެކު ހާރޫން މރ މޮރިސް އާއި މުޚާތަބު ކުރިއެވެ. މރ މޮރިސް ހިތި ގޮތަކަށް ހިނިތުންވެލިއެވެ.\n" ތިޔަ އަޅުގަނޑު ކިޔުން ހުއްޓާލާ.. ހެޔޮނުވާނެ..! ތީ މާ ދުރުހިލޭ މީހުންގެ ގޮތެއް.."\nމުސްކުޅިޔާގެ ވާހަކައިން ހާރޫން ގެ ހައިރާންކަން ހައްތާ ދިޔައީ އިތުރުވަމުންނެވެ.\n" މިވާހަކަ ދައްކާނެ ގޮތެއްވެސް އަހަންނަކަށް ނުވިސްނޭ... ފަށާނީ ކޮން ހިސާބަކުން ބާވައޭވެސް ހިތަށް އަރާ..."\nމރ މޮރިސް އަށް ވާހަކަ ކުރިއަށް ގެންދާކަށް ނޭނގުނެވެ.\n" އެންމެ ރަނގަޅު .. ތީ ކާކުކަން ... އަހަންނާއި ޖަމީލާއި އޮތީ ކޮން ގުޅުމެއްކަން ބުނެދީ..؟"\nމރ މޮރިސްއަށް މައުޟޫ ހުޅުވައިދޭން ހާރޫން މަސއްކަތް ކުރިއެވެ.\n" ޖަމީލް ނުކިޔުން އެދެން .. ޖަމީލްބެ ކިޔާ.."\n" އެންމެ ރަނގަޅު ޖަމީލްބެ.."\n" އަހަންނަކީ ހާރޫންގެ ތިމާގެ މީހެއް ނޫން.. އެހެން ނަމަވެސް އެއްޒަމާނެއްގައި އަހަންނަކީ ހާރޫންމެންގެ އާއިލާއާއި ވަރަށް ގާތް ގުޅުމެއް އޮތް މީހެއް... ހާރޫންގެ ބައްޕަގެ ވަރަށް ގާތް ރައްޓެއްސެއް.. އަދި އެގޮތުން ހާރޫންގެ މަންމައަކީވެސް އަހަރެންގެ ރައްޓެއްސެއް.. "\nހާރޫން ގެ ބައްޕަގެ ވާހަކަބުނުމުން އޭނާގެ ޝައުޤުވެރިކަން ބޮޑުވިއެވެ.\n" މަގޭ ބައްޕަ ނިޔާވިކަން ދެނެހުރިންތަ؟ ވަރަށްކުރިން ނިޔާވެއްޖެ.. ބައްޕަގެ ސިފަވެސް އަހަރެން ރަނގަޅަށް ހަނދާން ނުހުރޭ.."\n" އަހަރެން ދެނެހުރިން.. ހުރިހާކަމެއް ދެނެހުރިން .. "\nއެހެން ބުނި އިރު މޮރިސް ގެ ލޯ ފެންކަޅިވިއެވެ.\n" އަހަރެން ދެނެހުރިން ތި ހުރިހާ ކަމެއްވެސް.. މިވާހަކަތައް ދައްކާނެ ހިތްވަރެއް ވެސް ހަގީގަތުގައި އަހަރެންގެ ކިބަޔަކު ނެތް.. އެކަމަކު.. .. އެކަމަކު މީ އަހަރެން ގެ ވާޖިބެއް.. ދަރަންޏެއް.. މީ ކޮންމެ ގޮތަކުން ހާރޫނަށް އެނގެން ޖެހޭކަމެއް... އެކަމަކު......... އެކަމަކު ވަޢުދުވޭ.. ވަޢުދުވޭ..."\nމޮރިސްގެ ލޮލުން ހިފެހެއްޓުމެއްނެތި ކަރުނަފައިބަން ފެށިއެވެ. މި އަޖައިބެއްކަހަލަ ކަންތައްގަނޑު ދެކެން ހާރޫން ހައިރާންކަމާއި އެކު އިނެވެ. ހާރޫންގެ ބައްޕަ މަރުވީ ހިތާމަވެރި ހާދިސާއެއްގައެވެ. އެކަން އޭނާއަށްވެސް އޮތީ ފަހުން އެނގިފައެވެ. ކަމުގެ މާބޮޑު ތަފްސީލުތަކެއް އެނގިފައެއް ނެތެވެ. އެނގޭކަށް ބޭނުމެއްވެސް ނޫނެވެ. އެވާހަކައަކީ އަޑު އިވުނަސް އޭނާ ލަދުގަންނަ ވާހަކައެކެވެ. ނަމަވެސް އޭނާގެ ހިތުގައި އެތަކެއް ސުވާލުތަކެއް އުފެދެންފެށިއެވެ. އަދިހަމަ އެއާއިއެކު މި ނިކަމެތި މުސްކުޅިޔާއާއި ދޭތެރޭ ހަމްދަރުދީވެސް އުފެދެންފެށިއެވެ.\n" ކޮންކަމަކާ...؟ އަހަރެން ވަޢުދު ވާންވީ ކޮންކަމަކާތަ..؟\n" ބޭބެ މީ ބޮޑު ކުއްވެރިއެއް.. ފާފަވެރިއެއް.... ބޭބެއަށް މާފުކުރަންކަމަށް ވަޢުދުވޭ.."\nކުއްވެރިއެއް.... ފާފަވެރިއެއް... މީނާ އަނެއްކާ މިދައްކަނީ ކޮން ވާހަކައެއް ބާވައެވެ.. ހާރޫންގެ ބައްޕަގެ މަރާއި މީނާއާއި ގުޅުމެއް ވަނީބާއެވެ. އަނެއްކާ މީނާގެ އަތުން ހާރޫންގެ ބައްޕަ މަރާލީ ނޫން ބާވައެވެ. އަދި އެއަށްފަހު އޭނާގެ ބޮލުގައި ދަންޖެހިގެން މަރުވީކަމުގެ ތުހުމަތު އެޅުވީބާވައެވެ. ހާރޫންގެ ހިތުގައި ނަފުރަތުގެ އޮއިވަރު ހިނގައިގަތެވެ. ނަމަވެސް ހަގީގަތަކީ ކޮބައިކަމެއް އަދިވެސް މޮރިސް ނުބުނެއެވެ. އޭނާ މޮރިސްގެ މޫނަށް ބަލާލިއެވެ. އެވަގުތު އޭނާގެ މޫނުމަތިން ފެންނަންހުރި ފުން ހިތާމަތަށް ފެނި އޭނާގެ ހާލުގެމައްޗަށް ސަހަރޯވެރިވެ، ހަމްދަރުދީ އުފެދުނެވެ.\n" އަހަރެން މާފު ކުރަން ޖެހޭވަރުގެ ކަމެއް ހީއެއްނުވޭ މީހަކަށް ކުރެވިފައި ވާނެހެނެއް.. އަދި ކުރެވިފައި ވިޔަސް، އެކަމެއް އެނގުނީމަނުން މާފު ކުރެވޭނީވެސް.... ކޮންމެފަދަ ކަމެއްކަމަށް ވިޔަސް ވަރިހަމަ.. މަގޭފަރާތުން މާފުކޮށްފިން.."\nއޭނާ ހިތްހަމަ ޖައްސައި ދިނުމުގެ ގޮތުން ހާރޫން އެހެން ބުނީއެވެ. މާފުކުރެވޭނީ ކުރެވޭވަރުގެ ކަންތަކުގައެވެ. އަދި އެއީ ކޮން ކަމެއްތޯވެސް އޭނާ ބަލަން ބޭނުމެވެ.\n" ހާރޫންގެ ބައްޕަ، އަހުމަދާއި އަހަންނަކީ މީ ގާތް ދެރަޙްމަތްތެރިން.. އަހަރެމެން ދެމީހުންނަކީ އެއް ބޯޓަކުން ދަތުރުކުރަން ގޮސް އުޅުނު ދެމީހުން... ނަމަވެސް އަހަރެމެން ދެމީހުންނަކީ ވަރަށްވެސް މިޒާޖު ތަފާތު ދެމީހުން.. އަހަންނަކީ ބޭކާރު ޚަރަދު ކޮށް، ދުނިޔޭގެ މަޖަލުގައި އުޅެން އާދަވެފައި ވީ މީހެއް... އެކަމަކު އަހުމަދަކީ މުއްބާރު ދަހި މީހެއް.. ވުމާއެކު އޭނާ ދަތުރުކުރަން ދާން ފެށީއްސުރެ ލިބުންހާ ލާރިއެއް އައީ އެއްކުރަމުން .. އޭނާގެ އަންބަކާއި ދަރިއަކު ހުރިއިރު އެއިން މީހަކަށް އެއްޗެއްވެސް ނުފޮނުވާ.. ހަގީގަތުގައި ނަސީމާ ދިރިއުޅުން ފުއްދަމުން އައީ އޭނާ އަމިއްލައަށް.. މީހުންނަށް ހެދުން ފަހައިދީގެން ލިބޭ އެއްޗަކުން.. އެއްފަހަރަކު އިޓަލީގެ މަރސީލިއާ ބަނދަރުގައި އަހަރެމެން ތިބިން.. އެ ތިބި އިރު ތަނުގެ ކަސްބީ އަންހެނަކާ އަހަރެން ވަރަށް ރައްޓެހިވެއްޖެ.. އަދި މި އަންހެން މީހާގެ ދަޅައިގައި އަހަރެން ހަމަ ރަނގަޅަށް ޖެހިއްޖެ.. އަދި އޭނާގެ ހުޝިޔާރުކަމުން މަގޭ ހުރިހާ ފައިސާއެއް ވަގަށް ނަގައިގެން ފިލައިފި.. ދެން އަހަރެން ހާލުގައި ޖެހި ދުވަހަކުވެސް އެކަހަލަ ގޮތަކަށް ނޫޅެން ޢަޒުމް ކަނޑައެޅިން.. އަދި މަގޭ އެންމެ ގާތް ރަޙުމަތްތެރިޔާކައިރިން ފައިސާކޮޅަކަށް އެދުނިން.. ނަމަވެސް އަހަންނަށް މަލާމާތް ކޮށް، އެއްޗެހި ކިޔުން ފިޔަވާ އިތުރު އެއްޗެއް އޭނާގެ ކިބައަކުން ނުލިބުން.. މިކަމާއިހެދި އަހަރެން އޭނާދެކެ ވަރަށް ރުޅިވެސް އައި، އަދި އޭނާގެ ދަހިވެތިކަމަށް ރަނގަޅު ޢިބުރަތެއް ދޭން ގަސްދުކުރިން.. އޭނާ ފައިސާ ފޮރުވާތަން އަހަންނަށް އެނގޭ.. އެއީ ބެންކެއްގަ ތަނެއްގަ ބަހައްޓާ އެއްޗެއް ނޫން.. އެ ހުންނަނީ އޭނާ ގެންގުޅޭ ދަބަހެއްގަ.. ލައްކަ ފައިސާ އޭނާ އެއްކޮށްފައި ހުރި.. އަދި އެފައިސާތައް ވަގަށް ނަގައިގެން ފިލާނެ ގޮތަކާއިމެދު އަހަރެން ވިސްނަން ފެށިން.. އިޓަލީއަކީ ކޮންމެސް ވަރަކަށް އަހަރެން ދަންނަ ތަނެއް.. އަދި އެކަށީގެން ވާވަރަކަށް މަގޭ ރައްޓެހިންވެސް އެތާގައި އުޅޭ.. އެހެންވީމާ ފިލައިގެން ދާން އަހަންނަށް އެންމެ ރަނގަޅު ތަނަކަށް ފެނުނީ އިޓަލީ.. ނަމަވެސް އިޓަލީގައި އެކަން ކުރާކަށް މާގިނަ ވަގުތެއް ނެތް.. ވީމާ ބޯޓު މާރސީލިއާ ބަނދަރުން ފުރަން އޮތް ރޭ އަހަރެން ހަމަ ކުއްލިއަކަށް ދަނޑިވަޅު ބަލާފައި ފައިސާ ދަބަސް ހިފައިގެން ފިލާ ރައްކާވީ.. އެރޭގެ އިރު އެރި އިރަކު އަހަރެމެން ދަތުރު ކުރި ބޯޓެއް އެ ބަނދަރަކު ނެތް.. އަހުމަދު ދަންޖެހިގެން މަރުވިކަން އަހަންނަށް ތަންކޮޅެއް ފަހުން އެނގުނު.. ނަމަވެސް އަހަރެން އެކަމަކާ މާބޮޑަކަށް އެއިރު ދެރައެއް ނުވި.. ސަބަބަކީ.. އަހަންނަށް ވިސްނުން ގޮތުގައި.. އޭނާ ދަންޖެހުނީ ފައިސާތައް ގެއްލުން ކަމުގެ ހިތާމާގައި.. އަހަރެންގެ ނަޒަރުގައި އެއީ ވަރަށް ވެސް ފިނޑި ކަމެއް.. އަދި އޭނާގެ އަނބިދަރިންނާ މެދު އެއްވެސް ފިކުރެއް ނެތްކަން އެއިން ދޭހަވަނީ.. މީ ކޮންމެހެން އަހަރެން ކުރި ފާފައަށް ފަސް އަޅަން ބުނާ ވާހަކައެއް ނޫން .. އަދި ހާރޫންގެ ހިތުގައި ބައްޕައާއި މެދު ނަފްރަތު އުފައްދަން ދައްކާ ވާހަކައެއްވެސް ނޫން..\nކޮންމެއަކަސް.. އަހަންނަށް އެހާ ބައިވަރު ފައިސާ އެއްތާކުން ފެނުމުން .. އަހަރެންގެ ހިތުތެރޭގައިވެސް ފައިސާ އެއްކުރުމުގެ މަޖާކަން ހިނގައިގެންފި.. އަދި އިޓަލީ ތެރޭގައި މާ ބޮޑު މުއްސަންޖަކަށް ހެދިގެން އުޅެންފަށައިފިން.. އެހެން އުޅެމުންގޮސް.. އެތަން ރަނގަޅަށް ދަސްވެ.. ތަނަށް ރޯވުމުން މަގޭ ނަންވެސް ބަދަލު ކޮށް އެންމެ ފަހުން އިޓަލީ މީހަކަށްވެއްޖައިން.. އޭގެ ފަހުން ކުދި ކުދި ވިޔަފާރި ކުރަމުން ގޮސް އެންމެ ފަހުން އަހަރެން މީ ބޮޑު މުއްސަންޖަކަށްވެސް ވެއްޖެ.. އަހަރެން ގެ ޢުމުރުން ދުވަސްވެ މުސްކުޅި ވަންދެން ފައިސާގެ ކަނޑެއްގައި ފަތަފަތާ އޮއްވާ ހޭވެރިކަން ވީއިރު އަހަންނަށް އޮއެވުނީ ޝިފާއެއް ލިބެން ނެތް ބައްޔެއް ޖެހިފަ.. އަހަންނަށް މިވަނީ ވަރަށް ބޮޑަށް ކެންސަރުޖެހިފަ.... އެ ހިސާބުން އަހަރެން ހޭ އަރައިފި.. އަދި ތައުބާވާން ބޭނުން ވެއްޖެ.. އެކަމަކު.. ކިހިނެތް.. ހާރޫން..! ކޮއިފުޅާ.. ބޭބެއަށް ތައުބާވެވޭނީ ކިހިނެތް.. ބޭބެގެ މުއްސަނދިކަން ބިނާކޮށްފައި މިއޮތީ ޔަތީމު ކުއްޖެއްގެ ފައިސާގަނޑަކުން.. މި ފައިސާ.. މި ހުރިހާ ފައިސާ.. މި ހުރިހާ ކާރުޚާނާތަކާ ދަނޑުތައް.. މިއީ ... މިއީ މޮރިސްގެ ޙައްޤެއް ނޫން.. މޮރިސްގެ މުދަލެއް ނޫން.. ކޮއިފުޅާ.. ހާރޫން.. މި ހުރިހާ މުދަލެއްގެ ހައްޤުވެރިއަކީ ހަމަ އެކޮއި.. ތީ މި މުދާތަކުގެ ހައްޤުވެރިއަކީ.. އަހަންނަކީ ހަމަ އެކަނި.. އަހަންނަކީ.. ވަގެއް.. ކޮއިފުޅުގެ މުދާތައް ފޭރިގަނެގެން އުޅޭ ވަގެއް.."\nހާރޫން އަޖައިބުވެ އަންތަރީސް ވިއެވެ. އޭނާއަށް މިފެންނަނީ ހުވަފެނެއް ބާވައެވެ. އޭނާގެ ބައްޕަ މަރުވިގޮތަކަށް މަރުވެ ހިނގައްޖެއެވެ. އެކަމާ އޭނާ ހިތާމަ ކުރާކަށް ނުޖެހެއެވެ. ފިނޑި މަރަކުން އޭނާ މަރުވި އިރު އޭނާގެ ދަރިއަކު ހުރިކަން ވެސް ހަނދާނެއް ނުކުރިއެވެ. އެއީ ހާރޫން ވިސްނަން ބޭނުންވެސް ކަމެއް ނޫނެވެ. މާތްﷲ ގެ ރަޙުމަތްޕުޅުން، އޭނާ އަށް ލިބުނީ ދުނިޔޭގައި މީހަކަށް ލިބޭނެ އެންމެ އޯގާތެރި މަންމައެވެ. އެމަންމަ ދުނިޔޭގައި ހުރިހައި ހިނދަކު އޭނާއަކަށް އިތުރު އެކައްޗެއްވެސް ބޭނުމެއް ނޫނެވެ. ބައްޕައެއްގެ އުނިކަންވެސް އޭނާއަކަށް ނުވެއެވެ. ނަމަވެސް އެ މަންމަ އޭނާއަށް ރަނގަޅު ބައްޕައެއްވެސް ވަނީ ހޯދައިދީފައެވެ. އޭނާގެ ދޮންބައްޕަ އަކީ އުފަން ބައްޕަ ނޫންކަމަކަށް އޭނާ ގެ ހިތަކަށް ދުވަހަކުވެސް ނާރައެވެ. ދެން މާކުރިން ކަނޑުބޯޓެއްގައި ދަންޖެހިގެން މަރުވި މީހެއްގެ ފައިސާގަނޑަކާ އޭނާއަކާ ކޮންކަމެއް ހެއްޔެވެ؟ އޭނާވެސް ފައިސާ ބޭނުމެވެ. އަދި އަމުދުން މިހާރު އޭނާއަށް ދިމާވެފައި މިވާ ކަންތައްގަނޑުން ސަލާމަތްވެވެން އޮތީވެސް ފައިސާ ލިބިގެންނެވެ. އެހެންނަމަވެސް... މޮރިސްގެ ފައިސާތަކަކީ އޭނާއަށް ގަބޫލުކުރެވޭނެ އެއްޗެއް ނޫނެވެ. އެއީ ފައިސާއެއް ނޫނެވެ. އެއަށް ވުރެ މާ ނަޖިސް އެއްޗެކެވެ.\n" ތިޔަ ފައިސާތަކުގެ ބޭނުމެއް އަހަރެންގެ ނެތް.. ތިޔައީ އަހަރެންގެ ބައްޕަ ދުނިޔޭގައި ހުރިނަމަވެސް އަހަންނަށް ނަސީބު ހުރީސް އެއްޗެއްކަމަކަށް އަހަރެން ގަބޫލެއް ނުކުރަން..."\nހާރޫން ހަމަހިމޭން އަޑަކުން ބުންޏެވެ.\n" އަސްތާ ތިހެން ނުބުނޭ.. ތިހެން ނުބުނޭ.. ކިތައްމެ ގޯސްކަމެއް ކުރި ކަމުގައި ވިޔަސް .. އަހުމަދަކީ ކޮއިފުޅުގެ ބައްޕަ.. އަދި މި ފައިސާއަކީ ހަމަ އޭނާގެ ފައިސާ.. އޭނާ ދުނިޔޭގައި ނެތްދުވަހެއްގައި.. މި ފައިސާގެ ވާރުތަވެރިއަކީ ހަމަ ކޮއިފުޅު.. މީ ކޮއިފުޅުގެ ފައިސާ.. ތިހެން ނުހަދާ ދަރުމަވާނެ.."\nމޮރިސްގެ އަޑު ހުރިގޮތުން ހީވަނީ ހަމަ ދެންމެ ދެންމެ ޕާސް ކިޔާފައި ރޮއިގެން ފާނެހެންނެވެ.\n" އެންމެ ރަނގަޅު.. ޖަމީލް.... ޖަމީލް..ބެ.. މަގޭ ބައްޕަގެ އަތުން ނެގި ފައިސާގެ އަދަދަށް ފައިސާ ގެނޭ.. އެއިރުން އެ ނިމުނީނުން.. ދަރަނި އަދާ ކުރެވުނީނުން.."\nހާރޫން ފޫހި ރާގަކަށް ބުންޏެވެ.\n" ނޫނޭ ނޫނޭ.. އަހަރެން އަތުގައި މި ހުރި ހުރިހައި ފައިސާއަކީ.. ހަމަ އެފައިސާއިން އުފެދިފައިހުރި އެއްޗެހި.. މި ހުރިހާ އެއްޗެއްގެ ހައްޤު ވެރިއަކީ ހަމަ އެކޮއި.. ދޮން ބައްޕައަކު އެކޮއި ބަލާ ބޮޑު ކުރި ކަމުގައި ވިޔަސް.. ތީ އަހުމަދު ގެ ކުއްޖެއް.. ކިތައްމެ ދުވަހެއް ވިޔަސް އެކަމެއް ބަދަލެއް ނުކުރެވޭނެ.. އަދި އެކޮއި ގެ ދަރިންގެ ދަރިންނަށް ދާންދެން ވެސް ހަމަ އެ ހުރިހާ ކުދިންނެއް ވާނީ ހަމަ އަހުމަދުގެ ކުދިންނަށް.. އެއީ ބަދަލު ކުރެވޭނެކަމެއް ނޫން.. ހަމަ އެ ގޮތަށް މިފައިސާއަކީވެސް ހަމަ އެފައިސާއިން އުފެދިފައި ހުރި އެއްޗެހި..ވީމާ މީގެ ހައްގުވެރިއަކަށް ވާނީ ހަމަ މި އުފެދުނު މައި އެތީގެ ހައްގުވެރިޔާ.."\nމޮރިސް ހާރޫނަށް ވިސްނައިދެވޭތޯ އުޅުނެވެ.\n" ތީ ތެދެއް ކަންނޭނގެ.. އެކަމަކު.. ތިޔަ ފައިސާތައް ގިނަ ކުރީ ޖަމީލްގެ މަސައްކަތުން ނުން.. އެހެންވީމާ ތީ ޖަމީލުގެ އެއްޗެއް.. ސޮރީ.. ޖަމީލްބޭގެ ..."\nހާރޫން އެ ނިކަމެތި މުސްކުޅިޔާއަށް މަލާމާތް ކުރަނީ ހެއްޔެވެ. އޭނާއަށް އެ ބަލިކަށި މީހާގެ ލޮލުން ފައިބާ ކަރުނަތައް ނުފެންނަނީ ހެއްޔެވެ. އޭނާގެ ހިތުގައިވާ ހަމްދަރުދީ ކޮބައި ހެއްޔެވެ؟ އޭނާގެ މަންމަ އޭނާ ތަރުބިއްޔަތު ކުރި އުސޫލުތައް.. އަނެކާއަށް ހަމްދަރުދީވުމުގެ އުސޫލުތައް ހަނދާން ނެތުނީހެއްޔެވެ؟\n" އަހަރެން ކުރި މަސައްކަތު ގެ އަގު އަހަންނަށް ލިބިއްޖެ.. އޭގެ އަގަކަށް މުޅި ޢުމުރުދުވަހު އަހަރެން އުޅުނު އަރާމު ދިރިއުޅުންވެސް ފުދޭ.... އަދި އިތުރަށްވެސް ލިބިއްޖެ.. އަހަރެން ކުރި ފާފައިގެ ސަޒާވެސް މިއަދު އަހަންނަށް މި ދަނީ ލިބެމުން.. ކަލާނގެ ޢަދުލުވަންތަވެރިކަން އަހަންނަށް މިދަނީ ފެންނަމުން.. އެކަމަކު އެއީ އަދި ހަމަ އެކަނި މި ދުނިޔެ މަތީގަ... އާޚިރަތުގައި އަހަންނަށް އޮތް ގޮތެއް ހިތަށްވެސް ގެންނަން ނޭނގެ.."\nމޮރިސް އަޑުން އަޑުނަގާ ރޮއިގަތެވެ.\n" ކޮއި ފުޅާ.. އާދޭސް ކޮށްފަ ބުނަން... މި ނިކަމެތި މުސްކުޅިބެއަށް ރަޙުމް ކުރޭ.. އަހަރެންގެ ޢުމުރުގަ ދެން މާގިނަ ދުވަހެއް ނެތް.. އަހަންނަށް ތައުބާވެވެން އޮތީ މި އަމާނާތް އޭގެ ވެރިފަރާތަށް ރައްކޮށްދެވިގެން.. .. އަހަރެން އަދިވެސް ހަމަ އިއްޔެ ވީ ކަމެއްހެން ހަނދާން އެބަހުރި.. ކޮއިފުޅުގެ ބައްޕަ ކައިރީގަ ފައިސާއަށް އެދި އާދޭސް ކުރި ހަނދާން.. އެއިރު އަހަރެންގެ އަތްމަތި އޮތީ މުޅިން ހުސްވެފަ.. ހަމަ އެ ދުވަސް .. އަނެއްކާވެސް މި އައީ.. މިއަދު .. މިއަދު އޭނާގެ ދަރިފުޅު ކުރިމަތީގަ އާދޭސްކުރަން މި ޖެހުނީ.. މިއަދު އަހަރެން މި ވަނީ ވަގުތު ހުސްވެފަ.. މާތްކަލާނގެ ހަޟްރަތާއި ކުރިމަތިލާން ޖެހިފަ.. ކުރެވުނު އެއްވެސް ހެޔޮ އަމަލެއް ނެތް... ހުރީ ހުސް ފާފަ.. ދަރަނި.. ދަރަނި.. އެކަމަކު.. މިއަދު.. އަހަންނަށް ބޭނުން ވެގެން މިއުޅޭ އެއްވެސް އެއްޗެއް ވަގަށް ނެގޭނެ ގޮތެއް ނެތް.. އެއްވެސް ގޮތެއް ނެތް .. އޮތް ނަމަ ... އޮތްނަމަ އަހަރެން މިއަދު އެ ވަގަށްވެސް ނެގީމުސް... ކޮއިފުޅުގެ މާފު.. އަހަރެންގެ ބޮލުގައި އެޅިފައި މިވާ އަމާނާތުން މިނިވަން ކޮށްދިނުން.. ހެޔޮނުވާނެ.. ދަރުމަވާނެ.. ކޮއެފުޅާ.. އާދޭސް ކޮށްފަ މި ބުނީ... މި މުސް ކުޅިބެ ސަލާމަތް ކޮށްދީ....! "\nމޮރިސް ގެ ރުއިމާއި އާދޭސް އަޑުއަހާފައި.. ހާރޫން ގެ ހިތް މަޑުވިއެވެ.\n" އަހަންނަށް ކިހިނެތް އެނގެނީ ޖަމީލްބޭ ކުރީ ކޮންކަހަލަ ވިޔަފާރިއެއްކަމެއް.. ފަހަރެއްގަ....."\nހާރޫން އޭނާގެ ވާހަކަ އެހާހިސާބަށް މެދުކަނޑާލިއެވެ.\n" ނޫން ނޫން.. އެއްގޮތަކަށް ވެސް ތިހެން ނުބުނޭ.. އަހަރެން އެއްވެސް ކަހަލަ ޤާނޫނާ ޚިލާފު ހަރަކާތެއް ނުހިންގަން.. އަހަރެން ފުރަތަމަ ކުރީ ލަކުޑީގެ ވިޔަފާރި.. އެ ވިޔަފާރިން އަހަރެން ތަރައްޤީވީ.. އޭގެ ފަހުން އަހަރެން ތަފާތު ކާރުޚާނާތައް ގަނެ އެކިކަހަލަ ދަނޑުބިންތައްވެސް ގަނެ ވިޔަފާރި ފުޅާ ކުރީ.. އޫރުމަހާއި ރަލުގެ ވިޔަފާރިއެއްވެސް އަހަރެން ނުކުރަން.. ފަހަރެއްގައިވެސް އެއީ އަހަރެންގެ ހުރި ތަޤްވާވެރި ކަމަކުން ނޫން .. އަހަރެން ދުނިޔޭގައި ލެއްވިހާ ފާފައެއް ކުރަމުން ދިޔަ އިރުވެސް މި ފައިސާތައް ގިނަ ކުރީ ހަލާލު ވިޔަފާރިކޮށްގެން.. އެއީ ގަސްތުގައި ހަލާލު ވިޔަފާރިއެއް ކުރާކަށެއް ވިސްނައިގެންނެއްވެސް ވަކި ނޫން.. އަހަރެންގެ ހިތުން ކަލާނގެ ޙިކުމަތްފުޅުން މި ފައިސާ.. އޭގެ ވެރިފަރާތަށް ލިބެން ހުރީތީ އަހަރެން ގެ ސިކުނޑިއަށް ވެސް އެކަހަލަ ކަމެއް ނައީ.. އަހަރެން ކުރި ވިޔަފާރީގެ ހުރިހާ ލިޔެކިޔުންތައްވެސް ސަލާމަތުން އެބަހުރި.."\nމޮރިސްގެ ވާހަކަތައް އަޑުއަހާފައި ހާރޫންގެ ހިތަށް ހަމަޖެހުމެއް ލިބުނެވެ. އަދި އޭނާ ހިތުގެ އަޑިން މޮރިސްއަށް މާފުކޮށްފިއެވެ. ނަމަވެސް ފައިސާގެ ކަންތަކުގައި އަދި އިތުރަށް ވިސްނަން ބޭނުން ކަމުގައި ހާރޫން ބުންޏެވެ.\nއޭގެ ބަރާބަރު އެއް ހަފްތާފަހުން ހާރޫން އޭނާގެ މަންމަ ގޮވައިގެން ބެންކޮކަށް ދާން ފުރައިފިއެވެ. މިދަތުރުގައި މުރީހާ އަށް ދެވުނު ނަމަ ކިތައްމެހާވެސް ރަނގަޅެވެ. އެކަމަކު އޭނާގެ ދަރިފުޅު އަދި މާ ކުޑައީއެވެ.\nމިއަދަކީ ނަސީމާއްތަގެ އޮޕަރޭޝަން ކުރަން އޮތް ދުވަހެވެ. ހާރޫންގެ ހިތުގައި ތަފާތު ޚިޔާލުތަށް ހިނގަންފެށިއެވެ. ނަމަވެސް މަންމަގެ ކުރިމަތީގައި ވަރަށް ހަމަޖެހިލައިގެން އޭނާ ހުންނައިރު އެއްވެސް ކަމަކާ ފިކުރު ކުރާހެނެއް ހީއެއް ނުވެއެވެ. ވީމާ ހަސްފަތާލަށް ދަމުންވެސް އޭނާ މަންމައާއި ވަރަށް ސަމާސާކޮށް ހީ ހެދިއެވެ.\n" އެ ޑޮކްޓަރު ހާދަ ހިތް ހެވޭ ދަރިފުޅާ.."\nނަސީމާއްތަ އެއްފަހަރަކު ބުނެލިއެވެ.\n" ކޮން ޑޮކްޓަރެއްތަ މަންމާ..؟ "\n" ދަރިފުޅުގެ ރައްޓެހި ޑޮކްޓަރު.. މައުސޫމާ.."\nހާރޫންގެ މޫނު ރަތްވިއެވެ. އޭނާ ލަދުން އެހެން ވާހަކައެއް ފެށޭތޯ އުޅުނެވެ.\n" މުރީހާ މިއަދު ގުޅާފަ ބުނި.. މައުސޫމާ އަހަރެމެންގެ ފޯން ނަމްބަރު ހޯދި ވާހަކަ.."\n" އެހެންތަ؟ އާނ އެއީ ވަރަށް ހިތް ހެޔޮ ޑޮކްޓަރެއް...."\nހާރޫން ނޫންކަމަށް ހަދާލިއެވެ.\n" އަދިވެސް ވަރަށް ވާހަކަ ދެއްކި... މުރީހާ ބުނީ އޭނާ މައުސޫމާ ވަރަށް ރަނގަޅަށް ކޮނެލައިފީމޯ.... މާގިނައިންނޯ ހާރޫންގެ ވާހަކަތައް އޭނާ އަހަނީ.."\n" ހޫން.. ތި މުރީހާ ހުންނާނީ ދައްކާނެ ވާހަކަ މަދުވެފަ.. "\n" މަންމައަށް ހީވަނީ އެއީ ވަރަށް ރަނގަޅު ކުއްޖެއްހެން...."\n" މަންމަ ގޮވާ މޮޔަ ދެން.. "\nނަސީމާއްތަ އޮޕަރޭޝަން ތިއޭޓަރަށް ވައްދައިފިއެވެ. ހާރުން ގެ ވިންދު އަވަސްވިއެވެ. ބިރުގަންނަން ފެށިއެވެ. އޭނާގެ މަންމަ އެތަނަށް ވައްދަމުން ދިޔައިރު އެ މަންމަ އޭނާއާއި ދިމާއަށް ބަލާލި ގޮތުން އަލްވަދާއޭ ބުނާ ކަހަލައެވެ. ޔާރައްބަކަލާކޯއެވެ..! އެގޮތަށް މެދުވެރި ނުކުރަށްވާށިއެވެ... ހާރޫން ގެ ވަގުތުތައް ދިޔައީ ހިތުގެ އަޑިން ދުޢާ ކޮށްލަކޮށްލާ ހުރެއެވެ. މިހާރު ދެން އެނޫން އެއްޗަކުން އޭނާއަށް ކުރާނެ މަންފާއެއްނެތެވެ. ފައިސާ ކިތައްމެ ވަރަކަށްވެސް އެބަހުއްޓެވެ. އެއިން ކުރެވޭނެ ކަމެއްވިއްޔާ މިހާރު އޭނާ ކޮށްފިއެވެ.\nމިހާރު މުރީހާ މިވީ ދެތިން ދުވަސްތެރޭގައި މައުސޫމާއާއި މާބޮޑަކަށް ގުޅާލައިފިއެވެ. މުރީހާއަކީ މީހުނާ ރައްޓެހިވާން ފަސޭހަ އަންހެނެކެވެ. މައުސޫމާވެސް ހުންނަނީ ހުދުބޯގަންވިލާގޭތެރެއަށް ވަދެގަނެވޭނެ ބަހަނާއެއް ނުލިބިފައެވެ. އެހެން ހުއްޓާ މުރީހާގެ ރަހުމަތްތެރިކަމުގައި އެންމެފަހުން އެގެއަށްވެސް ދެވިއްޖެއެވެ. މައުސޫމާއަކީ ކިޔަވައިގެން ހުރި ވިސްނުންތޫނު އަންހެނެއް ކަމުން އޭނާވެސް މާބޮޑު ތުއިކަމެއް ނުދައްކާ ހަގީގަތް މުރީހާއަށް ކިޔައިދިނެވެ. އެއީ ހާރޫނާއި މެދު އޭނާ ވަރަށް ހިތްހަމަޖެހޭ ކަމެވެ. އަދި ހިތުގައި ޚާއްސަ މަޤާމެއްވެސް ދެވިފައިވާކަމެވެ. އަދި އެހެން ވާހަކައެއްވެސް އޭނާ ބުންޏެވެ. އެއީ ހާރޫން މަދަރުސާގައި އުޅުން އިރު އޭނާގެ ފޮތެއްގައި މައޫސޫމާދެކެ ލޯބިވާވާހަކަ އިނގިރޭސިން ލިޔެފައި އޮއްވާ އެކަންތައް ފަޅާއެރި ވާހަކައެވެ. އެކަމަކު މައުސޫމާ ބިރުގަންނަކަމަކީ މިހާރު ހާރޫންގެ ހިތް އޮތް ގޮތެއް ނޭނގޭކަމެވެ. ނަމަވެސް މުރީހާ އޭނާއަށް ޔަޤީންކަން ދިނެވެ. ހާރޫން އެއްވެސް އަންހެން ކުއްޖަކާއި ގުޅުމެއް ނެތްކަމަށް އޭނާ ބުންޏެވެ. އަދި މުރީހާ މައުސޫމާއަށް އެކަންތައް ކޮށްދޭނެކަމަށް ވެސް ބުންޏެވެ.\nއެއްދުވަހެއްގެ މެންދުރު ފަހެވެ. މައުސޫމާއާއި މުރީހާ ތިބީ ހުދުބޯގަންވިލާގޭ ބޭރުގޭތެރޭގައި ހުރި ދިގު ގޮނޑިއެއްގައި އެގޭ ފޮޓޯ އަލްބަމްތަކެއް ބަލާށެވެ. އޭގައި ހާރޫންގެވެސް ވަރަށް ގިނަ ފޮޓޯތައް ހުއްޓެވެ. އޭނާގެ މަދަރުސީދައުރުގެ ފޮޓޯތަކެވެ. އެކި އެކި މުނާސަބަތުތަކުގައި ނަގާފައި ހުރި ފޮޓޯތަކެވެ. އެފޮޓޯތަކަށް މައުސޫމާގެ ސަމާލުކަން ވަރަށް ބޮޑަށް އައެވެ. ޚާއްސަކޮށް އޭނާ ސްކައުޓު ޔުނީފޯމުގައި ނަގާފައި ހުރި ފޮޓޯފެނިފައި ވަރަށް ގިނަ ފާޑުކިޔުންތައް އެ ފޮޓޯއަށް ރައްދުވިއެވެ. މިހިރަ މޮޔަގަނޑެކޭ ބުނާނެއެވެ... " އޯ ސަޅި..." " މަ ހަނދާން އެބަހުރި އަދިވެސް މި ގަނޑު ނެގި ދުވަސް...." " އޭ.. ފަހަތުގައި އެހެރީ ޝަރުމީލާ..." އެކި ފަހަރުމަތިން އޭނާ އެފޮޓޯ ފެންނަ އިރަށް މިކަހަލަ ކޮންމެސް އެއްޗެއް ބުނެލައެވެ. މުރީހާ ވެސް ސިޔާސީ ހިނިގަނޑަކުން މިކަހަލަ ކޮންމެ ކޮމެންޓެއްގެ ޖަވާބު ދެއެވެ. އެހެން ތިއްބާ ފޯނު ރަނގަބީލުވެއްޖެއެވެ.\n" ދޮންބެ ތަ؟ ކިހިނެތްވީ.... މިހާރު އޮޕަރޭޝަން ކޮށްފިތަ؟ "\n" ހުރިހާކަމެއްވެސް ރަނގަޅު... އޮޕަރޭޝަންވެސް ކޮށްފި... މަންމަވެސް މިހާރު އަންނަނީ ރަނގަޅުވަމުން.. ހަފްތާއެއްފަހުން ދެން ފުރަންވީ....ކޮބާ މުސްތޮ....؟ "\n" އަދި ނާދޭ.. އޭ.. ދެން މަންމަ ރަނގަޅުދޯ .. އަޅެ.. ދެން އަވަހަށް އަންނަން އުޅޭ.. އޭ.. ދޮންބޭ.. މައުސޫމާވެސް އެބަހުރި.. ބޭނުންތަ ވާހަކަދައްކަން.. "\n" ސަލާމް ބުނޭ.. އެހެންފަހަރަކުން ދެން.. ފަހުން އަދި ގުޅާނަން މިހާރު ހުރެވޭކަށް ނެތް..."\nފޯނުބާއްވާފައި މުރީހާ ނަށައިގަތެވެ.\n" ކީކޯ ކީކޯ..؟ "\nމައުސޫމާ ވެސް ވަރަށް ޝައުޤުވެރިކަމާއިއެކު އަހާލިއެވެ.\n" މަންމަ ރަނގަޅުވެއްޖޯ، ދެން ހަފްތާއެއްފަހުން އެބަ އަންނަމޯ..."\nއެވަގުތު މައުސޫމާގެ މޫނަށް ލާނެއްގެ ހިނިތުންވުމެއް ވެރިވިއެވެ. އަދި އެއްޗެއް ނުބުނެ މުރީހާއަށް ބަލަން ހުއްޓެވެ.\n" ކިހިނެތްވީ..؟ "\nމޮޔަ ފާޑަކަށް މުރީހާ ސުވާލުކުރިއެވެ.\n" ރަނގަޅު އައިޑިއާއެއް އައިސްފި..."\n" ކޮބާ ؟"\n" ހިނގާ އެންމެން ބެންކޮކަށް ދާން .. ވަރަށް މަޖާވާނެ.. އަޅެ ނުބުނާތި ނޫނެކޭ.."\n" އެއިރުން މަގޭ ކުޑަސޮރޯ..؟\n" އެކަންތަކާ ހާސް ނުވޭ.. އަހަރެން މިހިރީނުން.. މަށަށް އިތުބާރު ކުރޭ.. އެސޮރަށް ގެއްލުމެއް ވިޔަކަ ނުދޭނަން.."\nމިކަންތައް މުރީހާއަށްވެސް ވަރަށް ކަމުދިޔައެވެ. އަދި އެންމެ ފަހުން އެއްބަސްވިއެވެ.\n" މުސްތޮ ގަބޫލު ވާނެބާ އަނެއްކާ..؟ "\n" ތިކަންތައް ދޫކޮށްލާ މަގޭ އަތްމައްޗަށް... މުސްތޮގެ ސިކުނޑިއަށް ވަންނާނީ މަ ވެއްދި އެއްޗެއް.."\nވަރަށް އިތުބާރާއެކީ މުރީހާ ބުންޏެވެ.\nޖެހިގެން އައި ބުދަ ދުވަހު ހުދުބޯގަންވިލާގޭ އެންމެންނާއި މައުސޫމާ، ތިބީ ބެންކޮކްގައެވެ. އަދި އެމީހުން އެއަރޕޯޓުގައި ތިބެފައި ހާރޫންގެ ފޯނަށް ގުޅިއެވެ.\n" ދޮންބޭ ކޮބާ ކިހިނެތް ކަންތައްގަނޑު.."\nއެމީހުން އައި ކަމެއްވެސް އަދި އަންނަން އުޅޭކަމެއްވެސް ހާރޫނު ނުދެނެހުއްޓެވެ.\n" ހުރިހާކަމެއްވެސް ރަނގަޅު... މިހާރު ހޮސްޕިޓަލަކު ނޫން މިތިބީ.. ހޮޓަލުގަ.. ހަމަ އައިސް ކުރިންވެސް ތިބި ހޮޓަލުގަ.."\n" އެހެންތަ.. ކޮބާ މަންމަ.. މަންމައާ ވާހަކަދައްކާލެވިދާނެތަ..؟ "\n" ނޫނޭ އަހަރެން މިއުޅެނީ ކުޑަކޮށް ބާޒާރުކޮށްލަން ނުކުމެ... މަންމަވާނީ ހޮޓަލުގަ.."\n" ބަލާބަލަ.. މިހާރު މަންމަ އެކަނި ބާއްވާފަ ހިނގަންފެށީދޯ.."\nމުސްތަފާ އޭނާއާއި ދިމާ ކޮށްލިއެވެ.\n" އެކަންޏަކު ނޫނޭ.. ރަނގަޅު ނަރުހެއް ކުއްޔަށް ހިފައިގެން މިއުޅެނީ.. އޭނައާ މަންމަގެ ކަންތައް ހަވާލުކޮށްގެން މި އުޅެނީ... ދެން މަށަށް ތަންކޮޅެއް އުނދަގުވެސް ވާނެއްނު މަންމަ ފެންވަރުވާ ފާޚާނާއަށް ގެންގޮސް ހަދަން.. އެހެންވީމަ.."\n" ބަރާބަރު... ތިހެންތިބޭނީ މީހުންގެ ހަލާލު ފިރިހެން ދަރިން.. ސާބަހޭ.."\nފޯނު ކަނޑާލާފައި ނުލަފާ ހިނިތުންވުމެއްގައި ހުރެ އޭނާ ދެންތިބި މީހުނަށް ބަލާލިއެވެ.\n" ރަނގަޅު ދަނޑިވަޅެއް މީ... މިހާރު އެތާ ތިބޭނީ މަންމައާ އެ ބުނާ ނަރުހަކާ.. ހިނގާ އަވަހަށް ދޮންބެ ނާންނަނީސް ގޮސް ތިބެން.."\nނަސީމާއްތަ އުފަލުން ފެންކަޅިވެފައި އޮތެވެ. އޭނާގެ ބަލި ރަނގަޅުވީ ވަގުތު މުޅި އާއިލާވެސް އެއްތަނަކަށް އެއްވީއެވެ. މިހާރު އެމީހުން އެތިބެނީ ހާރޫންގެ އިންތިޒާރުގައެވެ. މިއަދު އޭނާ ރަނގަޅަށް ސިއްސުވާލާނެއެވެ.\nކޮންމެއަކަސް ހިންދީ ފިލްމުތައް ނިމޭކަހަލަ ގޮތަކަށް ބައެއްފަހަރު ހަޤީޤީ ދިރިއުޅުމުގައިވެސް ދިމާވެއެވެ. އަހަންނަށް މި ދިމާވީ އެކަހަލަ ކަމެކެވެ. އެއްވެސް މީހަކަށް އޮޅިފައި ނޯންނާނެ ފަދައިން މިވާހަކައިގައި މިއުޅޭ މުސްތަފާއަކީ އަހަރެންނެވެ. ނަމަވެސް މިފަހަރު މި އުސްލޫބުން ލިޔަން މި ޖެހުނީ އަހަރެންގެ އަމިއްލަ ވާހަކަތައް މާގިނައިން ކިޔައި ދޭންޖެހޭތީއެވެ. އަހަންނަކީ އެހާ ފޮނި މީހެއް ނޫނިއްޔާއެވެ. ނިންމާލުމުގެ ކުރިން އަދި ބުނެލަން ބޭނުން ވާހަކައެއް އެބަ އޮތެވެ. ގޮބޮޅިގެއަކީ އަހަރެން މިހާރު މި ދިރިއުޅޭ ގެއެވެ. މރ މޮރިސް މަރުވުމުގެ ކުރިން އެ ގެ އޮތީ ދޮންބެއަށް ދީފައެވެ. ނަމަވެސް ދޮންބެ އެގޭގައި އުޅޭކަށް ބޭނުމެއް ނުވިއެވެ. ވީމާ އަހަރެން އެގެ އޭނައަތުން ހޯދީއެވެ. މިހާރު ހުދުބޯގަންވިލާގޭގައި އުޅެނީ މަންމައާއި ބައްޕައާއި ދޮންބެގެ ދެމަފިރިންނާއި ކުދިންނެވެ. ދޮންބެ އެންމެފަހުން އިނީވެސް ހަމަ އެ މައުސޫމާއާއި އެވެ. އޭނާއަށް ހައްޤު ލޯބި އޭނާއަށް ލިބުނީއެވެ.


Male' gai fen boduvaa handhaan aa vehjje!\nމާލެއަށް މިއަދު ބޯކޮށް ވާރޭވެހި މަގުމަތީ ފެން ބޮޑުވެފައި - ފޮޓޯ: އަބްދުﷲ އަބީދު\nފޮޓޯގްރާފަރު އަބްދުﷲ އަބީދުގެ މި ފޮޓޯއަކީ މިއަދު މާލެއަށް ބޯކޮށް ވާރޭވެހެމުން ދިޔަ އިރު އަމީނީ މަގު، ހައުސިން މިނިސްޓްރީ ކުރިމަތިން އޭނާގެ ލޮލުގައި އަޅައިގަތް މަންޒަރެވެ. ފެންގަނޑު ބޮޑުވެފައި އޮތީ ތަނބިކައްޓާ ހަމަޔަށް ވުރެވެސް މައްޗަށެވެ. ސައިކަލްތަކާއި ބައިސްކަލްތަކުގައި ދުއްވާފައި މީހުން ދަނީ އެ ނޫން ގޮތެއް ނެތިގެން އެވެ. މި މަންޒަރުތަކުން ހަނދާނަށް އައީ މީގެ އަހަރެއްހާ ދުވަސްކުރިން ހައުސިން މިނިސްޓަރު މުހައްމަދު މުއިއްޒު ވިދާޅުވި ވާހަކައެކެވެ އެމަނިކުފާނު ވިދާޅުވީ، "މާލޭގައި ފެންބޮޑުވާ ހަދާން ދިވެހިން މިހާރު ނެތް" ކަމަށެވެ. މިނިސްޓަރު އެެހެން ވިދާޅުވީ މާލޭގައި ފެންބޮޑުވުން ހުއްޓުވަން ހިންގި އެތައް މިލިއަން ރުފިޔާއެއްގެ މަޝްރޫއުގެ ކާމިޔާބީ ބުނެދެއްވުމަށެވެ.\nމިއަދު މެންދުރުފަހުން ފެށިގެން މާލެއަށް އޮއްސާލި ބޯވާރެޔާ އެކު، ފެނުނީ އެ ވާހަކަޔާ ދިމާ އިދިކޮޅު މަންޒަރެވެ. މާލޭގެ މުހިންމު ސަރަހައްދުތައްް ފެންބޮޑުވެ ފެނުގެ އަޑިއަށް ގެނބިގެން ދިޔައީ އެވެ. އެތައް ބަޔަކަށް އިންތިހާއަށް ދުއްތުރާވީ އެވެ. އެއްބަޔަކަށް ދަރިން ސްކޫލުން ނެރެގެން ގެންދަނީ ޖެހުނީ އުރާލައިގެން އެވެ. އަނެއް ބައެއްގެ އޮފް ބޫޓްތައް އޮތީ ފެނުން ފުރިފަ އެވެ. އެއާ އެކު ދިވެހި ސިފައިން ވެސް މިއަދު ހުސްވާން ޖެހުނީ، ޕަންޕުތައް ނެރެގެން މާލެއިން ފެންހިންދާށެވެ.\nފެންބޮޑުވިވަރާ އެއް ވަރަށް އާންމުންގެ ޝަކުވާ ވެސް ބޮޑުވެ، ރުޅި 100އަށް އެރި އެވެ.\n"މިއީ 100 މިލިއަން ރުފިޔާ ހަރަދުކޮށްގެން ހެދި ފެން ހިދާ ނިޒާމުގެ ފެންވަރު،" ޓްވިޓާގައި މީހަކު ރުޅިގަނޑު ބޭލި އެވެ. އެއްބަޔަކު ބުނީ މިއީ މި ސަރުކާރުން ރައްޔިތުންނަށް ގެނެސްދިން ތަރައްގީގެ ފެންވަރު ހުރި ހިސާބު ކަމަށެވެ. ޖީބަށް ބާރުބޮޑުވި ތަރައްގީއިން ލިބުނީ ގެއްލުން ކަމަށް އެއްބަޔަކު ބުންޏެވެ.\n"ހަމަވާރޭ ކޮޅެއް ވެހޭއިރަށް މި އޮތީ މުޅި މަގު 'މުއިއްޒުވެފައި' [ކަމެއް ގޯސްވުމަށް ބުނާ ބަހެއް]. މިއީތަ ޖީބަށް ބަރުކޮށްގެން ގެނައި ތަރައްގީ،" މީހަކު ހިޔާލުފާޅުކުރި އެވެ.\nޒުވާނެއް ކަމަށްވާ، ހަސީން ބުނީ، އޭނާ ބަރާބަރަށް ކޮންމެ މަހަކުވެސް ޖީއެސްޓީ ދައްކާ ކަމަށެވެ. އެކަމަކު ޖީއެސްޓީ ދައްކާފައި ނިކުންނަ އިރު މީރާ ކުރިމަތިން އަމީނީ މަގުވެސް އޮންނަނީ ފެންބޮޑުވެފައި ކަމަށް ބުނެ އޭނާ ޝަކުވާކުރި އެވެ. ބަރާބަރަށް ރައްޔިތުން ޓެކްސް ދައްކާއިރު މިއީ ހައްލު ނުކުރެވޭނެ ވަރުގެ ކަމެއް ނޫން ކަމަށް އޭނާ ދެކެ އެވެ.\nއެމްއެންޑީއެފުން ބުނީ، މިއަދު ހެނދުނުއްސުރެ މާލެއަށް ކުރަމުންދާ ވިއްސާރާގައި މާލޭގެ މަގުތަކުގައި ވަރަށް ބޮޑަށް ފެން ބޮޑުވެފައިވާ ކަމަށާއި ބައެއް ސަރަހައްދުތަކުގައި ހިނގަން އުނދަގޫވާ ވަރަށްވެސް ފެން ބޮޑުވެފައިވާ ކަމަށެވެ. އެގޮތުން ގިޔާސުއްދީން ސްކޫލް ސަރަހައްދުން ބޭރު މަގުގައި ޕަމްޕް ބަހައްޓައިގެން ފެން ހިންދުމުގެ މަސައްކަތް ކުރަމުންދާ ކަމަށްވެސް އެމްއެންޑީއެފުން ބުންޏެވެ.\nމާލޭގެ މަގުތަކުގައި ފެންބޮޑުވެ، އެމްއެންޑީއެފުން ފެން ހިއްކުމުގެ މަސައްކަތް ކުރަނީ-- ފޮޓޯ: އެމްއެންޑީއެފް\nމެޓް އޮފީހުން ބުނީ، މިރެއިން ފެށިގެން މާދަމާ ހެނދުނުގެ ނިޔަލަށް ރާއްޖޭގެ އެކިހިސާބަށް ވިއްސާރަކުރުމާއެކު ގުގުރުން އެކަށީގެންވާ ކަމަށެވެ. އަދި މެދުތެރެ އާއި ދެކުނުގެ ބައެއް ރަށްތަކަށް ބޯކޮށް ވާރޭވެހޭނޭ ކަމަށްވެސް ލަފާކުރެވޭ ކަމަށެވެ. އުތުރު އަތޮޅުތަކަށް އިރާއި އިރުދެކުނުން ގަޑިއަކު ތިން މޭލާ 10 މޭލު ދެމެދުގެ ބާރުމިނުގައި ވައިޖެހޭނެ ކަމަށާއި މެދުތެރެއާއި ދެކުނު އަތޮޅުތަކަށް ހުޅަގުދެކުނާއި ހުޅަގުން ގަޑިއަކު 10 މޭލާ 18 މޭލު ދެމެދުގެ ބާރުމިނުގައި ވައިޖެހޭނެ ކަމަށް މެޓުން ބުންޏެވެ. ކެރިގަނޑުގައި ގަޑިއަކު ގާތްގަނޑަކަށް 35 މޭލު ބާރުމިނަށް ވައިގަދަވުން އެކަށީގެންވާ ކަމަށްވެސް މެޓް އޮފީހުން ބުންޏެވެ.\nއަލިފާނުގެ ހާދިސާއެއް ހިނގައި ގެއްލުން ވެއްޖެ


Kumundhoo kaunsilun raeesuljumhoorihyaaaa bahdhalu kurahvaifi\nކުމުންދޫ ކައުންސިލުން ރައީސުލްޖުމްހޫރިއްޔާއާ ބައްދަލު ކުރައްވައިފި\nހދ ކުމުންދޫ ކައުންސިލުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއި މިއަދު ބައްދަލުކުރައްވައިފި އެވެ.\nމި ބައްދަލުވުމުގައި ކުމުންދޫ ކައުންސިލުން ވަނީ އެރަށައް ދިމާވެފައިވާ ދަތިތައް ރައީސާއި ހިއްސާކޮށް އެކަން ކަމަށް ހައްލު ހޯދުމަށްޓަކައި މަޝްވަރާ ކުރައްވާފަ އެވެ.\nއެގޮތުން އެ ރަށަށް ދިމާވާ ކަރަންޓުގެ މައްސަލަ ހައްލުކުރުމަށް އެރަށަށް އިތުރު ޖަނަރޭޓަރެއް ފޯރުކޮށްދިނުމަށާއި، ނެރުބައްތިއެއް ހޯދައިދިނުމަށް އެދިވަޑައިގެންފައި ވެއެވެ. އަދި އެރަށުގެ ކައުންސިލް އިދާރާއަށް ބޭނުންނާ ވަސީލަތްތައް މަދުވުމުގެ ސަބަބުން ދިމާވާ ދަތިތައް ހިއްސާކޮށް ކުމުންދޫ ސްކޫލަށް ދިމާވެފައިވާ ޖާގައިގެން ދަތިކަންވެސް ވަނީ ހިއްސާކުރައްވާފަ އެވެ.\nމީގެ އިތުރުން ރަށުގައި ފެނާ ނަރުދަމާގެ ހިދުމަތް ނެތުމުން ދިމާވާ ގޮންޖެހުންތަކާއި، ވޭސްޓް މެނޭޖްމަންޓް ސެންޓަރެއް ގާއިމުވެފައި ނެތުމުގެ ސަބަބުން ކުރިމަތިވާ އުދަގޫތަކުގެ އިތުރުން ބަނދަރުގައި ދިމާވާ މައްސަލަތައް ބަޔާންކޮށް އެ ބަނދަރުގެ ސާވޭއެއް ހެދުމަށްފަހު އެކަންކަމަށް ހައްލެއް ހޯއްދަވައިދެއްވުމަށް އެދިވަޑައިގެންފައެވެ.\nމީގެ އިތުރުން ހެލްތް ސެންޓަރުގައި ލެބޯޓަރީ އެއް ނެތުމުން ދިމާވާ ދަތިތަކާއި ސިއްހީ މަރުކަޒުން މިހާރު ހިދުމަތް ދޭ ވަގުތު 16 ގަޑިއިރަށް އިތުރުކޮށްދެއްވުމަށް ވެސް ކައުންސިލުން ވަނީ އެދިވަޑައިގެންފައެވެ.\nމިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައި ބޭއްވެވި މި ބައްދަލުކުރެއްވުމުގައި ކުމުންދޫ ކައުންސިލުން އެދިވަޑައިގެންފައިވާ ކަންކަމުގައި ކަމާގުޅޭ މިނިސްޓްރީތަކާއެކު މަޝްވަރާކުރެއްވުމަށްފަހު އެކަންކަމަށް ހައްލެއް ހޯއްދަވައިދެއްވާނެކަށް ރައީސް ވިދާޅުވެފައި ވެއެވެ. އަދި މިއަހަރު ބަޖެޓުގައި ހިމެނިފައިވާ ކަންކަން ވެސް އަވަހަށް ފެށިގެންދާނެ ކަމަށް ރައީސް ވަނީ ވިދާޅުވެފަ އެވެ.


Raajje Sarahadhugai Masverikan Kuraanama Huhdhah Hoadhan Jehey Gothah Bill eh Majileehah - Vaguthu\nރާއްޖެ ސަރަހައްދުގައި މަސްވެރިކަން ކުރާ ނަމަ ހުއްދަ ހޯދަން ޖެހޭ ގޮތަށް ބިލެއް މަޖިލީހަށް\nއެއްވެސް ބާވަތެއްގެ މަސްވެރިކަމެއް ރާއްޖޭގެ ކަނޑުގެ ސަރަހައްދުގައި ކުރާ ނަމަ، ފިޝަރީޒް މިނިސްޓްރީން ދޫކުރާ ހުއްދައެއް ނުވަތަ ލައިސަންސެއް ނަގަން ޖެހޭގޮތަށް ބިލެއް އެކުލަވާލައި މަޖިލީހަށް ހުށަހަޅައިފި އެވެ.\nމި ބިލު މަޖިލީހަށް ހުށަހެޅުއްވީ އަލިފުށީ ދާއިރާގެ މެމްބަރު މުހައްމަދު ރަޝީދު ހުސައިން އެވެ. ރާއްޖޭގެ ކަނޑުގެ ސަރަހައްދުގައި ކުރާ މަސްވެރިކަމުގެ އިތުރުން އެކަމާ ގުޅުންހުރި ކަންކަމަށް ހާއްސަ ބާބެއް އެ ބިލުގައި ވަނީ އެކުލަވާލާފަ އެވެ.\nމަސްވެރިކަމާ ބެހޭ ބިލު ފުރަތަމަ ކިޔުން އިއްވި ނަމަވެސް އަދި ބިލުގެ އެއްވެސް މަސައްކަތެއް މަޖިލީހުގައި ކުރިއަކަށް ނުދެ އެވެ. ބެލެވޭ ގޮތުން އެ ބިލުގެ މަސައްކަތް ކުރިއަށް ދާނީ އަލަށް އިންތިހާބުވި މަޖިލިސް ހުވާ ކުރުމަށް ފަހު އެވެ.\nމި ބިލުގައި މިނިސްޓްރީގެ ހުއްދައަކާ ނުލައި ބޭރުގެ މަސްވެރި އުޅަނދުތައް ރާއްޖޭގެ ކަނޑުގެ ސަރަހައްދަށް ވަދެއްޖެ ނަމަ ފިޔަވަޅު އެޅޭނެ ކަމަށް ބިލުގައި ބަޔާންކޮށްފައިވެއެވެ. އަދި ރާއްޖޭގެ ކަނޑުން ބޭރުގެ ފަރާތްތަކަށް ހުއްދަ ހޯދައިގެން މަސްވެރިކަން ކުރެވޭ ގޮތަށްވެސް ވަނީ ބަޔާންކޮށްފައެވެ.\nދިވެހިންނަށް އަދި ބޭރުގެ ފަރާތްތަކަށްވެސް މަސްވެރިކަން ކުރުމަށް ހުއްދަދީ ލައިސަންސް ދޫކުރެވޭނީ ފީއެއް ދައްކައިގެން ކަމަށް ބިލުގައި ބަޔާންކޮށްފައިވީ ނަމަވެސް ފީއަކީ ކިހާވަރެއް ކަމެއް ބުނެފައެއް ނެތެވެ.\nރާއްޖޭގެ ކަނޑުގެ ސަރަހައްދުތަކުން ބޭރުގައި މަސްވެރިކަން ކުރުން މަސްވެރިކަމާ ބެހޭ ބިލުން މަނާކުރެ އެވެ. މި ބިލު ގާނޫނަކަށް ވުމުން އެ ގާނޫނުގެ ދަށުން ގަވާއިދުތައް ހަދައި ފިޔަވަޅުތައް ބަޔާން ކުރުމުގެ ބާރު ބިލުން ވަނީ ފިޝަރީޒް މިނިސްޓްރީއަށް ދީފަ އެވެ.\nމަސްވެރިކަމާ ބެހޭ ބިލު މިހާރު އޮތް ގޮތަށް މަޖިލީހުން ފާސްކޮށްފި ނަމަ ރާއްޖޭގައި މަސްވެރިކަން ކުރާ އޮޑިފަހަރަށް މަސްވެރިކަން ކުރެވޭނީ މިނިސްޓްރީން ދޫކުރާ ލައިސަންސެއް އޮވެގެންނެވެ.\nލޭނު އަޅައިގެން ބޮޑުކަންނެލީގެ މަސްވެރިކަން ކުރުމުގެ ހުއްދަ ދޭން ނިންމައިފި\nއޭޕްރީލް 16, 2019 14:55\nދިވެހި މަސްވެރިންގެ ކައިރިން ވެސް އަނެއްކާ ލާރި ނަގާން ކުރާ ކަމެއް ތީ. އަދި ބޭނޭ މަސްކޮޅު ނުކިރިގެން އުޅޭ އިރު. އަނެއްކާ އަނެއް ޓެކުހެއް. މީ ދިވެހި މަސްވެރިން ނައް ކުރާ މަލާމާތެއް.\nއޭޕްރީލް 16, 2019 16:58\nތިޔަށްވުރެ މާތާހިރުވީސް މަސްމާރުކޭޓުގަ ކުނިވެފަ ހުރި މަސް ނުއަގުގަވިއްކަންތިބޭ ދަމާކަޑާ ބައިގަނޑު ބޭރުކޮށް ރައްހިތުންނަށް ތާޒާ ރަނގަޅު މަސްލިބޭނެ ގޮތެއް ހެދުން ދަމާކަޑާމީހުން ހަދާގޮތަކީ ފަޅުގަ އިންޖީނެއްނެއް އޮޑިއެއްގެތެރޭ ފޮއްޓެއްބަހައްޓާގެން ކުނިވެފަހުރިމަސް ކޮންމެދުވަހަކު މާރުކޭޓަށް ވައްދަނީ ނުވިކި ހުރިމަސް ގެންގޮސް އަނެއްކާ އެފޮއްޓަށް އަޅާ އަނެއްދުވަހު އެވިއްކަނީ މީ ހަގީގަތަކީ މިވާހަކަ މިހެން ދައްކާތާ ކޮޅުންލާފި އެއްވެސް ސަރުކާރަކަށް ހައްލެއް ނުކުރެވުނު އަޑެއްވެސް ނީވުނު ރައްޔިތުންނަށްހެޔޮ އެދިގެނޭކިޔާ މޮޔަ ހެއްދުން ނޫންކަމެއް ނުކުރޭ\nއޭޕްރީލް 17, 2019 17:20\nޖަޒީރާ ދިރިއުޅުމުގައި ލައިސަންސް ޓެކްސް ދައްކަން މިޖެހެނީ އަނބިދަރިންނަށް ކާންދޭން ތުނޑިކޮޅަށްގޮސް މަހެއްބާނާ ނިކަމެތި މީހާ. އިނގިރޭސި ރީނދޫ ޑިިމޯކްރަސީގައި އިންކަމްޓެކްސް ދައްކަނީ މުއްސަނދިންކަން ނޭނގޭކަމަށް ހަދަނީ ކަމެއް ފޮރުވަނީ ކަމެއް މަށަކަށް ނޭނގޭ! އަދިވެސް ސުމާރަށް 19 އޭ ކިޔާފައި ވޯޓު އަޅާތި!!!!! ދެންތިބޭ ޖަޒީރާ މަސްކައިގެން


India ge bahaai amal dhimale nuve eve – adduLIVE\nއިންޑިޔާގެ ބަހާއި އަމަލު ދިމަލެއްނުވެއެވެ.\nOct 29, 2020, 20:09 އައި އެލް\n8 ޖޫން 2019: އިންޑިއާގެ ބޮޑުވަޒީރު ނަރެންދުރަ މޯދީ ރާއްޖެ ކުރައްވާ ދެދުވަހުގެ ފުރަމާނަ ދަތުރުފުޅު، މޯދީގެ މި ދަތުރުފުޅުގައި ރާއްްޖެ އާއި އިންޑިއާއާއި ދެމެދު6އެއްބަސްވުމެއްގައިވަނީ ސޮއި ކުރެވިފައި، ފޮޓޯ: ރައީސް އޮފީސް\nކީރިތި ރަސޫލާގެ ދިފާއުގައި މުސްލިމުން ތެދުވެ ފަރަންސޭސި ރައީސް އެމަނުއެލް މެކްރޯންގެ ސިޔާސަތު ކުށްވެރިކުރާން ފެށީމާ ޑިމޮކްރަސީގެ ފޭރާމުގެ ތެރޭގައި ނިވައިގެންތިބި ބައެއް ގައުމުތަކުގެ އަސްލު ބައްޓަމާއި ސޫރަ މިހާރު ވަނީ ހާމަވާންފަށައިފައެވެ. މިގޮތުން އަސްލު ކުލަޔާއި ބައްޓަން ހާމަވެގެންދިޔަ އެއްގައުމަކީ ދުނިޔޭގެ އެންމެ ބޮޑު ޑިމޮކްރަސީކަމުގައި ބުނެވޭ އިންޑިޔާއެވެ.\nއިންޑިޔާގެ ޚާރިޖިއްޔާއިން ފަރަންސޭސި ރައީސް މެކްރޯންގެ ދިފާއުގައި ނެރުނު ބަޔާނުގައި ލިޔެފައިވެއެވެ. އިސްލާމުންނޭ ކިޔާބަޔަކު ބައިނަލްއަގުވާމީ ދެނެގަތުމާއި ގުޅުންތަކުގެ މައިގަޑު އަސާސްތަކާ މުޅިން ޚިލާފަށް ފަރަންސޭސި ރައީސްގެ ޝަޚުސާ ދެކޮޅަށް ބޭނުންކުރަމުންދާ ބަހުރުވަޔާއި އަމަލުތައް އިންޑިޔާއިން އެންމެ ހަރުކަށިކޮށް ކުށްވެރި ކުރަމެވެ.\nބައިނަލްއަގުވާމީ ދެނެގަތުމާއި ގުޅުންތަކުގެ އަސާސްތަކާއި ޚިލާފަށް މުސްލިމުން ކުރީ ކޮންކަމެއް ބާވައެވެ. ކޮންމެވެސް ބަޔަކު މުސްލިމުންގެ ނަބިއްޔާއަށް ކާޓޫނު ކުރަހައި ފުރައްސާރަކޮށްފިއެވެ. އެކަން އެއީ ޚިޔާލުފާޅުކުރުމާއި ޑިމޮކްރަސީގެ ރިވެތި ސިފަތަކުގެ ތެރެއިން ސިފައެއްކަމަށް ފަރަންސޭސި ރައީސް ސިފަކުރައްވައި ދިފާއުވެސް ކުރައްވައިފިއެވެ.\nއިސްލާމީ ބައެއް ގައުމުތަކުގެ ލީޑަރުން ވިދާޅުވިއެވެ. ތިޔައީ ގޯހެކެވެ. ނަބިއްޔާދެކެ ތިމަންނާމެން ލޯބިވަމުއެވެ. ޚިޔާލުފާޅުކުރުމުގެ ނަމުގައި ނަބިއްޔާއަށް ފުރައްސާރަ ނުކުރާށެވެ. ޚިޔާލުފާޅުކުރުމުގެ މިނިވަންކަމޭ ނުކިޔައި އިހަށް ސިކުނޑި ޓެސްޓްކޮށްލާށެވެ. ތިޔަސަކަރާތް ހުއްޓައިނުލަންޏާ ކަލޭމެންގެ މުދާގަތުން ހުއްޓައިލީއެވެ.\nއިންޑިޔާގެ ބޮޑުވަޒީރު ނަރެންދުރަ މޯދީގެ ސަރުކާރަށް ކަމުނުގޮސްގެން އުޅެނީ މިވާހަކައެވެ.\nމުސްލިމުންވީ އެމީހުންގެ ނަބިއްޔާއަށް ކިތަންމެވަރަކަށް ފުރައްސާރަކޮށް ބަދުބަސްބުންޏަސް ހަޖަމުކޮށްލައިގެން ހިމޭނުން ތިބޭށެވެ. ތިޔަކަން ހުއްޓައިލާށޭ ބުންޏަސް އެވީ ގޯހެވެ. އެއީ ޚިޔާލުފާޅުކުރުމާއި ޑިމޮކްރަސީގެ އަސާސްތަކާއި މުސްލިމުން ޚިލާފުވީއެވެ. އެކަން ކުށްވެރިކޮށްފައި އަވަހަށް ބަޔާންތައްވީ ނެރޭށެވެ. އަޅުގަޑުގެ ނަޒަރުގައި އިންޑިޔާގެ އާބާދީޔާއި މަގާމާއި ސަރަހައްދަށް ރިއާޔަތްކުރާއިރު އިންޑިޔާގެ މިބަޔާނަކީ ތަސައްރަފު ނުފުދުމުގެ މިސާލެކެވެ. ދުނިޔޭގެ ކަންކަމުގައި ހައްގުބަސްބުނާން ކުފޫހަމަނުވާކަމުގެ ދަލީލެކެވެ. އެހެންނޫންނަމަ މިދަނޑިވަޅުގައި އިންޑިޔާއިން ދައްކާންވާނީ މިއަށްވުރެ ޒިންމާދާރު ވާހަކަތަކެކެވެ.\nއިންޑިޔާއޭ ކިޔުނު ދައުލަތުގެ ބިންގަލަކީ އެންމެންނަށް އިހުތިރާމްކުރުމާއި އެންމެނަށް ޖާގަދިނުމާއި އެއްވެސް ބަޔަކު އިސްތިސްނާ ނުކުރުމެވެ. މަހާތުމާ ގާނދީޔާއި ޖަވާހަރްލާލް ނެހުރޫ ފަދަ ބޭފުޅުން ގަބޫލުކުރެއްވި ހަމަޔަކީވެސް އެއީއެވެ. އިންޑިޔާ ފޯދެމުން ފުރިހަމަވަމުން މިހާތަނަށް އައުމުގެ ސިއްރަކީވެސް އެއީއެވެ. އެކަމަކު މިއަދު އެ ބިންގަލުގެ މަތިން އިންޑިޔާގެ ސިޔާސަތު ކަސިޔާރުވެއްޖެއެވެ.\nއިންޑިޔާގެ މިއަދުގެ ސަރުކާރަށް ބައިނަލްއަގުވާމީ ގުޅުންތަކާއި ހަމަތަކުގެ ތެރެއިން ފެންނަނީ މުސްލިމުންނާ ދެކޮޅު ކޮންމެ އެއްޗެކެވެ. އިންޑިޔާ ދެމިއޮތުމުގެ ހަމައެކަނި މަގްސަދަކީ މުސްލިމުންނާ ދެކޮޅުހަދައި އަދާވާތްތެރިވެގަތުމޭ ހީވާވަރަށް ސިޔާސަތުވަނީ ބަދަލުވެފައެވެ. މިއީ ބޮޑުބާރެއްގެ ގޮތުގައި ދުނިޔޭގެ ލީޑަރޝިޕްގައި ދައުރެއް އަދާކުރުމަށް ފައިނަގައިގެން ތިބި ބައެއްގެ ފަރާތުން ފެންނާންޖެހޭ ސިފައެއް ނޫނެވެ. ބައިނަލްއަގުވީ ހަމަޔާއި ގުޅުމޭ ބުނާއިރު އެ ހަމަޔަށް ފެތެނީ އިސްލާމުންނަށް ކުރާ ފުރައްސާރަ އެކަންޏެވެ.\nއިންޑިޔާގެ ވެރިކަމުގެ ލަގަނުގެ ކޮންޓްރޯލް އަތުލައިގެން އެތިބަ އާރްއެސްއެސްގެ މީހުންނަށް ހިންދީންނަށް ފުރައްސާރަކުރުން ހަޖަމުކުރެވޭނެ ބާވައެވެ. ނުކުރެވޭނެއެވެ. އިސްލާމަކު ގެރިމަސް ކައިފިޔޭ ހީވިޔަސް އެމީހަކާއި އެމީހެއްގެ މުޅި އާއިލާ މި ބިންމަތިން ފޮހެލުމަށް ތިބެނީ ކަމަރު ބަނދެގެންނެވެ. އިސްލާމުންގެ މިސްކިތްތަކާއި ގެދޮރު ތަޅައި މުގުރުން ވަނީ އާއްމުކޮށްފައެވެ. އިންޑިޔާގެ ބިލިޔަނަކަށްވުރެ ބޮޑުއާބާދީގެ ތެރެއިން ދުއިސައްތައެއްހާ މިލިޔަން މީހުންނަކީ އިސްލާމުންކަމަށްވާއިރު އެމީހުންގެ އިހުސާސްތަކަށް އިހުތިރާމްކުރުމުގެ ކަންފުޅެއްވެސް ނެތެވެ.\nއަވައްޓެރި ގިނަ ގައުމުތަކަކީ އިސްލާމީ ގައުމުތަކަށްވާއިރު އެގައުމުތަކަށް އިހުތިރާމްކުރުމުގެ ކަންފުޅެއްވެސްނެތެވެ. މިވަރުގެ ބަޔަކަށް ދުނިޔޭގެ ލީޑަރޝިޕުގައި ދައުރެއް އަދާކުރެވޭނެ ބާވައެވެ. މިވަރުގެ ބަޔަކަށް ދުނިޔޭގެ އިހުތިރާމް ލިބޭނެބާވައެވެ. ހޯދަން އެނގޭނެބާވައެވެ. ޚިޔާލުފާޅުކުރުމާއި ޑިމޮކްރަސީގެ ނަމުގައި ހޮލޮކާސްޓުގެ ހަގީގަތާމެދު މީހަކު ސުވާލު އުފައްދައިބަލާށެވެ. ޔަހޫދީންގެ ނުބައިކަމުގެ ވާހަކަ ދައްކައިބަލާށެވެ. ނުކުރެވޭނެއެވެ. މިކަންކަމާ ދެކޮޅަށް ހުޅަގުގެ ގައުމުތަކުގައި އެތިބީ ގާނޫނުތައް ހަދައިގެންނެވެ. އެހެންވީމާ އެ ގައުމުތަކުންވެސް ކަންކުރާގޮތާއި ދައްކާ ވާހަކަ ދިމަލެއްނުވެއެވެ. ފަރަންސޭސިވިލާތަކަސް އިންޑިޔާއަކަސް އެހެންތަނަކަސް ހާލުހުރީ މިކަހަލަ ގޮތަކަށެވެ.\nއިހަށްދުވަހު މާލޭ މަގުމަތީގައި ހުރެގެން އިންޑިޔާ މީހަކު އިސްލާމުންނާއި އިސްލާމްދީނަށް ފުރައްސާރަކޮށްފައި މިހާރު އެހެރީ ސަލާމަތުން އިންޑިޔާގައެވެ. އެމީހަކީ އިންޑިޔާގެ ދިއްލީގެ މަގުމަތީގައި ހުރެގެން ހިންދީންނަށް ފުރައްސާރަކުރި މުސްލިމެއްނަމަ އެމީހަކަށް ސަލާމަތުން ތާކަށް ދެވޭނެބާވައެވެ. ނުދެވޭނެކަން ކަށަވަރެވެ.\nމިވާހަކަ މިއަދު މިލިޔަނީ އިންޑިޔާއަށް ނަފުރަތުކުރާތީއެއް ނޫނެވެ. އަދި ނަފުރަތު އުފައްދާކަށެއްވެސް ނޫނެވެ. ކީރިތި ރަސޫލާގެ އީދުމީލާދު ކަމަށްވާތީ މިވަގުތު ދުނިޔޭގައި ހިގަމުންދާ ކަމަކުން މިސާލުދައްކައި ދުނިޔޭގެ ހަގީގަތް ބަޔާންކުޅައުމުގެ ގޮތުންނެވެ. ވާހަކަ ދައްކާންޖެހިއްޖެނަމަ ދައްކާންހުރި ވާހަކަތައް މަދަކީވެސް ނޫނެވެ.\nއިންޑިޔާގެ އަޔޯދިޔާގައި ހުރި ބާބަރީ މިސްކިތް ބީޖޭޕީގެ އެކްޓިވިސްޓުން ނިކުމެ 1992 ވަނަ އަހަރު ތަޅައިލީމާ މިރާއްޖޭގައި މުޒާހަރާ ނުކުރެވުނީ ކީއްވެގެން ބާވައެވެ. ޚިޔާލުފާޅުކުރުމުގެ މިނިވަންކަން ދިވެހީންނަށް އޮވެގެން ނުވާނެކަމަށް އިންޑިޔާއަށް ހީވީތޯއްޗެކެވެ. ދިވެހިސަރުކާރަށް ހަފަރާތުން ޕްރެޝަރު ޖައްސައިގެން އެކަންވިޔަ ނުދިނީ މާލޭގައި ހުންނަ އިންޑިޔާގެ ހައިކޮމިޝަނުންނެވެ.\nއިންޑިޔާގެ ބޮޑުވަޒީރު ޕީވީ ނަރަސިމްހަ ރާއޯ ރަސްމީ ދަތުރެއްގައި މާލެވަޑައިގަތުމާ ގާތްވެފައިވަނިކޮށް ރާއޯގެ ސިޔާސީ ހަގީގަތަކާމެދު ނޫހުގައި ކޮލަމެއް ލިޔެގެން އަޅުގަޑު ސަސްޕެންޑްކޮށް އަދަބުދޭން މާލޭގައި ހުންނަ އިންޑިޔާގެ ހައިކޮމިޝަނުން އެތާކަށް ލިޔެފައި މިތާކަށް ލިޔެފައި އެވަރަކުން އޮބިނޯވެގެން އުޅުނީ ކީއްވެގެންބާވައެވެ. އަޅުގަޑަށް ޚިޔާލުފާޅުކުރުމުގެ މިނިވަންކަން އޮވެގެން ނުވާނެކަމަށް ހީވެގެން ކަމަށްވެސް ވެދާނެއެވެ. ހައިކޮމިޝަނުން އެދިގެން އަޅުގަޑު ސަސްޕެންޑްކުރިއެވެ. ކަންހިގައިދިޔަގޮތް އޭރުގެ ފޮރިން މިނިސްޓަރާއި އިންފޮމޭޝަން މިނިސްޓަރު ތަންކޮޅެއްފަހުން އަޅުގަޑަށް ކިޔައިދެއްވިއެވެ.\nކޮންމެއަކަސް މިއީވެސް ހިގާފައި ހުރި ކަންކަމެވެ. އަދިވެސް މިކަހަލަ ކިތަންމެ ކިތަންމެ ކަމެކެވެ.


Layal Siyaasee Dhaairaa Aai Dhurah Vadaigannavaifi\n3 މަސް,7ގަޑި, 51 މިނެޓް, 21 ސިކުންތު ކުރިން 1230ފަތޯނާ ފާއިޒް\nޗެނަލް13ގެ ކުރީގެ ނޫސްވެރިޔާ ލަޔާލް މަނިކް\nޕީޕީއެމްގެ ޑެޕިއުޓީ ސެކެރެޓަރީ ޖެނަރަލް އަދި ޗެނަލް 13ގެ ކުރީގެ ނޫސްވެރިޔާ އާމިނަތު ލަޔާލް މަނިކު ސިޔާސީ ދާއިރާއާއި ދުރަށް ވަޑައިގަންނަވަން ނިންމަވައިފިއެވެ.\nކުރީގެ ރައީސް އަދި ޕީޕީއެމްގެ ރައީސް އަބްދުﷲ ޔާމީން އަބްދުލްޤައްޔޫމްއަށް އެޑްރެސްކޮށް ލަޔާލް ފޮނުއްވި ސިޓީގައި ވަނީ ސިޔާސީ މައިދާނުން ދުރަށް ދާން ނިންމީ އާއިލާއަށް ވަގުތުދިނުމުގެ ގޮތުން ކަމަށް ވިދާޅުވެފައެވެ. އެ ނިންމެވުމާއެކު ލަޔާލް ވަނީ ޕީޕީއެމްގެ ޑެޕިއުޓީ އެސްޖީގެ މަޤާމުން އިސްތިއުފާ ދެއްވާފައެވެ.\nލަޔާލްގެ ސިޓީގައި ވަނީ، މިހާރުގެ ހާލަތު ހުރި ގޮތުން ސިޔާސީ ކަންކަމުގައި އުޅެވެން ނެތް ކަމަށް ބަޔާން ކުރައްވާފައެވެ. އޭނާ ވިދާޅުވީ ސިޔާސީ ކަންތައްތައްތަކާއި ދުރަށްދާން ޖެހިވަޑައިގެންނެވީތީ ހިތާމަކުރައްވާ ކަމަށެވެ.\nލަޔާލްގެ ސިޓީގައި ވަނީ ރައީސް ޔާމީންއަށް ވަަރަށް ބޮޑަށް ތައުރީފު ކުރައްވާ، އެމަނިކުފާނަކީ ތަރައްގީގެ ބާނީ ކަމުގައި ސިފަކުރައްވާފައެވެ. ސިޔާސީ ދާއިރާއާއި ދުރަށް ވަޑައިގަންނަވާކަން އިއުލާންކުރެއްވުމަށް ފަހު ލަޔާލް ވަނީ އޭނާގެ މީސްމީޑިއާ އެކައުންޓްތައްވެސް ޑީއެކްޓިވޭޓް ކުރައްވައިފައެވެ.\nރައްޔިތުންގެ މަޖިލީހުގެ އިންތިޚާބަށްފަހުގައި ލަޔާލް ޕީޕީއެމްގެ އިސް ސަފުން ފެނިގެންދިޔައިރު، ސިޔާސީ ދާއިރާގައި އޭނާ އަކީ ފާހަގަކޮށްލެވޭ ޒުވާނެކެވެ. އެގޮތުން، ލަޔާލް އެންމެ ބޮޑަށް ފާހަގަކުރެވެނީ އެމްޑީޕީގެ ސިޔާސަތުތަކާއި ވަރަށް ބޮޑަށް ދެކޮޅު ބޭފުޅެއްގެ ގޮތުގައެވެ.\n2 ގަޑި ކުރިން 66 0


(1) ނަންގަނެވިގެންވާ އެއްޗެއްކަމުގައި އިންސާނާ ނުވާ ޒަމާންތަކެއް، އެ އިންސާނާގެ މައްޗަށް އައިކަން ކަށަވަރެވެ.\n(2) ހަމަކަށަވަރުން، އެއްކުރައްވާފައިވާ މަނިތިއްކަކުން، ތިމަންރަސްކަލާނގެ އިންސާނާ ހެއްދެވީމެވެ. (އެއީ) އޭނާ امتحان ކުރެއްވުމަށްޓަކައެވެ. ފަހެ، ކަންފަތަށް އިވޭ، ލޮލަށް ފެންނަ މީހަކު ކަމުގައި ތިމަންރަސްކަލާނގެ އޭނާ ލެއްވީމެވެ.\n(3) ހަމަކަށަވަރުން، ތިމަންރަސްކަލާނގެ އޭނާޔަށް މަގުދެއްކެވީމެވެ. (އެއީ) އޭނާ شكرވެރިވުމަށްޓަކައެވެ. ނޫނީ އޭނާ ދެކޮޅުވެރިވެ، كافرވުމަށްޓަކައެވެ.\n(4) ހަމަކަށަވަރުން، ތިމަންރަސްކަލާނގެ كافرންނަށްޓަކައި ހިލިހިލާތަކާއި، ކަސްތޮޅުތަކާއި، އަނދައަނދާ ހުންނަ ނަރަކަ، ތައްޔާރުކުރެއްވީމެވެ.\n(5) ހަމަކަށަވަރުން، ހެޔޮލަފާ މީހުން ރާތަށްޓަކުން ބޯނެތެވެ. އެއާ އެއްކުރައްވާފައިވާ އެއްޗަކީ، كافورކަމުގައިވިއެވެ.\n(6) އެއީ اللَّهގެ (ހެޔޮލަފާ) އަޅުން އެއިން ބުއިމަށްވާ ފެންއާރެކެވެ. އެއުރެން ބޭނުންގޮތަކަށް އެއިން ފެންއަރުވާނެތެވެ.\n(7) އެއުރެން ނަދުރު ފުއްދަތެވެ. އަދި އެދުވަހެއްގެ ނުރައްކާތެރިކަން ފެތުރިގެންދާ ދުވަހަކަށް (އެބަހީ: قيامةދުވަހަށް) އެއުރެން ބިރުވެތިވެތެވެ.\n(8) އަދި އެތަކެއްޗަށް ލޯބި ހުރުމާއެކުވެސް، مسكينންނާއި، يتيمންނާއި، ހައްޔަރުވެފައިވާ މީހުންނަށް އެއުރެން ކާތަކެތި ކާންދެތެވެ.\n(9) (ބުނަމުންނެވެ.) ތިމަންމެން ތިޔަބައިމީހުންނަށް ކާންދޭކަން ކަށަވަރީ، اللَّهގެ وجهފުޅަށްޓަކައެވެ. ތިޔަބައިމީހުންގެ ކިބައިން އެކަމުގެ އުޖޫރައެއް، އަދި شكرއެއްވެސް ތިމަންމެން ނޭދެމުއެވެ.\n(10) ހަމަކަށަވަރުން، އެދުވަހެއްގައި، މޫނުތައް ގަދަފަދަގޮތެއްގައި ފުސްވެގެންވާ ދުވަހަކާމެދު، ތިމަންމެންގެ ވެރިރަސްކަލާނގެއަށް ތިމަންމެން ބިރުވެތިވަމުއެވެ.\n(11) ފަހެ، އެދުވަހުގެ ނުބައިކަމުން اللَّه، އެއުރެން ރައްކާތެރި ކުރެއްވިއެވެ. އަދި މޫނު އަލިކަމާއި، އުފާވެރިކަން އެއުރެންނަށް ދެއްވިއެވެ.\n(12) އެއުރެން ކެތްތެރިވިކަމަށްޓަކައި، ޖަޒާއެއްގެ ގޮތުގައި އެއުރެންނަށް ސުވަރުގެއާއި، ފަށުއި ފޭރާން ދެއްވިއެވެ.\n(13) އެތާނގައި އެއުރެން ދާންތަކުގެ މަތީގައި ލެނގިލައިގެން ތިބޭ حالގައެވެ. އެތާނގައި އަވީގެ ހޫނެއް، ނުވަތަ ގަދަފިންޏެއްވިޔަސް އެއުރެން ނުދެކޭނެތެވެ.\n(14) އެތާނގެ ގަސްގަހުގެ ހިޔާތައް، އެއުރެންނަށް ގާތްވެގެންވެއެވެ. އަދި ގަސްގަހުގެ މޭވާތައް ބިނުމަށް ފަހިކުރައްވައި ފަސޭހަކުރައްވާފައިވެއެވެ.\n(15) އަދި ރިހިންވާ ކަންވާރުތަކާއި، ފެންބޯ ތަށިތަކާއިގެން އެއުރެންގެ މެދުގައި ބުރުޖެހޭނެތެވެ. އެ ތަކެތި ބިއްލޫރި ފަދައިންވެއެވެ.\n(16) ރިހީގެ ބިއްލޫރި ތަކެކެވެ. އެއުރެން عددކޮށް، އެ ތަކެތި މިންވަރު ކުރާނެތެވެ. (އެބަހީ: އެ ތަށިތަކުގެ ބޮޑުކުޑަމިނާއި އެ ތަށިތަށްޓަށް އަޅާފައިވާ ތަކެތި، އެއުރެން ބޭނުންގޮތަކަށް ކަނޑައަޅާނެތެވެ.)\n(17) އަދި އެތާނގައި އެއުރެންނަށް ރާތަށްޓެއް ބުއިމަށް ދެއްވާނެތެވެ. އެއާ އެއްކުރައްވާފައިވާ އެއްޗެއްކަމުގައި ވަނީ، زنجبيلއެވެ.\n(18) (އެއީ) އެތާނގައިވާ سلسبيلއޭ ނަމަކަށް ކިޔޭ އާރެކެވެ.\n(19) އަދި ޒުވާންކަންމަތީ ދެމިތިބޭ ޒުވާން ފިރިހެންކުދިން، އެއުރެންގެ خدمةގައި ބުރުޖަހާނެތެވެ. ތިބާޔަށް އެކުދިން ފެނިއްޖެނަމަ، އެކުދިންނީ، އެތަންމިތަނަށް ވިހުރުވައިލާފައިވާ ރަން މުތްތަކެއްހެން ތިބާޔަށް ހީވާނެތެވެ.\n(20) އަދި ތިބާޔަށް އެތަން ފެނިއްޖެނަމަ (ސިފަނުކުރެވޭފަދަ) نعمةއާއި، ބޮޑުވެގެންވާ ވެރިކަމެއް ތިބާޔަށް އެތަނުން ފެންނާނެތެވެ.\n(21) ފެހިކުލައިގެ سندس ފޭރާމާއި، إستبرق ފޭރާމުން އެއުރެންގައި ފޭރާން ލައްވާނެތެވެ. އަދި ރިހި އުޅާތަކުން އެއުރެން ގަހަނާ އަޅުއްވާނެތެވެ. އަދި އެއުރެންގެ ވެރިރަސްކަލާނގެ، އެއުރެންނަށް ސާފު طاهر ބުއިމެއް ބޯންދެއްވާނެތެވެ.\n(22) (އަދި އެއުރެންނަށް އަންގަވާނެތެވެ.) ހަމަކަށަވަރުން، މިކަންތައްވަނީ، ތިޔަބައިމީހުންނަށް (ހެޔޮ) ޖަޒާއެއް ކަމުގައެވެ. އަދި ތިޔަބައިމީހުންކުޅަ މަސައްކަތަކީ، شكر ލިބެނިވި ކަމެއްކަމުގައި ވެއެވެ.\n(23) ހަމަކަށަވަރުން، ތިމަންރަސްކަލާނގެ ކަލޭގެފާނުގެ މައްޗަށް قرآن ވަކިވަކިކޮށް ބާވައިލެއްވީމެވެ.\n(24) ފަހެ، ކަލޭގެފާނުގެ ވެރިރަސްކަލާނގެ حكمފުޅަށް، ކަލޭގެފާނު ކެތްތެރިވެވަޑައިގަންނަވާށެވެ! އަދި އެއުރެންގެ ތެރެއިން ފާފަވެރިޔަކަށް، ނުވަތަ كافرއަކަށް ކަލޭގެފާނު ކިޔަމަންވެވަޑައިނުގަންނަވާށެވެ!\n(25) އަދި ހެނދުނާއި، ހަވީރު، ކަލޭގެފާނުގެ ވެރިރަސްކަލާނގެ اسمފުޅު ހަނދުމަކުރައްވާށެވެ!\n(26) އަދި ރޭގަނޑުން ބައެއްގައި، އެކަލާނގެއަށް ކަލޭގެފާނު سجدةކުރައްވާށެވެ! އަދި ރޭގަނޑުގެ ދިގު ވަގުތުތަކުގައި، ކަލޭގެފާނު އެކަލާނގެއަށް تسبيحވިދާޅުވާށެވެ!\n(27) ހަމަކަށަވަރުން، މިބައިމީހުން ދުނިޔޭގެ ދިރިއުޅުމަށް ލޯބިކުރެތެވެ. އަދި ބަރުދަންހުރި ދުވަހެއް އެއުރެންގެ ފަހަތަށް ދޫކޮށްލަތެވެ.\n(28) ތިމަންރަސްކަލާނގެ އެއުރެން ހެއްދެވީމެވެ. އަދި އެއުރެންގެ ހެއްދެވުން ވަރުގަދަކުރެއްވީމެވެ. އަދި ތިމަންރަސްކަލާނގެ އިރާދަކުރައްވައިފިނަމަ، އެއުރެންފަދަ އެހެންބަޔަކު ގެންނަވައި، ފުރިހަމަޔަށް އެއުރެން ބަދަލުކުރައްވައިފީމުހެވެ.\n(29) ހަމަކަށަވަރުން، މި قرآنއަކީ، ހަނދާންކޮށްދިނުމެކެވެ. ފަހެ، ބޭނުންމީހަކު، އެމީހާގެ ވެރިރަސްކަލާނގެ حضرةއަށް މަގެއް ހިފައިފާހުށިކަމެވެ.\n(30) އަދި اللَّه އިރާދަކުރެއްވުމުން މެނުވީ، ތިޔަބައިމީހުންނަކަށް (އެއްވެސްކަމެއް) ނޭދެވޭނެތެވެ. ހަމަކަށަވަރުން، މޮޅަށް ދެނެވޮޑިގެންވާ، حكيمވަންތަ ރަސްކަލާނގެ ކަމުގައި اللَّه ވޮޑިގެންވެއެވެ.\n(31) އެކަލާނގެ އިރާދަކުރައްވާ މީހަކު، އެކަލާނގެ رحمةގެ ތެރެޔަށް ވައްދަވަތެވެ. އަދި އަނިޔާވެރިންނަށްޓަކައި، ވޭންދެނިވި عذاب އެކަލާނގެ ތައްޔާރުކުރައްވާފައިވެއެވެ.


Landhoo bandharu Raees hulhuvaidhehvaifi - One Online\nނ. ލަންދޫ ބަނދަރު ރައީސް ހުޅުވުމުގެ ރަސްމިއްޔާތުގެ ތެރެއިން-- ފޮޓޯ: އެމްޓީސީސީ\nލަންދޫ ބަނދަރު ރައީސް ހުޅުވައިދެއްވައިފި\nނ. ލަންދޫގެ ބަނދަރު ރަސްމީކޮށް ހުޅުވައިފިއެވެ.\nލަންދޫގައި މިއަދު ބޭއްވި ރަސްމިއްޔާތުގައި ބަނދަރު ހުޅުވައިދެއްވީ، ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހެވެ.\nލަންދޫ ބަނދަރުގެ މަޝްރޫއު ކުރިއަށް ގެންގޮސްފައިވަނީ އެމްޓީސީސީންނެވެ. އެ މަޝްރޫއުގެ ދަށުން 227 މީޓަރުގެ އެއްގަމު ތޮށިލައި ހާބަރަށް އިތުރުވި 251,41 ކިޔުބިކް މީޓަރުގެ ބޭސިން ފުންކޮށް، 1000 ކިޔުބިކް މީޓަރުގެ މިހާރު ހުރި ހާބާ ބޭސިން ފުންކުރުމުގެ އިތުރުން 5000 ކިޔުބިކް މީޓަރުގެ ނެރު ފުންކޮށްފައިވެއެވެ.\nނ ލަންދޫ ބަނދަރު--- ފޮޓޯ: އެމްޓީސީސީ\nމީގެ އިތުރުން 387 މީޓަރުގެ ބޭރުތޮށި ލައި 73 މީޓަރުގެ ސަރަހައްދެއްގައި ރިވެޓްމެންޓް ޖަހައި 80 މީޓަރުގެ ސަރަހައްދެއްގައި ގްރޮއިންސް ޖަހާފައިވެއެވެ. އަދި 750,1 އަކަމީޓަރުގެ ސަރަހައްދެއްގައި ޕޭވްމެންޓް ހަދައި، ބަނދަރު ބައްތި ޖެހުމުގެ އިތުރުން ރޭންޕެއް ހެދުމުގެ މަސައްކަތްވެސް ވަނީ ކޮށްފައެވެ.\nލަންދޫ ބަނދަރު ހުޅުވުމުގެ ރަސްމިއްޔާތުގައި ހައުސިން އެންޑް ޕްލޭނިން މިނިސްޓަރު މުހައްމަދު އަސްލަމާއި ލަންދޫ ކައުންސިލްގެ ރައީސް އަބްދުލްއަޒީޒް މުހައްމަދާއި އެމްޓީސީސީގެ ސީއީއޯ އާދަމް އާޒިމު ބައިވެރިވެވަޑައިގެންނެވިއެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ބަނދަރު ހެދުން ނ. ލަންދޫ


Taliban In Anhenunnah Vefaivaa Vaudheh Nufuhdha: UN - Vaguthu\nއޮމިކްރޮން ފެތުރުން ވަރަށް އަވަހަށް މަޑުޖެހިދާނެ! - 20 މިނެޓް ކުރިން\nތާލިބާނުން އަންހެނުންނަށް ވެފައިވާ ވައުދެއް ނުފުއްދާ: އދ\nތާލިބާނުން އަންހެން ކުދިންނަށާއި، އަންހެނުންނަށް ވެފައިވާ ވައުދުތައް ފުއްދާފައި ނުވާތީ އދއިން ފާޑު ވިދާޅުވެއްޖެއެވެ.\nއދގެ ސެކެޓުރީ ޖެނެރަލް އެންތޮނިޔޯ ގުތަހޭޝް ވިދާޅުވީ، އަފްޣާނިސްތާނުގެ އަންހެން ކުދިންގެ ހައްގުތައް ރައްކާތެރިކޮށްދީ، އެކުދިންނަށް ވަޒީފާ އަދާކުރުމަށާއި ތައުލީމު ހާސިލް ކުރުމަށް ފުރުސަތު ދޭނެކަމަށް ބުނެ ތާލިބާނުން ވައުދުވެފައިވާ ކަމަށެވެ. ނަމަވެސް، މި ފައުދުތައް ފުއްދާފައިނުވާތީ ކަންބޮޑުވާކަން ގުތަހޭޝް ފާހަގަ ކުރެއްވިއެވެ.\n"އަފްޣާނިސްތާނުގެ އަންހެން ކުދިންނަށް ތާލިބާނުން ވެފައިވާ ވައުދު ނުފުއްދާތީ ކަންބޮޑުވޭ. ބައިނަލްއަޤްވާމީ އިންސާނީ ހައްގުތަކުގެ ޤާނޫނުތަކާއި އެއްގޮތަށް އަމަލުކުރައްވާ" ގުތަހޭޝް ވިދާޅުވިއެވެ.\nމިދިޔަ މަހު ތާލިބާނުން އަފްޣާނިސްތާނުގެ ފިރިހެން ކުދިންނަށް ސުކޫލުތައް ހުޅުވާލާ ކިޔަވައިދޭން ފަށާފައިވާއިރު، މިލިއަނަކަށްވުރެ ގިނަ އަންހެން ދަރިވަރުން ކިޔެވުން ފެށޭނެ ދުވަހެއްގެ އިންތިޒާރުގައި އެބަތިއްބެވެ. ތާލިބާނުން މިދިޔަ އޮގަސްޓް މަހު އަފްޣާނިސްތާނުގެ ވެރިކަމާއި ހަވާލުވެ، އަންހެން ކުދިންގެ ތައުލީމަށް އަޅާފައިވާ ހުރަސްތަކުގެ ސަބަބުން އެކުދިންގެ މުސްތަގްބަލު އަނދިރިވެއްޖެ ކަމަށް ބުނެ ގިނަ ބަޔަކު އަންނަނީ ކަންބޮޑުވުން ފާޅުކުރަމުންނެވެ.\nއަންހެން ކުދިންގެ ތައުލީމާއި ގުޅިގެން ބައިނަލްއަޤްވާމީ މުޖުތަމައުން ކަނބޮޑުވުން ފާޅުކުރުމުން ތާލިބާނުން ބުނެފައިވަނީ އަންހެން ކުދިން މަދަރުސާތަކަށް ދިޔުމުގެ އިންތިޒާމުތައް ކަނޑައެޅުމަށް ވަގުތު ބޭނުންވާ ކަމަށެވެ.\nތާލިބާނުންގެ ސަރުކާރެއްގައި އަންހެނުންނާއި ބައިމަދު ނަސްލުތަކަށް ނިސްބަތްވާ މީހުންނަށް ފުރުސަތުތައް ފަހިކޮށްދޭން ވެފައިވާ ވައުދުވެސް ފުއްދާފައެއް ނުވެއެވެ. ތާލިބާނުން ގާއިމް ކޮށްފައިވާ ސަރުކާރުގެ ކެބިނެޓްގައި ހިމެނެނީ އެ ޖަމާއަތުގެ އިސްވެރިންނެވެ. އެއްވެސް އަންހެނަކަށް ފުރުސަތު ލިބިފައިނުވާކަން ފާހަގަ ކޮށްލެވެއެވެ. މިކަމާއި ގުޅިގެން އެގައުމުގެ މީހުން ނުރުހުންފާޅު ކޮށްފައިވަނިކޮށް ތާލިބާނުން ބުނެފައިވަނީ ފަހުގެ ތާރީހެއްގައި ސަރުކާރުގައި އަންހެނުން ބައިވެރިކުރާނެކަމަށެވެ.\nފިހާރަތަކުގައި ބަހައްޓާފައި ހުންނަ ބުދުތަކުގެ ބޯ ވަކި ކުރަން ތާލިބާނުން އަންގައިފި\nއޮކްޓޯބަރ 12, 2021 19:59\nއަހަރުމެން ރާއްޖޭގެ ވެރިމީހާ ކުޑަމިނުން އުފަންވާ ކޮންމެ ކުއްޖަކަށް ދޭން ބުނި ހަދިޔާފޮށި ވައުދުވެސް ނުފުއްދާ. އެ ވާހަކައެއް ކަލޭމެން ނުދައްކާ\nއޮކްޓޯބަރ 13, 2021 01:46\nއިސްލާމް ދީނުގައި އަންހެނުންނަ ދީފައިވާ މަތިވެރި ދަރަޖަ އެއްމެންނަންވެސް އިގެން ޖެހޭ. ދުނިޔޭގައި ތިބި އެންމެ ގިނަ އަންހެން ސައިންޓުސްންނަކީ މުސްލިމު އަންހެނުން. ސައުދީގައި ގިނައީ އަންހެން ޑޮކްޓަރުންނާއި ޕައިލެޓުން. ސޮމާލިޔާގެ ކެބިނެޓުގައި ތިބީ ހުސް އަންހެނުން.\nއަފުގާނިސްތާނުގެ އެތައް މިލިއަން ޑޮލަރެއް އެމެރިކާއން ހިފެހެއްޓިއިރު، އަލިފުދާލު ލޯމަރާކައިފެން. ޔޫރަޕުން ފޮނުވާ ވިޔާނުދާ ޕުރޮގްރާމްތަކާ ޓީވީޗެނަލްތަކާ ވެބްސައިޓތައްވެސް ހުއްޓާލަންޖެހޭ\nއޮކްޓޯބަރ 13, 2021 15:42\nހުސޭނާ ކައެއަންހެނުން ބަދިގޭ ދުމަށީގަ ބާއްވާ، ކަންތަކާޖެހިގަތީމަ ގެނެސް ގޮދަޑީ ބާއްވާފަ ނިމުނީމަ ސައްޕެއްޖަހާ ބޭރު ކޮށްލަނީ ދޯ\nއޮކްޓޯބަރ 13, 2021 14:52\nޑިމޮކްރަސީއޭ ކިޔާ ފްރާންސުން އެގައުމުގެ މުސްލިމު އަންހެންކުދިން ބުރުގާ އަޅާފަ ހުރިއްޔާ ސްކޫލަށް ނުވައްދާ،ތާލިބާނުންނާ އެމީހުންނާ ކޮންތަފާތެއް އޮތީ\nއޮކްޓޯބަރ 15, 2021 13:40\nކޮންބައެއް ތަ އަންހެނުންނަށް ވާ ވައުދު ފުއްދަނީ. ކުރު ވާހަކަ މުބާރާތުގެ ވާހަކަތައް ތަރުޖަމާ ކޮށް ، މި ކަލޭގެ އަށް އިއްވަން ވީ.\nއޮކްޓޯބަރ 15, 2021 13:42\nއަންހެނުން ވެސް ނުފުއްދާ އެމީހުން ފިރިހެނުންނަށް ވާ ވައުދުތައް.


ކުށަކާނުލާ.. (12 ވަނަ ބައި) – Esfiya\nއެރޭގެ ވަގުތެކެވެ. ބެލް އެޅިއަޑަށް އަހަރެން ދޮރު ހުޅުވީ ވިޝާމްކަމަށް ހީކޮށެވެ. “އަޔާން؟” ވިޝާމްއާއެކު ދޮރުމަތީ ހުރި އަޔާން ފެނުމުން އަހަރެން ހިތްހަމަ ނުޖެހުނެވެ. ނަމަވެސް އެކަން ފާޅުނުކުރީ ވިޝާމަށް އަންގަން ބޭނުން ނުވާތީއެވެ. “ކާންދާއިރު އަޔާންވެސް ގެންދަން ކަމަށް މި ގެނައީ. ރެޑީ ވީތަ؟” އެތެރެއަށް ދެމިގަންނަމުން ވިޝާމް ބުނެލިއެވެ.\n“ހޫމް.. ދީބާވެސް ނިމުނީދޯ ތި؟” ދީބާ ކައިރިއަށް ޖެހިލަމުން އަހަރެން އަހާލީމެވެ. “އާން. ތިމީހުން ނިކުމޭ. މަމިދަނީ” އަޔާންއާއި ވިޝާމް ނިކުންނަން ހިނގައިގަތެވެ. އަހަންނަށް ބަލަހައްޓައިގެން ހުރެވުނީއެވެ. “ނުދަނީތަ؟” އަހަރެންގެ ކޮނޑުގައި ކޮއްޓާލަމުން ދީބާ އަހާލިއެވެ. ބޯހޫރާލުމަށްފަހު އަހަރެން ހިނގައިގަތީމެވެ. “އަޔާން އެއީ ވަރަށް ކްލޯސް ފްރެންޑެއްތަ؟” ނޫން ކަމަށް ހަދާފައި އަހަރެން ދީބާ ކުރެން އަހާލީމެވެ. “ލަންކާގަ އުޅުންއިރު އެންމެ ކްލޯސް އެކަކު އެއީ. ކިހިނެތްވީ؟” ޖަވާބު ދިނުމަށްފަހު ދީބާވެސް ކޮށްލީ ސުވާލެކެވެ. “ކަމެއް ނުވޭ. ހަމަ އަހާލީ. ފެންނަން ވާއިރަށް އަހަރުންގެ ގެޓްތުގެދަރ ކެއުމަށް ގެންދާތީ. މިހެން ދާރޭރޭ މީގެ ކުރިން އިތުރު މީހެއް ނުގެންދޭވިއްޔަ” ވިޝާމްއާއި އަރާ ހަމަވުމުން އަހަރެން ވަހަކަ މެދުކަނޑާލީމެވެ. “އަހަރެން ފެނުނީމަތަ އަވަހަށް އަނގަ ބަންދުވީ؟ ޔަގީނޭ އަހަރެންގެ މަސް ކަނީކަން. ހެހެ” އަހަރެންގެ އަތުގައި ހިފާލަމުން ވިޝާމް ބުނެލިއެވެ. އަހަރެން ވިޝާމްއަށް ހިނިތުންވެލީމެވެ. އަދި ވިޝާމްގެ އަތުގައި ހިފާ ބާރުކޮއްލަމުން ލޯ އަޅާލީމެވެ. އަޔާން ހުރީ އޭރު އަހަރެމެންގެ ދެމީހުންނަށް ބަލަހައްޓައިގެންނެވެ. މޫނުމަތި މިލާފައިވާ ކަހަލައެވެ. އަޔާންއަށް ބެލުމެއްނެތި އަހަރެން ވިޝާމާއެކު ކުރިއަށް ހިނގައިގަތީމެވެ. “ލޯބިދޯ އެދެމީހުން އުޅޭލޭ؟ އެއީ އަހަރެމެން ކޮލެޖުގެ ރޯމިއޯ އެންޑް ޖޫލިއެޓް.ހެހެ” އަޔާން ކައިރީ ދީބާ ބުނެލި އަޑުއިވުނެވެ. ދެން ވާހަކަ ދައްކަން ފެށީ އަޔާނެވެ. އަޔާން ވާހަކަ ދެއްކީ ފުދޭވަރަކަށް މަޑުންނެވެ. ކިޔާ އެއްޗެއް ސާފެއްވެސް ނުވިއެވެ. އަހަރެންވެސް އެކަމަށް މާބޮޑު ސަމާލުކަމެއް ނުދެމެވެ.\nދުރުނޫން ހިސާބެއްގައި ހުރި ރެސްޓޯރެންޓަކަށް އަހަރެމެން ވަނީމެވެ. ވެއިޓަރު އައުމުން އެންމެނަށް އޯޑަރު ދިނީ ވިޝާމެވެ. “ނީ ކީއްވެ އެހާ މަޑުން ތި އިންނަނީ؟ ޔާނު ހުއްޓަސް އޯކޭވާނޭ.” އަޔާންއާ ދިމާއަށް ބަލާލަމުން ވިޝާމް ބުނެލިއެވެ. އަހަރެން އެއްޗެކޭ ނުބުނެ މަޑުން އިނީއެވެ. ވިޝާމްއާއި އަޔާން ސަކަރާތް ޖަހާލަ ޖަހާލަ ހުއްޓެވެ. “އެބަ އަންނަން” އަޔާންގެ ކައިރީ މާ ގިނަ ވަގުތު ހޭދަކުރަން ޖެހުމުން އަހަރެންގެ ބޮލުގަ ރިހެން ފެށިއެވެ. ވޮޝް ރޫމަށް ދިޔައީވެސް ކުޑައިރުކޮޅަކަށް ނަމަވެސް އަޔާންގެ ކުރިމަތިން ދުރަށް ދިޔުމަށެވެ.އަހަރެންގެ ހަރަކާތްތަކަށް އަޔާން ބަލަން ހުރިކަމެއް އަހަންނަކަށް ކުޑަކޮންވެސް ނޭގެއެވެ. އަހަރެން ތެދުވެގެން ހިނގައިގަތުމާއެކު އަޔާންއަށް ފޯނެއް އައެވެ. އަޔާންވެސް ފޯނަށް ޖަވާބު ދެމުން ތެދުވިއެވެ.\nވޮޝްރޫމުން ނިކުތް ވަގުތު އަހަރެން ޖެހުނީ އަޔާންގެ ކުރިމައްޗަށެވެ. އަހަރެންނަށް ހުއްޓެވުނެވެ. ފަސްޖެހިލެވުނެވެ. ނޭގޭ ބިރުވެރިކަމެއް ހިތުތެރޭ އުފެދިގެން ދިޔައެވެ. “ނީ.. ނީ ފެނުން ފަހުން މިކަހަލަ ދަނޑިވަޅެއް ލިބޭތޯ ބަލާތާ ކިތަންމެ އިރެއް. އަހަރެން ބުނަން ބޭނުން ވަރަށް ބޮޑު ވާހަކައެއް އެބައޮތް.” އަޔާން އަހަންނާ ކައިރިވާން ފެށިއެވެ. އަހަރެންގެ ހިތް ބާރަށް ތެޅެން ފެށިއެވެ. ދުއްވައިގަންނަން ބޭނުންވިއެވެ. އެކަމަކު ދުއްވައެއްނުގަނެވުނެވެ. ގަނޑުވެފައި ހުރެވުނީއެވެ. “ނީ.. އައިމް ސޮރީ. ޕްލީސް ކަމް ބެކް. ނީ ދޫކޮއްލާފަ އަހަރެން ދިޔުން އެއީ އަހަންނަށް ހެދުނު ގޯހެއް.. ނީ.. އައި ނީޑް ޔޫ” އަޔާން ދެއްކި ވާހަކައިން އަހަރެން ރުޅި އަންނަ ގޮތްވިއެވެ. “ސޮރީއޭ. ވަރަށް ފަސޭހަދޯ ބުނެލަން. އެއީ ގޯހެއްވެސް ނޫން. ކުށެއް. އަޔާން ކުރީ ކުށެއް. އަޔާން ކުރީ ފާފައެއް. އިނގިއްޖެތަ! އަޔާން އަހަރެން ބޭނުން ކޮއްލީ. ބޭވަފާތެރިވީ. އޮޅުވާލީ. މަކަރުހެދީ. މާފަށް އެދުނީމަ އަޔާންގެ ސަބަބުން އަހަރެން އުފުލި ވޭނާ ހިތްދަތިކަން ފިލައިގެނެއް ނުދާނެޔޭ. އަހަރެން އެންމެ އިތުބާރު ކުރީ އަޔާނަށް. އެކަމަކު އަޔާން އަހަރެންގެ އިތުބާރު ނަގާލީ. އަހަރެންގެ ކޮން ކުށެއް އޮވެގެން އަހަންނަށް އެހާ ބޮޑު ލަނޑެއް ދިނީ. އަޔާން ދެކެ އިންތިހާއަށް ލޯބިވީމަތަ؟ އަޔާން ބުނާ ކޮންމެ ކަމެއް ލޯމަރައިގެން ކޮށްދޭތީތަ؟ ބުނަން. މީގެ ފަހުން އަހަރެންނާ ވާހަކަ ދައްކަން ނޫޅޭތި.ތީ ވިޝާމްގެ ބެސްޓް ފްރެންޑެއް ނޫން ނަމަ އަހަރެން އަޔާން ފެންނަ ހިސާބަށްވެސް ނައިމުސް.” އަޔާން ފޮޅުވާލުމަށްފަހު އަހަރެން އެތަނުން ދުރަށް ދިޔައިމެވެ.\n“ހާދަ ލަސްވީ. ވޮޝްރޫމްގަ ތާށިވީތަ؟ މި އަޔާންވެސް ފޯނެއް އައި ގޮތަށް އަނބުރައެއް ނައި.” އަހަރެން އައުމާއެކު ވިޝާމް ބުނެލިއެވެ. “ޝާމް އަހަރެން ބޭނުމީ ގެއަށް ދާން. ބޮލުގަ ރިއްސާތީ މިއުޅެނީ.” އަހަރެން ބޭނުންވީ އަޔާން ދެވަނަ ފަހަރަށް އަޔާން ނުފެންނަނީސް ދާށެވެ. “ކީއްވެ ކުރިން ނުބުނީ. ހިނގާ އަވަހަށް ދާން. ދީބާ އަޔާން އާއެކު މަޑުކޮއްލާ. އަހަރެން ދަނީ.” ވިޝާމް އަހަރެންގެ އުނަގަނޑުގައި ހިފާލަމުން ބުނެލިއެވެ. ” ޝާމް އަހަރެން ލާފަ އަޔަސް އޯކޭ އޭ. އަހަރެން ބޭނުމީ ނިދާލަން.” އަހަރެން ވިޝާމްއާއެކު ހިނގައިގަތީމެވެ.\n“ބޭސް ކާންވާނެ އިނގޭ. ބޭސް ކައިގެން އޮންނާނީ.” ކޮޓަރީގެ ދޮރުމައްޗަށް އެރުމާއެކު ވިޝާމް ބުނެލިއެވެ. އާއެންކޭ ބުނުމުގެ ގޮތުން އަހަރެން ބޯޖަހާލީމެވެ. ވިޝާމް ދިޔުމުން އަހަރެން އެނދުމަތީ އޮށޯވެލީމެވެ. ލޯމަރާލާއިރަށް އަޔާންގެ ސޫރަ އުނދަގޫ ކުރަން ފެށިއެވެ. އަޔާންއާއެކު ހޭދަކުރި ދުވަސްތައް ދެންމެ ވީކަމެއްހެން ސިފަ ވާން ފެށިއެވެ. ގަޑި އިރެއް ޥިއިރުވެސް އަހަންނަކަށް ނުނިދުނެވެ. އެންމެފަހުން ތެދުވެ އޮންލައިން ވެލީމެވެ. އޭރު ރިޝާ އިނީ އޮންލައިންގައެވެ. “އިޝް. އަޔާން ފެނިއްޖެ. އޭނަ މާފަށްވެސް އެދުނު” އަހަރެން ރިޝާއާ ޗެޓް ކުރަން ފެށީމެވެ. “ވަޓް؟؟ ދެން ނީ ގަބޫލް ކޮއްލީތަ؟ ހަނދާން ނެތުނީތަ އޭނަ ކަންތައް ކުރި ގޮތް؟” ރިޝާ ރުޅިވެރި މޫނަކާއެކު ޖަވާބު ފޮނުވާލިއެވެ. “ނޫން. އަހަރެން މިހާރު ލޯބިވަނީ ވިޝާމް ދެކެ. އަދި އަމުދުން އަޔާން ކަހަލަ މީހަކަށް ވިޝާމް ދުލެއް ނުކުރާނަން. އަހަރެން އޭނައަކަށް މާފެއްވެސް ނުކުރާނަން. ރިޝް މާލޭގަތަ މިހާރު؟” އަހަރެން އިތުރަށް ވާހަކަ ދައްކަމުން ދިޔައިމެވެ. “އާން. އިއްޔެ އައީ. ނީ ކޮން އިރަކުން އަންނަނީ. ވިޝާމްވެސް ގެންނަންވާނެ އިނގޭ.” ” މާދަންރޭ ފުރާ ގޮތަށް. ވިޝާމްވެސް ދާނެ. އަހަރެމެން މިއުޅެނީ މެރީ ކުރަން ކަމަށް. ކޮބާތަ ރިޝްގެ ޕާޓްނާ.؟”\nއެރޭ އަހަންނަށް ނިދުނީ ޗެޓް ކުރަން އޮއްވައެވެ. ހެނދުނު ހޭލި އިރުވެސް ދީބާއެއް ފެންނާކަށް ނެތެވެ. އަހަރެން ގަޑި ބަލައިލީމެވެ. އޭރު ނުވައެއް ޖަހަނީއެވެ. ތައްޔާރުވެލައިގެން ސައިބުއިމަށްފަހު އަހަރެން ފޮށި ޕެކް ކުރަން ފެށީމެވެ. އެމަސައްކަތުގައި އަވަދި ނެތި އުޅެނިކޮން ދީބާ އައިސް ވަދެއްޖެއެވެ. “މިހާ ހެނދުނާ ކޮންތާކަށް ގޮސް؟” ދީބާ އައުމާއެކު އަހަރެން އަހާލީމެވެ. އަޔާންއާއެކު ދުވެލަން ދިޔައީ. އަޔާން ބުނީ އަހަރެން މިހާރު ފަލަ ވެއްޖެޔޯ ވިއްޔަ. ދޯ އަޔާން” ދީބާ އަޔާންއަށް ދޯދިނުމުން އަހަރެން ފަހަތަށް އެނބުރިލީމެވެ. އޭރު އަޔާން އައިސް ވަންނަނީއެވެ. އަޔާން ފެނުމާއެކު އަހަރެން މޫނު އަނެއް ފަރާތަށް ލީމެވެ. “ދީބާ ކިއްކުރަންތަ އަޔާން މިތަނަށް ވެއްދީ” ހިތާ ހިތާ އަހަންނަށް ބުނެލެވުނެވެ. “ޔާނޫ. އެބަ އަންނަން ފެންވާރާލައިގެން. މަ އަންނަން ދެން ނީއާ އަނގަ ތަޅާލާ.” ދީބާ އެހެން ބުނުމުން އަހަންނަށް ބަލަހައްޓައިގެން ހުރެވުނީއެވެ.\nދީބާ ފާހަނައަށް ވަނުމާއެކު އަޔާން ގޮނޑިން ތެދުވިއެވެ. އަދި އަހަރެންނާ ދިމާއަށް މިސްރާބު ޖަހާލިއެވެ. “އަޔާން ބުނަން! އަހަންނާ ކައިރި ނުވާތި!” އަހަރެން ރުޅިވެރިގޮތަކަށް ބުނެލީމެވެ. “ނީ.. އައި ޖަސްޓް ވޮންޓް ޓު ޓޯކް. މަށަށް އިނގޭ ނީ އަދިވެސް ލޯބި ވަނީ އަހަރެން ދެކެކަން. ވިޝާމް ކައިރީ ބުނަނިކޮން އޭނަ އަންޑަސްޓޭންޑް ވާނެޔޭ. ޕްލީސް ކަމް ބެކް ނީ. އަހަރެން ނީ ވަރަށް އުފަލުގަ ގެންގުޅޭނަން. އައި ޕްރޮމިސް. ” އަޔާން އަހަންނާ ކައިރިވާން ފެށުމުން އަހަންނަށް ފަހަތަށް ޖެހެވެން ފެށިއެވެ. “އަޔާން ސްޓޮޕް. އިތުރަށް ކައިރި ނުވާތި!” އަހަރެން ބުނި އެއްޗެއް އަޔާންއަށް އަޑު ނީވޭ ކަހަލައެވެ. އަޔާންގެ ފިޔަވަޅުތަކަށް ހުއްޓުމެއް ނައެވެ. “އަހަރެން ނީއަކަށް ކަމެއް ނުކުރާނަމޭ. އަހަރެން މިހިރީ ނީއަށް ކޮންމެ ކަމެއްވެސް ކޮއްދެން ތައްޔާރަށް. އެންމެ ފަހަރަކުވެސް އެނބުރި އާދެބަލަ. އައި ވިލް ޕްރޫވް އިޓް. އައި ރީލީ ލަވް ޔޫ” އަޔާން އަހަރެންގެ ކޮނޑުގައި ހިފާ ގަޔާ ދިމާއަށް ކައިރި ކޮއްލިއެވެ. “އައި ލަވް ޔޫ އަ ލޮޓް.” އެވަގުތު ކޮޓަރީގެ ދޮރު ހުޅުވިގެން ދިޔައެވެ. އަހަރެންނަށް އަޔާންގެ އަތް ފޮޅުވާލާ ފަހަތަށް ޖެހެވުނެވެ. “ޝާމް..” ވިޝާމް ހުރީ އަހަރެމެންނާ ދިމާއަށް ބަލަހައްޓައިގެންނެވެ. އަހަރެން ވިޝާމްއާ ދިމާއަށް ދުއްވައިގަތީމެވެ. ވިޝާމް ދޮރު ލައްޕާ ލުމަށްފަހު ހިނގައިގަތެވެ. “ޝާމް މަޑުކޮއްބަލަ” އަހަރެން ގޮވާލުމާއެކު ވިޝާމްގެ ހިނގުން އަވަސްވެގެން ދިޔައެވެ.\nvvvvvvvvvvvvvvvvvvvvvvvv salhi story eh\nސިއްރުން މިހިތާ ކުޅެނީހޭ (ޓްރެއިލާ)\nއެހެނިހެން ދީނީ ލޯބި June 1, 2018